
Ó, sprisahanie,
kým zlo má voľné ruky? Vo dne potom tvoj odporný zjav? Nehľadaj ju ani, 
za úsmev a za vľúdnosť ukry ho.
William Shakespeare, Julius Caesar
1. Dvere sa zatvorili. Ostali sami.
Niekto napísal, že blížiaca sa tragédia zvyčajne vrhá pred sebou tieň a keby ľudstvo v priebehu tisícročí civilizovanej existencie nebolo stratilo inštinkt varujúci pred nebezpečenstvom, vedeli by sme predvídať chvíle hrôzy tak, ako ich predvídajú potkany utekajúce v prístave z lode, ktorá sa potopí pri najbližšej plavbe, alebo vtáky odlietajúce spod striech domov, čo zakrátko vzbĺknu v plameňoch požiaru.
Tento inštinkt sme však stratili a nikto nám ho už nevráti. Iste preto ľudia v Morskej Porube nepredvídali nezvyčajné a strašidelné príhody, ktoré sa tu stali. Napokon azda iba jasnovidec by mohol predvídať nadchádzajúcu tragédiu. Nič neveštilo, že sa stane jedného pokojného, slnečného dňa.
Bolo leto. Slnko júlového popoludnia predlžovalo tie ne barokových domov na malom, v tom čase prázdnom námestí. Uprostred stála radnica obohnaná kvetinovými záhonmi, ktoré zasa obkolesoval štvorec asfaltovej vozovky. Vozovku, ako sa patrí na šesťdesiate roky dvadsiateho storočia, pretínali biele pásy zebry. Zdá sa však, že táto starostlivosť, ktorej cieľom bolo priblížiť výzor mestečka k veľkým metropolám, nemala praktický význam, lebo – prinajmenšom v tejto chvíli – na okolí nebolo ani jedno pohybujúce sa vozidlo; takisto nebolo vidieť ľudí. Zrejme nijaká dôležitá povinnosť ich neprinútila vyjsť z domov v to pokojné, horúce popoludnie.
Jediné auto na námestíčku stálo pred domom, v ktorom bol zaiste nejaký úrad, lebo na okrúhlej, emailovej tabuli nad vchodom sa leskol biely orol. Auto nebolo veľké a zrejme nepatrilo nikomu z mestečka, lebo na streche boli kufre a turistické vaky priviazané novučičkými remeňmi. V blízkosti ani vnútri auta nebolo nikoho.
V istej chvíli prerušila ticho námestíčka ozvena po malých, ťažkých krokov. V ústí jednej z uličiek vybiehajúcich k radnici sa zjavil starec v ufúľanej športovej čiapke, v košeli neurčitej farby s vykasanými rukávmi a v širokých plátenných nohaviciach prichytených o prekrížené traky. V ruke niesol neveľké vedierko, z ktorého vyčnieval koniec štetca, pod pazuchou zasa pritískal zvitok papierov.
Zastal pred domom, na ktorom sa leskol biely orol, a pozrel sa na obdĺžnikovú tabuľu s nápisom:
OKRESNÝ SÚD V MORSKEJ PORUBE
Potom sa pozrel na druhú tabuľu nad vchodom, vedľa kamenného barokového portálu, čo lemoval kované železné dvere:
OKRESNÝ NOTÁRSKY ÚRAD 
JURAJ GOLDSTEIN – NOTÁR
Vedierko položil na zem a ešte raz preletel očami po múre. Keď našiel vhodné miesto, zo zvitku opatrne vytiahol papier, ostatné položil vedľa vedierka. Niekoľkými pohybmi štetca navlhčil múr vedľa tabule notára, opatrne priložil papier a niekoľkokrát prešiel po ňom, dlaňou vyrovnávajúc záhyby. Potom odstúpil, kriticky sa pozrel na svoju prácu a keď usúdil, že papier prilepil, ako treba, zdvihol vedierko a pomaly sa pobral ďalej. Na chvíľu sa pristavil pri aute. Pokrútil hlavou a zamrmlal niečo nezrozumiteľné; ešte raz sa pozrel na papier.
Na svetlom, nedávno vybielenom múre sa nápadne vynímalo smútočné oznámenie v čiernom rámiku:
Nebohý
STANISLAV MROČEK,
predseda Okresného súdu v Morskej Porube, kapitán v zálohe, dlhoročný člen mestského výboru, účastník oslobodeneckých bojov poľskej armády, vyznamenaný mnohými štátnymi radmi, tragicky zahynul 5. júla 1967. Pohreb bude 8. júla popoludní na mestskom cintoríne.
Smútiaci synovec a rodina.
Starec kolíšuc vedierkom pomaly odišiel a na námestíčku znova zavládlo ticho; po chvíli sa však so škripotom otvorili kované, štýlové dvere na budove súdu a z tmavého vestibulu vyšla štíhla, pekná, svetlovlasá žena, oblečená v ľahkom športovom kostýme s čiernou hodvábnou páskou na rukáve. Zastala a prižmurujúc jasnili oslepené oči obrátila sa, akoby niekoho čakala, kto sa mal zjaviť hneď za ňou Smútočné oznámenie bolo presne vo výške jej očí. Čítala ho a vzápätí preniesla pohľad na mladého muža, ktorý práve vyšiel z vestibulu. Aj on mal čiernu pásku na rukáve svetlosivého, dohre ušitého saka.
Žena sa usmiala, ale okamžite zvážnela. Muž opätoval úsmev. Očami mu ukázala smútočné oznámenie. Stáli vedľa seba a čítali ho bez náznaku smútku, vecne a pokojne.
Po chvíli sa žena obrátila a zamierila k autu. Šiel za ňou, ale hneď zastal, lebo vo vestibule začul kroky.
– Predsa som našiel – zvolal ktosi.
Dvere sa naširoko otvorili a z domu vyšiel šedivý, nevysoký, dobrosrdečný a trochu pritučný človek v letnom ľanovom saku; rukávy saka po lakte zahaľovali čierne, gumičkou stiahnuté nárukávniky, aké používajú ľudia, čo celé dni vysedávajú za kancelárskymi stolmi. Podišiel k nim zadychčaný a podal mužovi niekoľko kľúčov štrngotajúcich na kovovom krúžku.
– Ten je od bránky, tie dva od patentných zámok – hore i dolu… a ten malý hádam od pracovného stola, ale nie som si istý…
– Ďakujem, pán notár…
Mladý muž si prezrel kľúče, potom ich vsunul do bočného vrecka kabáta.
Notár sa pozrel na vreckové hodinky.
– Päť hodín! Veronika čaká! Pamätáte sa na Veroniku? Odišla z domu, prv ako som vstal. Odprisahal by som, že tam od rána sedí a čaká na vás. Priveľmi k nemu prilipla, chuderka, priveľmi… – na chvíľu sa odmlčal. – Taká strašná nehoda! Ako hrom z jasného neba! Kto by to očakával? Bol taký zdravý… Nemožno tomu uveriť!
Zmĺkol a čakal, pritom prebehol pohľadom po ich tvárach; mal malé, trochu červené oči.
– Áno, skutočne je to strašné. – Žena vykročila k autu. Zdalo sa, že starý notár si to ani nevšimol.
– Bol taký zdravý! Práve to je najhoršie, že bol taký zdravý. Nikdy nebol chorý. Zdalo sa, že bude žiť sto rokov. Osud však chcel inak… – Rozhodil rukami, potom mu ovisli v beznádejnom a odovzdanom pohybe, vzápätí ich však prekvapujúco rýchlo zdvihol a naprával si gumičky na nárukávníkoch. – V každom prípade som rád, že ste zavčasu dostali môj telegram. Bolo by veľmi nemilé, keby ste zajtra neprišli na cintorín.
– Šli sme takmer bez zastávok. – vysvetľovala mladá žena. – Nevedeli sme, kedy bude pohreb, a keď prišiel telegram, muž nebol doma. Vrátil sa až na druhý deň ráno.
– Treba veriť v Prozreteľnosť! – Notár zdvihol krátky ukazovák a namieril ním na bezoblačné nebo. – Som presvedčený, že úbohý strýko sa odtiaľ pozerá a je šťastný, že ho zajtra odprevadíte ta, kde sa naostatok všetci stretneme… – Znova si vzdychol a melancholicky pokrútil hlavou. – Veľmi sa tešil na váš príchod. Veril, že tu ostanete natrvalo. Veď nemal rodinu, a doteraz vás delili stovky kilometrov. Varšava je ďaleko od mora…
Zmĺkol.
– Áno… – Aj mladý muž vyzeral unavene. Iste už chcel odísť a v rozhovore pokračoval iba preto, že nevedel, ako ho prerušiť, aby neurazil notára. – Chceli by sme tu bývať, respektíve chceli sme. Strýko nás neraz na to v listoch nahováral. Spomenul to aj pred rokom na našej svadbe vo Varšave. Práve dnes alebo zajtra sme sem mali prísť a poobzerať sa. Ale…
Takisto nedokončil a rozhodil rukami.
– Zato nič! – Malý muž zrejme nemal v úmysle skončiť rozhovor. – Viem o tom takmer všetko. Veď sme sa priatelili. Čítal mi listy. Pre mladého lekára a mladú dentistku je tu práce neúrekom. V Morskej Porube vás prijmú s otvorenou náručou. Napokon – prijali by vás, aj keby ste boli úplne cudzí. Chýbajú nám mladí, schopní odborníci. Vďaka nebohému Stanislavovi vás však nikto nebude pokladať za cudzích, dokonca ani ľudia, s ktorými nevychádzal najlepšie.
– Boli aj takí? – Mladý muž zdvihol obočie.
– Sudca si často kdekoho znepriatelí, najmä ak chce byť spravodlivý… Už to tak býva medzi ľuďmi: ak dáte za pravdu jednému, odoberiete ju druhému… A strýko bol človek starého razenia, nepodkupný a statočný… – Nedokončil. – Čo som to vlastne chcel povedať? Áno, prijmú vás s otvorenou náručou. Stanislav Mroček sa pripútal k Porube od prvých dní po oslobodení. Spolu sme tu všetko obnovili. Mestečko bolo vypálené, samé ruiny. On, ja a mnohí iní prišli sme do Poruby odvšadiaľ a mysleli sme, že tu pobudneme mesiac, najviac ak rok, ale ostali sme oveľa dlhšie. On tu ostal navždy. Úbohý Stanislav. Jednoducho nemôžem uveriť, že už nikdy o ôsmej nevkročí do tohto domu. Toľké roky tu bol sudcom, odmietal postup, nechcel odísť na vojenský súd, hoci ho tam ťahali priam nasilu… – Znova zmĺkol, ale iba na chvíľu. – Pohreb bude zajtra, presne o dvanástej! Potom vás zoznámim s niektorými ľuďmi, predovšetkým s riaditeľkou nemocnice doktorkou Jasiňskou. Zaiste sa veľmi poteší. Chýbajú nám lekári. Mladí nechcú žiť v malých mestečkách. Takmer nikto už netúži po pokojnej, tichej práci.
– My po nej túžime… – ticho povedala žena a usmiala sa. Muž, akoby využil, že prerušila prúd slov starého notára, otvoril dvere na aute.
– Ďakujeme, pán Goldstein. Do videnia.
– Pamätáte si ešte cestu?
Notár podišiel k autu.
– Poradíme si…
– Vojdete do uličky vpravo, za mliečnym barom odbočíte vľavo, uvidíte rozostavaný dom, potom už len záhrady a domy pri samom mori. To je Piastovská ulica. Dom nebohého Stanislava, vášho strýka, má číslo osem. Napokon – už ste tam boli, pán doktor, teda trafíte…
– Bolo to pred ôsmimi rokmi… – Mladý muž sa usmial. – Mnoho som si nezapamätal. Bol som tu iba tri či štyri dni. Ale istotne trafíme. Ešte raz vám ďakujem.
– Štvrtý dom na pravej strane… – zakričal notár, keď obaja zatvorili dvere na aute. – Ja bývam na čísle päť. Keby ste niečo potrebovali, kedykoľvek mi zatelefonujte. Večer po ôsmej som doma.
– Ďakujeme…
Notár zdvihol ruku a zakýval. Auto sa pomaly vzďaľovalo, potom prudko odbočilo a mladá žena, ktorá sa pozerala do zrkadielka, stratila z očí postavu na chodníku.
Nový obytný blok vedľa druhý – ešte s lešením, potom sa cesta vinula riedkym sosnovým lesíkom, až sa zrazu pred nimi otvorila mierne sa zvažujúca rovina, na konci ktorej sa až po horizont rozprestieralo more.
Cesta odbočila k ostrovu kríkov a stromov, medzi ktorými žiarili červené strechy domov, postavených na planinke klesajúcej k moru.
– Je tu krásne… – ticho poznamenala žena.
Muž prikývol, akoby odpovedal vlastným myšlienkam.
– Už som tu raz bol. Strýkov dom stojí pri samučičkom mori, – ukázal na skupinku stromov pred nimi.
– Zo záhrady možno zísť rovno na pláž. Veď uvidíš. Aká horúčava…
Utrel si čelo a ruku položil na volant.
– Dusno, – žena si zhlboka vydýchla. – Chýli sa k búrke… – Očami ukázala na čierny mrak nad morom. Muž prikývol a ešte raz si utrel čelo.
– Bože, aká páľava…
Auto vošlo medzi záhrady. Domy takmer nebolo vidieť. Medzi hustou, bujnou zeleňou sa kde-tu beleli múry.
Spomalili.
– Dva… štyri… – muž sa obrátil. – Predsa sa nepamätám. Tie záhrady sú celkom rovnaké. Minuli sme ďalšiu bránku? Azda je to tu…
Zastali pred drôtenou ohradou, ktorá oddeľovala ulicu od hustého živého plota. Na chodníku tiahnucom sa od železnej, na zeleno natretej bránky do záhrady stála vysoká žena v plátennej kombinéze, vo veľkom slamenom klobúku a starých sandáloch na opálených nohách.
V ruke držia obrovské záhradnícke nožnice. Pri nej bola hŕba posplietaných zelených výhonkov zo živého plota.
Muž sa vyklonil z auta.
– Prepáčte, kde je dom sudcu Mročka?
Žena podišla k bránke a prudko ju otvorila.
– Ste sudcov synovec, však? – spýtala sa a smutne sklonila hlavu, ale hneď ju zdvihla, lebo nemohla potlačiť zvedavosť. – Veronika mi ráno povedala, že prídete na pohreb. Kto by si to bol pomyslel? Taký človek, a umrel, a kadejakí niktoši sa dožijú aj sto rokov. Už to tak býva. Od samého začiatku sme susedia a nikdy medzi nami nebolo zlého slova, ani hádky. Takých ľudí už niet. Keď môj starý nebol niekoľko rokov doma, on jediný mi pomáhal. Nešťastie si však nevyberá! Vravievala som mu: „Už nie ste taký mladý, aby ste sa každé ráno kúpavali v mori.“ Zavše na svitaní vypil pohár mlieka a šiel na pláž. Od skorej jari do neskorej jesene. Štvrťhodinu plával a vrátil sa. Potom, v zime či v lete, v blate či v snehu, chodil peši takmer tri kilometre na súd. Peši sa vraciaval domov. Stroj by sa pokazil, a čo človek? Ráno si šiel zaplávať, a už sa nevrátil. Vytiahli ho, chudáka, až večer, pred západom slnka. Srdce nevydržalo. Môj starý ho pomáhal hľadať, lebo máme čln: neraz vypláva na rybačku, keď je more pokojné. Inak by som mu nedovolila… Bojím sa oňho, keď sú vlny, hoci vravia, že vtedy ryby najlepšie berú. Keby pán sudca bol ženatý, iste by sa mu to nestalo. Žena by mu čosi také nedovolila… Staroba je staroba. Netreba sa robiť mladým, keď už niet síl…
– Áno, pani… – poponáhľal sa s odpoveďou mladý muž. – Ktorý je to dom? Bol som tu pred ôsmimi rokmi a už sa nepamätám.
– Tento, tu! – Ruka, ozbrojená veľkými nožnicami, ukázala na hustú zelenú stenu vľavo. – Vravela som vám, že sme susedia. Na druhej strane býva doktorka Jasiňská, potom sa už cesta končí. Ďalej sa nedá ísť, sú tam duny…
– Ďakujem vám!
O niekoľko metrov ďalej Mroček prudko zabrzdil.
Chvíľu nehybne sedeli a pozerali na cieľ svojej cesty.
– Malé mestečko… – zašepkala žena, – všetci o nás vedia.
Prikývol. Takmer súčasne otvorili dvere, vystúpili a pribuchli ich, akoby ich usmerňovala tá istá vôľa. Šli k bránke.
Za drôteným plotom husto obrastenom zimozeleňou, ktorá padala na zem ako vodopád, bolo vidieť chodníček strácajúci sa medzi kríkmi a na jeho konci verandu, takmer takisto skrytú pod ťažkou korunou divo rastúcich výhonkov. A teraz začuli monotónny šum mora.
– Počuješ? – spýtala sa žena.
– Áno. Za záhradou je pláž. Rovno z postele možno vstúpiť do mora. – Letmo sa usmial. Žena mu úsmev neopätovala.
– To je strašné…
– Čo? – Muž stlačil kľučku na bránke, potom sa sklonil, pozrel do zámky a vyskúšal jeden z kľúčov. Zámka zaškrípala, iste nebola dobre naolejovaná.
– To je strašné, – zopakovala, – takto umrieť, blízko pri brehu a pri vlastnom bezpečnom dome. Bol sám. Najhoršie je, keď sa človek topí, a vie, že umiera…
Pomaly šla k domu. Zamkol bránku a dohonil ju.
– Nie vždy. Ak to bol prudký záchvat, napríklad aneuryzma srdcového svalu, stratil vedomie a utopil sa, pritom nevedel, že umiera.
Znova zastali.
– Úbohý človek. – Žena sa poohliadala.
– Áno, je to smutné. Žiaľ, poznal som ho málo. Počas okupácie bol v Rusku a po vojne celý čas nevytiahol z Poruby päty. Navyše sa raz s otcom pohádali, ale neviem, o čo šlo. Myslím, že neskôr aj oni zabudli na príčinu, no nestretávali sa, dokonca si ani nepísali. Takmer sme o ňom nevedeli. Ako som už spomínal, bol som tu tri dni cez prázdniny, lebo sme mali neďaleko tábor. Veľmi sa potešil. Neskôr prišiel na otcov pohreb, potom na našu svadbu. Strýka pripisoval veľkú dôležitosť takým rodinným udalostiam, ako sú sobáše a pohreby. Myslím si však, že až v poslednom čase, keď som ho pozval na svadbu, došiel k názoru, že hodno udržiavať bližšie vzťahy s posledným žijúcim príslušníkom rodiny, teda so mnou. Iste jednoducho ostarel a začal pociťovať samotu. A ja? Nestihol som ho ani spoznať. Bol pre mňa takmer úplne cudzí. Keby neumrel, možno by sa všetko bolo voľajako urovnalo.
– Mne je ho veľmi ľúto. Bol taký milý, taký staromódny na našej svadbe. Staromódny v dobrom zmysle slova…
– Nerozumieš mi. Aj ja ho ľutujem. No nazdávam sa, že netreba predstierať, ako trpím, veď v skutočnosti bol pre mňa cudzím človekom.
Šli ďalej chodníkom, ktorý zrazu stmavel. Mrak zakryl slnko. Za kríkmi sa zjavil dom.
Žena chytila muža za ruku a prinútila ho postáť.
– Koľko rokov by sme museli pracovať, aby sme mohli mať čosi také!
– Viem. Bol to skvelý chlapík, že mi to všetko odkázal. Nemysli si, že na to zabúdam. Zdá sa, že to bol v každom ohľade skvelý človek. Páči sa ti dom?
– Vyzerá pekne…
Obrátil sa k nej a usmial sa.
– Naozaj vydržíš v takom malom mestečku?
– Celý život som túžila po malom domčeku so záhradkou v malom mestečku.
– Ak mám byť úprimný, ja takisto.
Objal ju. Blížili sa k verande.
– Čo je to? – znova zastala.
Nad morom sa prekotúľal mohutný hrmot vzdialeného hromu.
– Chýli sa k búrke… Počkaj! Prinesiem vaky a kufre, lebo sa môže spustiť lejak.
Poponáhľal sa k bránke. Ostala sama. Nad stromami sa zjavil chumáč mraku, ktorý zaclonil slnko, a pomaly sa vznášal k domu. Ešte väčšmi sa zošerilo. Nad záhradou zafičal vietor a stíchol. More búrlivo šumelo. Žena podišla niekoľko krokov k domu. Obzrela sa. Muž sa už vracal.
– Vaky som hodil do auta, – povedal trochu zadychčaný. – Neskôr ich vybalíme. Chvalabohu, že ide búrka po tej príšernej horúčave.
Vošiel na verandu a kufre položil pred dvere. Siahol do vrecka po kľúče. Vtom sa dvere otvorili.
Na prahu stála chudá žena s bielou šatkou na hlave. Ako usúdila mladá žena, mohla mať rovnako štyridsať ako šesťdesiat rokov. Nebola ani vysoká ani nízka, pekná ani škaredá, mala takmer bezvýraznú tvár. Patrila k ľuďom, ktorých črty si nemôžeme pripomenúť ani po krátkom čase.
– Dobrý deň, pani Veronika! – Podal jej ruku. – Ešte sa na mňa pamätáte?
– Pravdaže sa pamätám… – Jej hlas bol bezfarebný, chladný, takmer ho nebolo počuť; hovorila pokojne.
– Vôbec ste sa nezmenili, pán doktor.
– To je moja žena. Halinka, zoznám sa s pani Veronikou, strýkovou gazdinou.
Ruka, ktorú stisla mladá žena, bola chladná. Halina sa pokúsila o úsmev; Veronika vážne prikývla a keď zdvihla jeden z kufrov, ustúpila, aby jej uvoľnila cestu. Vošli dnu.
Predizba bola tmavá. Halina sa poobzerala. Boli tu staré jelenie parohy, polica s knihami, ktorých názvy sa v prítmí nedali precitať, prútené kreslo…
– Tak… – Muž sa pozrel na Veroniku a zakašlal. Mimovoľne zopakoval slová, ktoré nedávno počul. – Kto by si to bol pomyslel? Bol taký zdravý…
– Pánboh to chcel… – Jej hlas bol aj teraz chladný, bezfarebný, ale obrátila sa a zdvihla k očiam rožtek zástery. Okamžite sa však opanovala. – Iste ste hladní. Všetko som prichystala, iba mäso ohrejem, lebo som myslela, že bude na obed. Pán Goldstein mi povedal, že prídete napoludnie.
V diaľke znova zahrmelo.
– Ďakujeme… Vy tu bývate, však?
– Nie. Bývam u pána Goldsteina, naproti. Obom som sa starala o domácnosť. Obedovali na súde, v jedálni. Iba v nedeľu som varievala obed, raz u jedného, raz u druhého, potom hrali šach a počúvali rádio. Teraz neviem, ako to bude… – Jej hlas naďalej znel monotónne. – Vy si iste poradíte sami. Tu je kuchyňa… – Podišla k bočným dverám a poodchýlila ich.
– Je prestreté, mám podávať?
Znova zahrmelo, teraz už bližšie. Od mora zadul vietor, silno zašelestil v korunách stromov a opäť stíchol.
– Najprv sa azda zložíme a umyjeme. Chýli sa k búrke. Radšej nečakajte, lebo čoskoro sa iste spustí lejak. – Usmial sa. – Poradíme si. A zajtra ráno príďte. Ešte nevieme, či tu ostaneme nadlho; ak sa rozhodneme ostať, budeme radi, keď povediete domácnosť ako predtým. Však, Halinka?
– Pravdaže! – povedala žena s mierne nútenou zhovievavosťou. – Len či bude chcieť pani Veronika…
– Ďakujem vám… – na chvíľu sklonila hlavu. – Pozametala som, ale neupratala, lebo pán Goldstein mi zakázal dotknúť sa čohokoľvek na pracovnom stole a v spálni, pokým neprídete. Nuž som ho poslúchla…
Mykla plecami, akoby chcela vyjadriť nesúhlas s príkazom, ktorý je príčinou neporiadku v dome.
– Rozumiem. Ďakujem vám, pani Veronika.
– Už pôjdem… Kedy mám prísť ráno? Mliekárka zazvoní o šiestej. Pán sudca si vždy brával mlieko sám, lebo vstával zavčasu. Ja som priniesla pečivo o siedmej, keď som už prichystala raňajky pánu Goldsteinovi. Potom som upratala, čo-to oprala, urobila, čo bolo treba, keď odišiel na súd. Vy iste o siedmej nevstanete…
– Nie, iste nie… – poponáhľala sa Halina. – Sme veľmi unavení. O dvanástej bude pohreb. Azda bude najlepšie, keď prídete o pol deviatej.
– Dobre, prosím… Pečivo v papierovom vrecúšku položím na verandu. Nikto sa ho nedotkne, – dodala. – Možno tu položiť aj peniaze – a o rok ich tu nájdete. Do videnia.
Vyzliekla si zásteru a odišla do kuchyne; keď sa vrátila, z vešiaka zobrala veľký čierny dáždnik a podišla k dverám. Zastala s rukou na kľučke.
– Do sporáka som pripravila drevo, uhlie je vo vedre, keby ste si chceli prihriať polievku a mäso… Stačí škrtnúť zápalkou, drevo je suché.
– Ďakujeme…
Dvere sa zatvorili. Ostali sami.
2. Niekto mu položil kvety na hruď…
Mlčky stáli uprostred predizby.
– Je to také nezvyčajné, – ticho poznamenala žena.
– Sme sami v cudzom dome, na návšteve u človeka, ktorý umrel… A tá žena! Aká je len čudná…
– Čudná? – zasmial sa. – Je to slušná, jednoduchá žena. Možno bola priveľmi pripútaná k strýkovi. Notár má pravdu. Chuderka, teraz iste rozmýšľa iba o tom, či si ju necháme. Ľudia v jej veku prijímajú každú vážnejšiu zmenu ako utrpenie.
– Naozaj si ju chceš nechať?
– Ešte neviem, čo chcem. Zatiaľ sa chcem umyť a prezliecť si košeľu. Potom si prezrieme dom. Veď všetko tu poznáme iba zo strýkových listov…
Nazrel do kuchyne a vošiel dnu vyzliekajúc si sako. Žena šla za ním. Keď sa umýval a potom utieral ľanovým uterákom, nahliadla do všetkých skriniek a kuchynských políc a so zadosťučinením zistila, že tu panuje vzorná čistota.
– Uľavilo sa mi, – povedal, keď si obliekol košeľu.
– Neskôr sa prezlečiem. Teraz si všetko prezrime a vybaľme niektoré veci.
Šiel do predizby, z ktorej viedli na poschodie úzke, drevené schody. Okrem vstupných a kuchynských dverí boli tu aj tretie – teraz zatvorené. Stlačil kľučku, zaškrípala.
– Ak sa dobre pamätám, tu mal strýko pracovňu. Áno…
Stáli na prahu a chvíľu sa pozerali. Muž pomaly podišiel k stolu.
– Je tu dusno. Asi tu vôbec nevetrali…
Izba bola prepchaná starým, ohavným nábytkom: bambusovými etažérmi na knihy, fotelom s plyšovými poťahmi, obrazmi od bezvýznamných maliarov, ktoré zobrazovali more s čajkami, lodné plachty a búrku na mori. Na stenách viseli aj dva vyblednuté kelímy so vzormi, ktoré boli v móde pravdepodobne pred šesťdesiatimi rokmi, ale ktoré isto-iste nekonvenovali s vkusom mladých ľudí z hlavného mesta.
– Ak sa rozhodneme ostať, niečo s tým budeme musieť urobiť.
– Myslíš na nábytok?
– Áno. Musíme sa rozhodnúť pre radikálne riešenie, inak sa sem nebudeme môcť nasťahovať, nehovoriac už o živote v tomto dome. Nič väčšmi neznášam ako plyš. Azda iba obrazy s morskými motívmi…
– Veď býval pri mori… – nesmelo podotkla Halina. – Iste ho mal rád.
– To ešte neznačí, že človek musí mať takéto machľanice na stenách! – Odrazu sa prestal rozčuľovať, hodil rukou a pokúsil sa o úsmev. – Neviem, čo mi je. Strýko už nežije. Myslím, že ma mal rád, hoci nikdy o tom nehovoril. Nepatril k ľuďom, ktorí si radi otvoria srdcia. Tragicky zahynul a ja rozmýšľam, ako čo najskôr vypratať z jeho bytu nábytok a obrazy, hoci som ešte nevybalil kufre, a hoci chudáka nestihli ani pochovať. Správam sa odporne. Možno je na vine tá prekliata búrka. Možno som pridlho sedel za volantom v tej horúčave. Som nervózny. Prečo tu gazdiná nevyvetrala?
Znova podišiel k oknu a otvoril ho dokorán.
– Otvor dvere do predizby a na verandu! – prikázal. – Zázračný vzduch! A dom je stuchnutý. Akoby tu rok nikto nevetral. To haraburdie treba spáliť. Nikto ho nekúpi ani za deravý groš. Pozri sa, aká je obloha čierna! Bude lejak, aký svet nevidel!
Žena otvorila dvere do predizby a na verandu. Pozrela sa von. Ešte nepršalo, ale stromy mohutne šumeli pod náporom vetra.
– Zatvor! Je prievan! – Počula mužov hlas. Obrátila sa: po izbe lietali papiere. Dvere do predizby sa s treskotom zatvorili, až sa zachvel celý dom. Halina rýchlo zatvorila dvere na verandu a vrátila sa do pracovne.
– Zdá sa, že sme pustili dnu priveľa vzduchu! – Rozosmiala sa prvýkrát, čo prekročili prah tohto domu.
– Zaiste, – zbieral papiere, ktoré zleteli zo stola.
Podišla k zatvorenému oknu. Záhrada mierne stúpala,
končila sa pri kopčeku obrastenom kríkmi. Pomedzi ne bolo vidieť čierne more, od ktorého doliehal mohutný šum; zdal sa taký blízky, že mimovoľne ustúpila.
– Už! – Mladý muž sa narovnal a položil na stôl hŕbu papierov. – Keď buchli dvere, myslel som, že sa chalupa rozsype. – Poohliadal sa a ukázal prstom. – Prirodzene, nerozsypala sa celá, ale trochu zo steny odpadlo…
Žena zastala pred jedným z kelímov, pod ktorým ležala omietka.
– Hneď to zametiem, – povedala a jej hlas prvýkrát zaznel ako hlas panej domu. – Zájdem po metlu, lebo sa poroznáša po celom dome.
– Vo chvíli, keď zoberieš do rúk metlu, staneš sa paňou domu!
Rozosmial sa. Stratila sa vo dverách. Muž sa obrátil k stolu, narovnal papiere, ktoré pred chvíľou pozbieral, polom otváral zásuvky; letmo sa pozeral dnu, prehrabával sa medzi papiermi a predmetmi, vyťahoval ich a kládol naspäť.
Halina sa vrátila s metličkou a so zmetákom.
– Kuchynka je pekná! – povedala. – Ako z rozprávky. Iba práčka chýba. Našťastie máme vlastnú. Aj chladnička je dobrá. Chvalabohu, že sme ju nekúpili na jar…
Potriasla kelímom a oprášila zvyšky omietky.
– O chvíľu si prezrieme dom…
Muž vytiahol najnižšiu zásuvku, našiel v nej zväzok papierov a staré fotografie. Pozrel si prvú stranu, potom začal prezerať fotografie kladúc ich na stôl vedľa seba.
– Dvadsať rokov v Morskej Porube… – povedal. – Zdá sa, že strýko si písal denník…
Za oknom sa zablyslo a na okenné tabule dopadli prvé kvapky. Žena prisilno trhla kelímom, klinec sa vytiahol a tkanina odhalila stenu, z ktorej odpadla omietka. Na stene sa zreteľne črtala lysina na škvrne čerstvej omietky, ktorá sa farbou líšila od zvyšku steny. V strede bola úzka špára. Halina do nej vsunula prst. Muž ďalej prezeral fotografie.
– Tu niečo je… – povedala, súčasne vytiahla uvoľnenú tehlu a položila ju na dlážku. Naklonila sa a pozrela do tmavého otvoru v stene. Nablízku udrel blesk. Ostré, oslepujúce svetlo zaplavilo izbu.
– Čo? – spýtal sa muž a pozrel sa cez okno. – To bol úder! – Znova sa pozrel na fotografiu, ktorú držal v ruke. – Pozri sa! Strýko s otcom, keď boli chlapci. Na druhej fotografii je otec sám, keď mal asi desať rokov.
Zobral nasledujúcu fotografiu. Vtom žena hrôzostrašne vykríkla a odskočila od steny.
Mužovi vypadli fotografie z ruky. Dvoma rýchlymi skokmi priskočila k nemu a pritisla si tvár na jeho
hruď.
– Tam… tam… – zašepkala.
– Čo je tam?
Odstrčil ju a silno ňou zatriasol.
Neodpovedala. Oči mala zatvorené, ústa sa jej chveli, nebola schopná povedať slova. Bola taká bledá, že v prítmí vyzerala jej tvár ako biela škvrna.
Dážď zosilnel. Muž rýchlo podišiel k stene. Otvorila oči a ani sa nepohla; pozerala sa na mužove plecia. Práve sa sklonil k otvoru.
To, čo uvidel, spôsobilo, že rýchlo ustúpil, ale okamžite sa znova priblížil k stene. Potom opatrne vsunul do otvoru ruku.
– Nieee! – skríkla žena. – Nechaj to!
– Neboj sa, Halinka! – povedal láskavo; hoci sa nútil zachovať pokoj, jeho hlas sa chvel od vzrušenia. Vytiahol ruku a znova sa pozrel. Žena si zhlboka vydýchla.
– Azda… azda… – nedokončila.
Mroček vytiahol z vrecka zápalky a pri ich slabom svetle pozeral sa na to, čo zbadal v tmavej diere a čo bolo také nepravdepodobné, že pokrútil hlavou ako človek, ktorý sa usiluje spamätať sa zo strašidelného sna. Zápalky mu pálili prsty, ale nepociťoval bolesti
Z diery, ktorá vznikla po vybraní tehly, pozerala sa prázdnymi očnými jamkami umrlčia lebka.
Okno osvietil blesk, potom sa ešte väčšmi zotmelo. Dážď hnaný víchrom prudko bubnoval a stekal po obločných sklách, rozmazával pohľad na čierne, od mora plynúce chmáry. Mroček sa narovnal.
– Jedno je isté: leží tu mŕtvola! – Znova pokrútil hlavou. – Musíme zistiť, čo to značí… – Chcel hovoriť voľne, dokonca sa aj usmial, ale okamžite zvážnel. – Musím zväčšiť otvor. Ak ťa to desí, odíď, Halinka.
Pokrútila hlavou. Zdá sa, že ju strach prešiel, lebo podišla k mužovi stojacemu pri diere.
Mroček bez okolkov vopchal ruku do diery a trhol ňou. Uvoľnil druhú tehlu, vytiahol ju, potom tretiu…
– Zatiahni záclony a zapáľ svetlo!
Zatiahla tmavé vyblednuté závesy a takmer poslepiačky skrútia vypínačom. Izolovaná od búrky a dažďa cítila sa zrazu bezpečnejšie. Pocit absolútnej nereálnosti obrazu, ktorý mali pred očami, sa pomaly strácal.
Lebka sa teraz ukázala v celej svojej čertovskej nádhere, usmievala sa dvoma radmi zarážajúco bielych zubov; tri zuby vpredu boli zlaté a v svetle žiarovky sa leskli tak čisto, akoby ich niekto založil len včera.
Mroček vyťahoval ďalšie tehly. Pracoval potichu. Búrka za oknom azda utíchala, lebo bubnovanie dažďa nebolo také výrazné. Žena si sadla do fotela, pozerala sa do zväčšujúceho sa otvoru.
Nakoniec sa mladý lekár narovnal a utrel si z čela pot. V diere ležal človek, ktorý zomrel pred mnohými rokmi, ale zamurovali ho len nedávno; svedčila o tom čerstvá, kde-tu ešte nevyschnutá malta.
Chvíľu sa pozerali na strašidelnú kostru s rukami prekríženými na hrudi. Zvyšky spráchnivených šiat a topánky zo suchej popukanej kože zaodievali kostru. Doktor podišiel bližšie a z kostlivcových prstov vytiahol suchú byľ.
– Niekto mu položil kvety na hruď… – povedal ticho. – Zdá sa, že ho v múre pochoval človek, ktorý ho mal rád…
– Alebo niekto, kto ho ľutoval… – dodala žena.
– Možno iba ľutoval, že sa tak stalo…
3. MP 1967
Bola noc. Búrka utíchla pred niekoľkými hodinami. Zo spálne na poschodí pomedzi konáre stromov sa črtal okrúhly mesiac nad morom. Jeho svit sa odrážal na nepokojných vlnách, ktoré rytmicky narážali na neďaleký breh.
Halina stála pri okne a počúvala more. Zrazu sa obrátila a podišla k posteli. Pozrela sa na muža.
S prikrčenými nohami sedel na prikrývke, fajčil a čítal. Na koberček pri posteli položil ďalší list zo strýkovho denníka.
– Čo urobíme? – spýtala sa ticho žena.
Mykol plecami a ani nezdvihol oči od denníka.
– Prečo si to nehlásil na milícii?
Zahasil cigaretu v popolníku z mušle a nepozerajúc sa na ženu povedal:
– Na to je dosť času. Musíme pouvažovať…
Položila mu ruku na plece a slabo ním potriasla; nútila ho, aby prestal čítať.
– O čom chceš uvažovať? Vari si myslíš, že dokážem zaspať, pokým je dolu a vyškiera zuby?
Stisk na jeho pleci zosilnel.
– Povedz mi konečne niečo! Prečo sa tak čudne správaš?
Zvýšila hlas. Pozrel sa na ňu a priložil si prst k ústam.
– Tichšie, preboha! Viem, že milícia by kostru odniesla. Nemusíš mi to pripomínať.
– Prečo teda nezatelefonuješ?
– Lebo – chvíľu váhal, – lebo tým by sa nič nevyriešilo.
Stiahla ruku z jeho pleca, sadla si na prikrývku a odsunula hŕbu papierov.
– Tadeáš, povedz niečo konečne! Nech čert berie tú kostru, teraz mi nejde o toho nebožtíka. Ide mi o teba. Prečo sa správaš tak čudne? Keď bola búrka, povedal si, že to nechceš vybavoval telefónom, že tam pôjdeš, keď prestane pršať. Prestalo, a bolo už tma, povedal si, že v takom malom mestečku v tomto čase na milícii už nikoho niet, že ta zájdeš ráno. A teraz vravíš, že… tým by sa nič nevyriešilo Povedz, o čo ti ide?
– Naozaj chceš vedieť, čo si myslím?
– Samozrejme! – Narovnala sa. Pritiahol ju k sebe.
– Od chvíle, keď sme našli toho… toho človeka, rozmýšľam o tom, čo si povedala, keď sme sem prišli.
– Rozmýšľaš o tom, čo som povedala? Aký to má význam? A čo také som povedala?
– Povedala si: „Celý život som túžila po malom domčeku so záhradkou v malom mestečku“, a ďalej: „Pomysli si, koľko rokov by sme museli pracovať, aby sme mohli mat čosi také“.
– Áno, ale nepovedala som, že túžim po domčeku s kostrou v múre!
– Ale povedala si, že túžiš po domčeku, však? Viem, že taký domček je naozajstnou tvojou túžbou…
– Nerozumiem! Odkedy sa poznáme, prvýkrát ti nerozumiem.
– Hneď porozumieš…
Pustil jej ruku a vstal. Podišiel k dverám.
– Kam ideš?
Vyskočila a zo strachu ho kŕčovite chytila za rameno.
– Dolu… – ľahučko sa vyslobodil. – Niečo prinesiem zo strýkovej pracovne a ukážem ti to…
– Teraz nechoď!
– Daj pokoj! Som predsa lekár. Videl som viac kostier ako priemerný smrteľník, učil som sa na nich anatómiu a musel som odpíliť niekoľko kostí živým ľuďom. Tá nešťastná kostra je taká nevinná ako vrabec obžratý mravcami. Nie je dôležitá…
– Nie?
– Vlastne je, ale nie preto, že by na nej bolo čosi strašidelné. Chvíľu počkaj. Hneď ti všetko vysvetlím. Alebo pôjdeš so mnou?
Pokrútila hlavou. Usmial sa a pohladil ju po vlasoch.
– Hneď sa vrátim. Zdržím sa tam najviac pol minúty. Ide mi o jednu vec, o ktorej som ti nehovoril, keď sme kostru našli. Chcel som o tom porozmýšľať a potom sa pozhovárať s tebou. Veď ti nechcem nič zatajovať.
Nechal dvere poodchýlené. Žena stála uprostred izby a počúvala kroky na vŕzgajúcich, strmých schodoch. Zrazu sa zachvela a tuhšie sa ovinula do županu.
Doktor Tadeáš Mroček zišiel dolu. Závesy boli zatiahnuté. V úplnej tme nahmatal vypínač. Svetlo zalialo izbu. Provizórne zavesený kelím zakrýval otvor v stene.
Mroček k nej podišiel, ale nemohol v sebe potlačiť nezmyselný pocit neskutočna. Mysľou mu preletela myšlienka, že predsa nemôže tam nič byť. Odhrnie kelím a ukáže sa hladká stena.
Zľahka ním mykol. Kelim sa odtrhol a ostal visieť na klinci. Kostra ležala na dne diery tak ako predtým, cerila zlaté zuby. Mroček sa letmo na ňu pozrel.
Sklonil sa nad tehly uložené pod stenou. Vzal jednu z nich, potom si pozorne obzrel aj ostatné, kde-tu nechtom zoškrabal zvyšky vlhkej malty. Napokon dve vybral, pravou rukou si ich pritlačil k hrudi, ľavou skrútol vypínačom a potme vyšiel z izby.
Halina ešte stála uprostred spálne. Mroček ticho zatvoril dvere a podal jej tehlu.
– Čo je to? – opatrne ju obrátila v rukách.
– Ako vidíš, tehla…
Podišiel k stolu, položil naň druhú tehlu, zo škatuľky vybral cigaretu a pripálil si.
– Načo si ich priniesol?
– Čítaj…
– Čo mám čítať?
Neodpovedal. Podišiel k nej a ukazovákom sa dotkol povrchu tehly. Žena si posvietila nočnou lampou. Potichu prečítala.
– MP 1967.
Vyrovnala sa.
– To je značka tehelne, však?
– Áno. MP – to je azda Morská Poruba, a 1967 – rok výroby, ak sa uspokojíme s najjednoduchším vysvetlením. Napokon tehla je navidomoči nová, však?
Myslím, že áno. Rok tisíc deväťsto šesťdesiatsedem je predsa teraz… To značí, že… že…
– To značí, že tehlu, ktorú niekto použil na zamurovanie nebožtíka, vyrobili tohto roku v Porube, a ďalej, že tohto roku ho niekto pozrel a zamuroval nanovo. Ale to nie je všetko…
Ukázal jej druhú tehlu.
– Hákový kríž! – povedala prekvapene pozerajúc sa na znak v strede tehly. – A 1938 je azda takisto rok výroby.
– Áno. Teraz ti niečo poviem: na všetkých tehlách, ktoré som vybral z múru – okrem dvoch pochádzajúcich z tohto roka, je hákový kríž a rok 1938.
Položila tehlu na stôl.
– Čo to značí? – pretrela si dlaňou čelo. – Krúti sa mi hlava. Cestovali sme celý deň, potom tá búrka a kostra, a teraz nemôžem zaspať. Som ospalá, ale nezažmúrim oka. Čo toto všetko značí? Povedz, ak niečomu rozumieš…
– Všetkému nerozumiem. Ak mám byť úprimný, nerozumiem takmer ničomu. Ale jedno viem…
– Čo?
– To, že musím dôjsť k bezchybným záverom na základe faktu, že toho chlapíka niekto zamuroval v pracovni môjho strýka. Nesmiem sa pomýliť. Keby som nenašiel tie dve tehly, predpokladal by som, že niekto hu zamuroval pred mnohými rokmi. Mohol ho napríklad zabiť ešte pred vojnou, keď túto oblasť mali v rukách hitlerovci. V tom prípade by som si mohol pokojne myslieť, že strýko prežil dvadsať rokov v tomto dome a nevedel, že v múre je kostra. Ale…
Na chvíľu zmĺkol.
– Ale… – zopakovala ako ozvena, – tie dve…
Mroček si zhlboka vydýchol, podišiel k posteli a vystrel sa na prikrývku. Chvíľu ležal na chrbte a pozeral sa na tmavú škvrnku, ktorá sa pohybovala v svetelnom kruhu na povale.
– Áno… – pokračoval ticho, – tie dve novučičké poľské tehly akoby hovorili ľudskou rečou, že strýko o kostre vedel, že s ňou žil pod jednou strechou z vlastnej vôle, že ju nedávno zamuroval nanovo…
– Ale s istotou to nemôžeš tvrdiť. Všetko sa mohlo stať voľajako… voľajako inak.
– Ako? Vari mi nechceš nahovoriť, že dvadsať rokov po vojne niekto zamuroval kostru v dome sudcu okresného súdu a že tento sudca nemal o tom ani potuchy? Veď na stene pod kelímom zreteľne vidieť miesto, kde ju niekto zamuroval. Človek, ktorý tak urobil, nemal farbu, akou bola vymaľovaná izba. Aj slepý by si to všimol. Kto by riskoval čosi také? Stačilo by, keby strýko podišiel ku kelímu alebo keby ho Veronika zobrala vyprášiť, alebo keby prievan buchol dverami – a všetko by sa prezradilo. Nie! Milícia musí dôjsť k tomu istému záveru, čo ja. Ďalšie závery sú už veľmi jednoduché: strýko bol známym a váženým občanom Morskej Poruby. Ja, mladý lekár, prichádzam po jeho tragickej smrti a spolu s tebou chcem tu začať život, pritom využívam úctu, ktorú ľudia prejavujú nášmu menu. Avšak už prvý deň sa ukáže, že strýko v múre svojej pracovne mal nebožtíka, o ktorom vedel, ale o ktorom s nikým nehovoril. To by nás z Poruby vyhostilo navždy.
– Ako to vieš?

– Vari si myslíš, že kostra v múre by nebola obrovskou senzáciou? Celé mesiace by sa o inom ani nehovorilo. Okrem toho zabúdaš, že strýko o kostre nikoho neinformoval. Keby to urobil, kostru by musel odpratať. Z toho vyplýva ďalší záver: strýkovi záležalo na ukrytí toho nebožtíka. Bolo to jeho tajomstvo. Tá mŕtvola zaťažovala jeho myšlienky. Prirodzene, milícia prevráti dom hore nohami, bude hľadať ďalších nebožtíkov, rozbehne sa vyšetrovanie. Nezabúdaj, že strýko zahynul tragickou smrťou: začnú sa klebety, ľudia jeho smrť budú spájať s tajomstvom kostry v múre. Budú vravieť, že smrť sudcu Mročka nebola náhodná, stručne – strýkovo meno a pamiatku zhanobia klebety a výmysly inak slušných ľudí, ktorým sa napokon nemožnú čudovať. Ani ja nechápem, prečo strýko…
Na chvíľu zmĺkol, sadol si a pripálil si cigaretu.
– Všetko, o čom hovoríš, sa však opiera iba o predpoklady… – namietala žena a sadla si vedľa neho. – Mohlo to byť inak. Kým človek nemá istotu, myslí na množstvo riešení. Pamiatku tvojho strýka však nemusí nikto zhanobiť. Napokon – koho teraz trápia tieto veci? Myslím, že kostra je dôležitá, kým je v dome. Stačí však zatelefonovať na milíciu a poprosiť ich, aby záležitosť ponechali v tajnosti, lebo by vznikli zbytočné klebety. Kostru zoberú, spíšu zápisnicu a o týždeň nebude po celom prípade ani chýru ani slychu.
– Nie… – smutne pokrútil hlavou, – nie v tomto malom, uzavretom prostredí. Tento prípad by vzbudil pozornosť dokonca aj vo Varšave. Kostra podnecuje obrazotvornosť. Okrem toho – milícia musí prípad riešiť. Pol mestečka zatiahne do kolotoča vyšetrovania. Navyše – možno v Porube hovoriť o diskrétnosti? Následok bude iba jeden a ľahko ho možno predvídať: namiesto toho, aby sme tu začali pracovať a pokojne žiť, aby sme sa zbližovali s ľuďmi a pomaly zrastali s prostredím, padneme dolu hlavou do horúceho pekla. Nestanem sa tu lekárom a ty sa nestaneš dentistkou, staneme sa čudnými indivíduami s biľagom tajomstva na čele, príbuznými sudcu Mročka, ktorý súdil iných, ale sám si odniesol do hrobu tajomstvo o nebožtíkovi spočívajúcom v múre jeho pracovne. A koniec! Koniec tvojim túžbam po tichom, pracovitom živote. Budeme sa musieť rozlúčiť s nemocnicou, v ktorej chceme pracovať, i s mestečkom, v ktorom chceme žiť. Chorí by sa báli u mňa liečiť! A v takom prostredí prípad tohto druhu trvá večnosť. Ak budeme mať deti, budú to deti „toho doktora, ktorého strýko za živa zamurovával ľudí“. Nie, nie, nie! Nemali by sme ani pokoj, ani priateľov, ani šancu na normálny život, aký má každý, kto nenájde kostru v múre! Preto sa mi nečuduj, že som okamžite nebežal na milíciu ako hrdina z rozprávok pre dospievajúcich chlapcov. Možno sa mýlim. Musím si však všetko pokojne premyslieť. Ak to tak nie je, jediný človek, ktorý by nám mohol čosi vysvetliť, už nežije a zajtra napoludnie ho zasypú hlinou na veky vekov.
Vstal a podišiel k oknu, potom sa vrátil a pozrel na ženu.
– Halinka, povedz mi, čo si o tom myslíš? Možno… možno moje úvahy majú nejakú štrbinu. Možno sú úplne zbytočné. No musíme čosi vymyslieť, pokým zaspíme.
– Ach, bože… – ticho zavzdychala žena. – Čo nám to spôsobil? Vohnal nás do…
Prerušil ju pohybom ruky.
– Zdá sa mi, že situácia je ošemetnejšia, ako si myslíš Najhoršie je, že nemôžeme ustúpiť. Nemáme nijakú možnosť vyhnúť sa kostre a podriadiť sa dennodennému poriadku života. Keby sme sem neboli prišli, nemusela nás to zaujímať. Niekto by si vzal strýkov nábytok, stiahol by ten prekliaty kelím a musel by spozorovať, že časť múru je nová. Naostatok by kostru našli a – pokiaľ ide o mňa – celá Morská Poruba by mohla s tým kostlivcom týždeň tancovať valčík okolo radnice. Žiaľ, prišli sme sem a, žiaľ, práve my sme našli toho nebožtíka. Sme v tom až po uši, lebo zdravý rozum mi hovorí, že ho nemôžeme odovzdať milícii, ani sa pretvarovať, že o ničom nevieme, keď v múre je diera a na dlážke tehly.
Znova podišiel k oknu. Mesiac svietil jasnejšie a more sa podobalo nekonečnej, tmavej a lesknúcej sa sklenej tabuli.
– Halina, povedz… povedz, čo mám robiť?
Žena neodpovedala, ale urobila to, čo by urobilo deväťdesiat percent žien. Pustila sa do plaču. A muž jej povedal to, čo by povedalo deväťdesiat percent mužov:
– Preboha, prestaň!
S námahou sa opanovala a utrela si oči. Znova si sadli vedľa seba na posteľ.
– V podstate nemáme na výber, – premýšľal nahlas Mroček. – Sú dve možnosti:
Po prvé, ráno zájdeme na milíciu a poinformujeme milicionárov o kostre, ktorú už aj tak nevzkriesia, ako nedokážu vypočuť strýka. Veď on už aj tak nedbá o ľudskú spravodlivosť.
Po druhé, nepôjdeme na milíciu a nič neoznámime, ale budeme sa tváriť, akoby sme o ničom nevedeli.
– A čo potom?
– Potom… – uvažoval, – potom kostru vyhodíme, alebo ju nanovo zamurujeme, dobre upevníme kelím, aby tam týždeň-dva nemohol nikto nahliadnuť, potom sami vymaľujeme byt, čo nikoho neprekvapí, lebo v Pomorí sú ľudia šporovliví, je pochopiteľné, že ten, kto sa nasťahuje do nového bytu, zvyčajne ho vymaľuje po predchádzajúcom majiteľovi.
– Zamurujeme ho?! Máme s ním žiť pod jednou strechou?
– Čo iné nám ostáva? Ak si vymyslela niečo lepšie, povedz… Do smrti ti budem vďačný…
– Myslela som, že bude lepšie, keď ho odtiaľ odpraceme.
– Kam? V každom prípade nie dnes. Nepoznáme okolie a nemôžeme sa túlať po noci, lebo nás niekto uvidí.
– Ale ja tu nechcem existovať s vedomím, že kostra… Ach, pochop ma!
– Pamätaj, že pokým je s nami, nikto ju nenájde. Keď ju niekde zakopeme alebo vyhodíme, napríklad do mora, niekto nás uvidí alebo ju nájde, alebo… Viem azda, čo všetko sa môže stať? Je to predsa ľudská kostra; keby ju našli, spočiatku by nás iste nikto neupodozrieval, začne sa však vyšetrovanie a nitky povedú až k nám. Potom sa skutočne ocitneme v ošemetnej situácii. Ponesieme zodpovednosť za zamlčovanie vraždy, a kto vie, či nás neobvinia, že sme v tom mali prsty spolu so strýkom.
– Nezmysel. Tento nebožtík nebol nažive už vtedy, keď sme boli deťmi. Teda nikto nás neobviní. Okrem toho – prečo si si taký istý, že ho strýko zabil? Mohol umrieť na nejakú chorobu…
– A po smrti sa zamuroval? A tehly? Tie dve prekliate tohoročné tehly? Ako to vysvetlíme? Pravda, môžem ich schovať pred príchodom milície, ale – po prvé, nemám dve staré, ktorými by som ich nahradil, a po druhé, bojím sa, keby sme predstierali, že sme tu náhodou objavili mŕtvolu zamurovanú v čase okupácie alebo pred vojnou, o ktorej, prirodzene, strýko nemal ani potuchy, pri vyšetrovaní môžu zistiť čosi úplne iné. Možno strýko mal nepriateľa – a ten zmizol povedzme pred dvanástimi rokmi. Aj kostru možno identifikovať. Spomeň si na tie zuby! Dentisti často pomáhajú pri identifikácii mŕtvoly. Navyše nič nevieme, nežili sme tu, strýka som takmer nepoznal. S istotou viem iba to, že nebožtíka nedávno odmurovali a potom zamurovali nanovo. Neskôr zomrel strýko. Možno mal výčitky svedomia. Možno ho to tak rozrušilo, že srdce nevydržalo. Neviem! Možno… možno to nevydržal psychicky a spáchal samovraždu, keď po rokoch videl, čo z muža ostalo. Opakujem, že nič neviem! Milícia však v krátkom čase môže zhromaždiť množstvo faktov. Má k dispozícii veľký aparát. Všetci jej poskytnú informácie. Navyše má zoznam ľudí, ktorí zahynuli. A ten chlapík musel zahynúť… Bol dospelý, niekde býval, pracoval a zrazu sa jedného dňa stratil. Zmizol v múre strýkovej pracovne a už niekoľko rokov tam leží. A kvety? Kvety na jeho hrudi? Vyzerá to, akoby ho niekto po smrti ľutoval. Keby ten človek umrel normálnou smrťou a za normálnych okolností, pochovali by ho na cintoríne a kvety by ležali na jeho hrobe. Toto tajomstvo neviem odhaliť. Celý prípad je nielen strašný, ale aj nezvyčajný.
Chvíľu sedeli mlčky.
– Rozumiem… – ticho prikývla Halina. – Čo však môžeme urobiť? – pozrela sa na muža unavenými, vydesenými očami.
– Čo môžeme urobiť? Od začiatku viem, že jediné, čo nám ostáva, je to, že ho nanovo zamurujeme, zavesíme na stenu kelím a prisunieme stôl tak, aby sa k stene nikto nedostal. To, že v izbe premiestnime nábytok, nevzbudí podozrenie, najmä ak premiestnime nábytok v celom dome. Veronika na nič nepríde. Upraceme, aby neostala nijaká stopa po murovaní. Napokon – pod nejakou zámienkou sa jej môžeš na niekoľko dní zbaviť. Za ten čas vymaľujeme pracovňu a pustíme sa aj do iných miestností. Potom ju môžeme požiadať, aby nám pomohla pri upratovaní. Všetko bude ako predtým, ostatné závisí iba od nás. Keď tu istý čas pobudneme a nájdeme nejaké vhodné, absolútne bezpečné miesto, odpraceme ho. V zime ho môžeme spáliť. Naisto ho však musíme odpratať bez stopy. Ale teraz to nemôžeme urobiť… Bojím sa ním pohnúť.
– Kedy… kedy ho chceš… – pozrela sa na dvere a nedokončila.
– Okamžite! – odvetil prísne. – Túžim iba po tom, aby sme už vlastnili tento dom a žili tu ako ľudia… – na chvíľu prestal a položil ruku na ženino plece. – Bol by som nerád, keby si si myslela, že som obyčajný lotor, ktorý rozmýšľa iba o tom, ako si zariadiť život a preto je ochotný všetko zatajiť a zahladiť dôkazy pravdy. Chcem poznať toto tajomstvo, lebo celý život by ma trápili výčitky svedomia. Veci sa môžu ukázať v úplne inom svetle, ako predpokladáme. Preto vezmem časť kosti a v laboratóriu sa pokúsim zistiť, kedy ten človek umrel. Navyše – pred zamurovaním ho dôkladne prezriem. Iste sa nám podarí čo-to zistiť. Veď sme ho neprezerali z hľadiska medicíny. Pousilujem sa odhaliť toto tajomstvo a chcem, aby si mi pomohla. Možno sa niečo dozvieme zo strýkových papierov. Poznal som ho len povrchne, ale viem, že to bol tvrdý chlap. Okrem toho nikdy by som nepredpokladal, že by bo) schopný niekoho zabiť. Možno to bola nešťastná náhoda, ktorú strýko chcel zatajiť. Možno, ak ho zabil, veril, že koná, ako treba. Azda nemal iného východiska. A možno, ako som už povedal, existuje iné riešenie. V tom prípade by sme to mohli oznámiť úradom a mali by sme čisté svedomie. Teraz však nemáme iné východisko, iba kostru zamurovať. Nič sa tým nezmení a budeme mať pokoj.
– Keby si nebol otvoril okno… – usúdila ticho, – naozaj by sa nič nezmenilo. Keby tie dvere nebuchli tak silno, možno by sme tu bývali celý život a nič by sme sa nedozvedeli.
– Ale okno som otvoril a nikto to už nezmení. Pôjdeš so mnou, alebo ostaneš tu?
– Neostanem tu za nič na svete! – strhla sa. – Neboj sa… už sa ovládam. Pousilujem sa… pousilujem sa… ti pomôcť…
Letmo sa usmiala. Vstal. Oprela si hlavu o jeho hruď a po tele jej prebehli zimomriavky.
– Poďme! – vzchopila sa. – V predizbe je baterka.
Vezmi ju, ak si ho chceš dôkladne obzrieť.
Muž prikývol. Podišli k dverám, polom pomaly schádzali po úzkych, vŕzgajúcich schodoch.
4. Prvý starosta
Keď sa ocitli v pracovni, Tadeáš zažal svetlo. Halina podišla k oknu, odhrnula záves a pozrela sa von. Bolo jasno, kríky na kopčeku stáli v čudných pózach – ako skupinka ľudí, ktorí skameneli v grotesknom tanci. Žena sa zachvela, obrátila sa a poohliadala po izbe. Záves padol do pôvodnej polohy; uprostred, medzi dvoma časťami závesu, bola uzučká, takmer neviditeľná štrbinka.
Mroček stál uprostred izby.
– Čo hľadáš? – spýtala sa žena.
– Rozmýšľam, kde strýko mával kelne, materiál na maltu a ostatné veci, ktoré potreboval na zamurovanie kostry.
– Istotne nie v izbe, – podotkla a letmo sa usmiala.
– Také veci sa zvyčajne odkladajú do pivnice alebo do kôlne. Je v záhrade kôlňa?
– Spomínam si, že niečo také tam bolo. Strýko mal dielničku na menšie opravy motorového člna.
– Pozrieš najprv toho kostlivca alebo radšej pohľadáš tie veci?
– Chcem mať všetko poruke, potom kostru pokojne obzrieme a okamžite ju zamurujeme.
– Tadeáš…
– Prosím? – zastal pri dverách s rukou na kľučke.
– Vieš ty vôbec murovať?
– Voľajako si poradím. Napokon nie je to dajaká veda: premiešať piesok s cementom a poukladať niekoľko tehál…
Otvoril dvere, v predizbe našiel baterku a kývol žene. Šla za ním, ale prv sa bojazlivo pozrela na kelím.
Ticho otvorili hlavné dvere. Na verande bolo úplne tma; húšťava konárov neprepúšťala ani pramienok mesačného svitu. Mroček potichu zatvoril dvere a priložil si prst na ústa.
Opatrne, po prstoch zišli po drevených schodoch do záhrady. Vzduch po búrke bol vlhký a chladný. Tadeáš na chvíľu zažal baterku. Pred nimi bol dlhý, rovný, ku kopčeku sa tiahnuci chodník lemovaný kríkmi, na ktorých sa jagali kvapky vody.
– Podaj mi ruku, – zašepkal. – Za domom bude vidno, lebo mesiac svieti priamo na chodník.
Šli smerom k moru, ktoré mohutne šumelo. Po chvíli Halina rozlišovala medzi miliónmi rozličných zvukov šum vĺn narážajúcich na breh. Chodník a celá záhrada mierne stúpali ku kopčeku. Prešli niekoľko desiatok metrov. Mroček zastal a obrátil sa.
V mesačnom svite bolo vidieť celý dom. Okno spálne tesne pod strechou bolo osvetlené slabým žltým svetlom nočnej lampy. Poniže úzka štrbinka svetla medzi zatiahnutými závesmi… Tam bola pracovňa so svojim tajomným nájomníkom.
Šli ďalej pomedzi mokré, chladné kríky, ktorých konáre vytŕčali na chodník. Obrovský biely, chladný mesiac bol vysoko na oblohe.
Ešte niekoľko krokov a ocitli sa pri posledných kríkoch. Nehol tu plot. More im šumelo takmer pod nohami. Bolo tu vidieť takmer ako cez deň. Vpravo bola malá zátoka a v nej mostík na koloch; pri ňom bol nejaký dlhý predmet – azda čln. Vľavo od zátoky sa rozprestierala pláž siahajúca až k obzoru; v mesačnom svite bola biela, akoby ju pokrýval sneh.
– Bože, aká nádhera! – zhíkla žena. – Toto všetko, spolu s tým kúskom pláže, až po stromy vľavo a vpravo, patrilo strýkovi? – Ukázala na dva tmavé pásy porastov, odbiehajúce od kopčeka hlboko do prístavu a oddeľujúce záhradu od oboch susedných usadlostí.
– Áno…– Poohliada sa. – Spomínam si, že kôlňa bola na konci záhrady… azda tam… – Ukázal k stromom, kde bola tma oveľa hustejšia. – Poďme!
Medzi konármi brečtana Halina zbadala nízke dvere na neveľkej kôlni.
– Len aby neboli zamknuté… – zašepkal Tadeáš.
Stlačil kľučku. Dvere povolili s prenikavým škripotom zhrdzavených pántov.
Mroček vošiel dnu. Žena prekĺzla za ním a zatvorila dvere. Tadeáš zažal baterku.
Vnútri panoval vzorný poriadok. Na policiach boli poukladané kvetináče a pod nimi záhradnícke náradie uložené v rade a opreté o stenu. V kúte stáli dve veľké kanvy. Vedľa nich zvinutá nová gumená hadica. Pod stenou naproti bol varštak, ktorý zaiste slúžil na opravu motorového člna. Preletelo po ňom svetlo baterky a zastalo v rohu naproti.
– Vidíš! – potichu upozornil Mroček.
Pod stenou bola hŕba poukladaných tehál. Tadeáš k nim podišiel a sklonil sa.
– MP 1967… Úplne nové! Strýko ich musel kúpiť len nedávno… A tu je piesok, cement a kelne. Skvelé. Zoberme to a poďme…
Chvíľu však stál a rozmýšľal. Potom z police zobral dva veľké, prázdne kvetináče, zo škatule na varštaku odtrhol dva kusy papiera, vystlal nimi kvetináče a podal ich žene.
– Namiešame v nich maltu. Nepotrebujeme jej veľa. Potom kvetináče umyjeme a odnesieme ich do spálne; ráno ich dáme na miesto. Poďme.
Onedlho sa znova ocitli v pracovni.
– Zažni stolnú lampu a prisuň ju, koľko sa len dá, – prikázal Tadeáš, – zhasím veľké svetlo…
Vrecko s cementom položil pod stenu. Halina urobila, čo jej prikázal. Strhol kelím.
– Zišlo mi na um, že vlastne nevieme, či je to muž, alebo žena. Postav sa vedľa mňa a posvieť…
Sklonil sa. Žena natiahla šnúru na celú dĺžku. Osvetlila otvor. Svetlo dopadalo na strašidelnú kostru, ležiacu so skríženými rukami, v ktorých držala suché kvety.
– Muž, – vysvetľoval mladý lekár. – Vidíš tie panvové kosti? Mohol mať okolo štyridsať rokov, možno trochu menej, možno viac, prirodzene, neviem to s istotou…
Hovoril pokojne, vecne, akoby bol na skúške.
– Prisuň svetlo…
Žena sa zhlboka nadýchla, zatvorila oči, ale po chvíli ich znova otvorila. Muž zdvihol lebku, priblížil ju k svetlu a zľahka ju obracal…
– Tu nič nie je… ani tu… nijaké stopy po úderoch… Vysoké čelo… a zuby… vpredu tri zlaté korunky… Na stoličke chýba plomba… Pozri si lebku, ak ti to nie je nepríjemné. Posvietim ti…
–  Vari ju mám chytiť do ruky? – spýtala sa.
– Ak chceš, položím ju na stôl.
Položil lebku, zobral lampu a preniesol ju k nej, takže svietila priamo do prázdnych očných jamôk. Žena sa naklonila.
– Áno… – prikývla chvejúcim sa hlasom, – myslím, že sa staral o zuby. Niektoré sú zaplombované…
– Môžeš mi o plombách niečo povedať?
– Veľmi málo… Už sa rozpadávajú. Nie sú z najlepšieho materiálu. Iste umrel veľmi dávno. Nevyznám sa v súdnom lekárstve, ale ako dentistka môžem povedať, že hmota, z ktorej sú plomby, sa nerozpadáva tak skoro, aj keď nie je najkvalitnejšia.
– Viem. V podstate si myslím to isté. Bez laboratórnej analýzy nemôžeme presne určiť, kedy si dal plomby urobiť, môžeme však konštatovať, že to bolo pred pätnástimi-dvadsiatimi rokmi. Pravda, mnoho závisí od vlhkosti vzduchu a od toho, či bol dobre zamurovaný a podobne. A takmer všetko závisí od podmienok, v ktorých sa telo prechováva. Ešte niečo o jeho chrupe?
– Nie. Možno by som bola o čosi múdrejšia po preskúmaní plomby pod mikroskopom a po chemickej analýze. Totiž Nemci za okupácie používali úplne inú hmotu, náhradnú. Niekoľko plomb z tejto hmoty som vybrala, navyše videla som ich už na praxi za študentských čias. Takéto plomby má mnoho ľudí a dodnes si ich vymieňajú.
– Dobre, jednu si odložíme, možno sa nám ju neskôr podarí preskúmať. Podrž lampu.
Lebku odniesol do otvoru a umiestnil ju tak, ako ležala predtým. Potom vytiahol suchý kvet a položil ho na stôl.
– Kde je baterka? – natiahol po nej ruku. Zažal ju a pozorne skúmal kostru.
Zrazu sa narovnal.
– Pozri sa! Guľka! Je v treťom ľavom rebre. Trčí z kosti. Vidíš? To značí, že ho niekto zasiahol od chrbta. Guľka preletela pľúcami… Preto zahynul. Vyberiem ju.
Z vrecka vytiahol nožík. Po chvíli ukázal žene malý, oválny, hrdzavý predmet. Položil ho na stôl a znova sa sklonil ku kostre. No ak existovalo tajomstvo okolo mŕtveho človeka, kostra nebola kľúčom k jeho odhaleniu.
– Môžeš postaviť lampu na stôl… – prikázal a utrel si z čela pot. – Viac sa už nedozvieme. Zatiaľ môžeme konštatovať, že to bol muž v stredných rokoch, vysokej postavy, že ho zastrelili a že guľka preletela ľavou polovicou pľúc. Pravdepodobne poniže srdca. Zahynul asi pred dvadsiatimi rokmi. Podaj mi kúsok papiera, je na stole. Zabalím guľku, plombu a kvet. Kvet zabalím osobitne. Možno niekto zistí, kedy ho odtrhli. Veď v laboratóriu existujú všelijaké možnosti, hoci kvet nemusí pochádzať z čias, keď človek zahynul. Kvety tam mohli položiť omnoho neskôr. Navyše – už ho raz odmurovali a zamurovali nanovo. Pusťme sa do práce, už to musíme skončiť.
Žena sa obrátila k stolu a siahla po papieri. Zrazu skríkla a rukou si zakryla ústa.
– Tam… ukázala na okno. – Niekto sa pozeral!
– Nezmysel, veď okno je zaclonené. To sa ti iba zdalo. Si rozrušená a všade vidíš mátohy. Napokon, nemožno sa čudovať…
Pozrela sa na okno veľkými prestrašenými očami.
– Medzi závesmi je štrbinka… – vravela potichu.
– Odprisahala by som, že som videla oko… a časť tváre.
– Nezmysel! – zopakoval, pritom sa usiloval, aby hovoril presvedčivo. Zhasil však svetlo a priskočil k dverám vedúcim do predizby.
Vyšiel na verandu, chvíľu nehybne stál a počúval. V záhrade bolo ticho, iba mohutný šum mora prehlušoval jeho dych. Z konárov stromov padali posledné kvapky po večernom lejaku. Mroček na prstoch zišiel po drevených schodoch, pritom dbal, aby neurobil ani najmenší šramoť. Pomaly šiel popri múre, na rohu domu zastal a pozrel sa.
Mesiac jasno osvetľoval trávnik pod oknom pracovne. Tadeáš pozorne presunul pohľad na kríky, potom podišiel k oknu a nazrel dnu. Slabulinko zaklopal na obločné sklo.
– Zažni svetlo… – povedal potichu.
V izbe sa rozsvietila lampa. Videl Halinu stojacu pri stole. Pozerala sa na okno.
– Dobre… – kývol hlavou. – Už idem.
Ešte raz sa poohliadal a pomaly šiel ku vchodu. Na verande zastal a chvíľu načúval. Potom vošiel dovnútra a zamkol dvere.
– Prirodzene, nebol tam nikto… – uspokojoval ju. Mykol plecami. – Nervy, miláčik… – Objal ženu a pobozkal ju na líce. – Priznám sa, že ma tá mátoha vyvádza z rovnováhy…
– Odprisahala by som, že som niečo videla… – šepkala. – Nebolo to iba zdanie. Pozrel si sa na zem?
– Na zem?
– Áno. Ak tam naozaj niekto bol, ostali po ňom stopy.
– Je tam tráva… – namietal neisto, nahnevaný na seba, že na to nemyslel. – Napokon – už je neskoro… Stál som pod oknom pomerne dlho a iste som udupal akúkoľvek stopu. Škoda, že mi to nezišlo na um. Myslím si však, že je to nezmysel, Halinka. Fantázia nás začína opantávať. Pustime sa radšej do práce. Čím skôr to urobíme, tým lepšie. A potom, aj keby tu bolo sto kostier, pôjdeme spať. Zajtra je pohreb, musíme si odpočinúť.
V kuchyni namiešame maltu. Narýchlo poukladáme tehly, ako-tak ich omietneme a koniec.
Zobral kvetináč.
O hodinu skončili prácu. Mroček sa kriticky pozrel na stenu. Bola hrboľatá, ale vcelku vyzerala lepšie, ako si predstavoval. Zavesili kelím, premiestnili stôl a fotely, Halina dôkladne vyumývala a napastovala dlážku.
– Sú dve hodiny! – zvolal Tadeáš pozerajúc sa na hodinky. – O chvíľu začne svitať. Urobili sme všetko? Kvetináč zoberiem hore. Teraz nemôžem ísť do záhrady. Aj tak robíme priveľa hluku.
Po vŕzgajúcich schodoch vyšil do spálne. O štvrť hodiny Halina už spala ako zarezaná. Mroček sa vystrel na posteľ a zatvoril oči. Natiahol ruku k nočnej lampe, aby ju zhasil. Na stolíku ležal strýkov denník. Ruka zastala vo vzduchu. Zobral niekoľko listov a začal čítať. Spánok neprichádzal. Za oknom už svitalo. Nad morom sa črtala čistá, bezmračná obloha. Nebolo na nej ani stopy po včerajšej búrke. V popolníku pribúdalo ohorkov. Halina spala s rukami nad hlavou. Budík hlasno tikal. Tadeáš zívol. Rovnomerne presúval pohľad po riadkoch strojopisu. Zrazu sa zdvihol na lakti. Ešte raz si prečítal posledné vety textu. Potom sa obrátil k žene a položil jej ruku na plece.
– Halina!… – povedal ticho. – Halina!
Zachvela sa, potriasla hlavou, akoby naznačila, že sa nechce a nemôže zobudiť.
– Halina! Zobuď sa!
– Čo? – Rýchlo sa posadila na posteli a pretrela si oči. – Čo sa stalo? – Vydesene sa pozerala okolo seba. Po chvíli dodala: – Vystrašil si ma.
– Už si sa načisto zobudila? – spýtal sa nereagujúc na jej slová.
Prikývla.
– Dávaj pozor! Strýko v denníku píše:
… Ktokoľvek sa teraz pozrie na Morskú Porubu, ak sa tu ocitne prvý raz, nebude si môcť ani predstaviť, ako vyzeralo toto pekné prímorské mestečko niekoľko mesiacov po oslobodení. Všade boli samé ruiny. Žiaľ, mnohí ľudia, ktorí prišli do mestečka takmer s prvými oddielmi armády, aby tu získali pôdu, nepatrili k tým, na ktorých ona čakala od vekov. Okrem čestných osídlencov sa tu ponevierali banditi, dezertéri, chuligáni a iní vyvrheli spoločnosti, ktorí prišli do Morskej Poruby nakrátko, aby sa obohatili a zmizli v chaose panujúcom na znovuzískanom území. Medzi nimi boli dokonca najhorší z najhorších: po porážke sa v mestečku skrývali agenti gestapa, volksdeustche a kati koncentračných táborov, ktorí rátali s tým, že pri veľkom pohybe más v tejto oblasti, kde situácia z pochopiteľných príčin vyzerala tak, že takmer každý pochádzal z iného kúta krajiny, sa stratia v dave a prečkajú. Pokiaľ ide o Porubu, treba podotknúť, že hm od na začiatku tu bola skupinka obetavých ľudí, ktorí darebákom nedovolili, aby sa rozutekali a vyrabovali to, čo sa ešte zachovalo uprostred ruín. Práve v tejto skupinke dobrých ľudí bol zločinec. Tak dobre vedel maskovať svoju pravú tvár, že ho jednohlasne zvolili za starostu mesta. Sám som s ním istý čas spolupracoval a nemohol som mu nič vyčítať. Musím povedať aj to, že tento človek sa s najväčšou starostlivosťou a vervou pustil do obnovy a organizovania života v našom okolí. Prirodzene, neskôr sme pochopili, že pracoval tým lepšie a usilovnejšie, čím väčšmi mu záležalo, aby nevzbudil podozrenie. Keď sa človek naňho pozeral, nemohol ani tušiť, čo sa skrýva za jeho vysokým, mysliacim čelom. Pôsobil veľmi dobrým dojmom. Bol pekný, vysoký, urastený, mal okolo štyridsať rokov, bol veselej a žoviálnej povahy, často sa smial a s každým vychádzal čo najlepšie, a keďže si rád vypil, hoci nikdy nie priveľa, rýchlo si získal dôveru svojou zdanlivou úprimnosťou a otvorenosťou. Pamätám sa naňho, akoby to bolo dnes: naširoko sa usmieval a ustavične blýskal zubami; keďže vpredu na hornej čeľusti mal tri či štyri zlaté zuby, jeho úsmev bol o to výraznejší. Zlaté zuby spomínam preto, že vďaka nim ho odhalili pomerne skoro, po necelom roku. Bezpečnostné orgány mali jeho popis. Ukázalo sa, že to bol Lodžan, Volksdeutsche, ktorý na začiatku okupácie vstúpil do SS a zakrátko sa stal veliteľom tábora pre židov, kde vlastnoručne vyvraždil stovky ľudí najrafinovanejším spôsobom, a tak sa preslávil svojou nezvyčajnou krutosťou a sadizmom. Po mnohoročných skúsenostiach viem lepšie ako väčšina ľudí, že zločin nie je vždy vypísaný na tvári človeka. Jeho zatknutie bolo pre nás veľkým prekvapením. Napokon, čo je horšie, počas transportu do Varšavy ušiel z vlaku a viac ho už nechytili. Dívajúc sa na to, čo sa teraz deje vo svete, vôbec by som sa nečudoval, keby sa tento človek zrazu zjavil ako vzorný starosta niekde v NSR…
Mroček položil papier k ostatným.
– Toľko o tom chlapíkovi. Počula si, Halinka? Tri zlaté zuby, vysoký, vo veku okolo štyridsať rokov… To je on!
– Ale nemusí to byť on! – Pretrela si oči a pokrútila hlavou. – Myslím, že mnohí ľudia majú tri zlaté zuby na hornej čeľusti…
– Azda ich nie je až tak mnoho, navyše tento má do činenia s Porubou a so strýkom…
– Dobre, ale prečo by ho strýko zabil?! Veď je to úplne nezmyselné. Môže poľský sudca takto skoncoval s esesákom? Navyše, ak tento človek ušiel z vlaku, prečo by sa sem vracal? Poruba bola posledným miestom, v ktorom by sa chcel zjaviť po úteku, však? Takmer nič sa tu nezhoduje, takmer všetko je nezmyselné. Strýko bol iste prvým človekom, ktorý by toho zločinca oznámil úradom. Napokon keby ho náhodou zastrelil – aj tak by ho neskrýval. Nikto by ho za to nebral na zodpovednosť. Do esesáka, ktorý sa skrýva a ktorý pri odhalení kladie odpor, môže strieľať každý. Nerozumiem ničomu…
– Možno máš pravdu a mala by si ju naisto, keby…
– Keby čo?
– Keby ten chlapík nebol dolu…
– Po prvé, nevieme, či je to naozaj on. Po druhé, nevieme, ako sa tam ocitol a akú úlohu v tom zohral tvoj strýko. Po tretie, neprenáhlime sa v konečných záveroch. Celý prípad možno iste logicky vysvetliť, zatiaľ však nevieme, ako. Azda sa to raz dozvieme. Potom… potom budem omnoho šťastnejšia, ako som teraz. – Ľahla si a zatvorila oči. – Som veľmi unavená… – zašepkala. – Hlava mi ide puknúť. Bože, aké by to bolo, keby sme sem neboli prišli!
Sklonil sa a pohladkal ju po tvári, potom ju pobozkal na líce. Už svitalo. Mroček skontroloval budík, zhasil lampu a zatvoril oči.
5. Moja žena nevie plávať!
V tichu podkrovia ostro zaznel vzdialený cengot zvončeka. Bolo ráno. Zobudili sa takmer súčasne. Chvíľu nehybne ležali a pod prikrývkou sa držali za ruky.
Zvonček zazvonil prenikavejšie.
– Kto to môže byť? – znova sa vrátil nepokoj.
– Iste roznášačka mlieka… – odvetila pokojne a vecne Halina. Vstala, obliekla si župan a zišla dolu. Tadeáš si obul papuče a podišiel k oknu. Bolo krásne, slnečné počasie. Teraz sa záhrada zdala oveľa menšia a nebola taká tajomná. Fúkal vetrík a kolísal konármi kríkov.
Mroček chvíľu počúval. Zdola však doliehal iba šramot ženiných krokov. Otvoril kufor, vytiahol holiaci strojček a koniec šnúry vsunul do zástrčky. Holil sa a pohvizdoval si. Včerajšia nálada sa pominula. Všetko sa zdalo oveľa jednoduchšie, nie také zamotané a strašidelné. Voľnou rukou zobral list zo strýkovho denníka a znova ho čítal.
Schody zavŕzgali. Vo dverách sa zjavila Halina, zívala.
– Mliekárka… – oznamovala. – Kým som zišla dolu, mlieko už bolo na verande. Zakúrila som a dala som ho prevariť. O päť minút bude hotová káva. Nevieš, kde mám plavky? Po tej strašidelnej noci nič nie je také príjemné ako kúpeľ v mori. Kde len môžu byť? Vôbec si nespomínam, do ktorého kufra som ich zabalila.
– Myslím, že do toho… – ukázal na kufor v rohu izby. – Nie, nie do toho…
Holil sa a čítal. Halina otvorila kufor a prehadzovala bielizeň.
– Aj keby tu bolo tisíc kostier, – vravela napoly pre seba, napoly Tadeášovi, – idem sa okúpať! Veď sme neprišli k moru preto, aby…
– Čo je to za zápach? – Vypol strojček a potiahol nosom. – Zdá sa mi, že dolu niečo prihára.
– Ježišmária! Mlieko!
Pustila z rúk jemné košieľky a priskočila k dverám; župan jej povieval ako splašený vták.
Keď skladal strojček do puzdra, už bola hore.
– Čo sa stalo? – spýtal sa s nezáujmom.
– Na raňajky dostaneš čiernu kávu alebo čaj, – oznamovala a rozhodila ruky. – Zdá sa, že sa nevyznám v sporákoch na uhlie. Myslela som, že na plynovom sporáku sa mlieko skôr prevarí, ale mýlila som sa. Vykypelo do poslednej kvapky.
– Skúsenosť je najlepší učiteľ, – poúčal; vzal uterák a kefku na zuby. – Umyjem sa. A radšej vypijem čaj. Nie je nič odpornejšie ako čierna káva predpoludním. Hotová ohavnosť…
Otvoril okno. Príjemný vánok mierne zdvihol listy sudcovho denníka. Halina priskočila k oknu a zatvorila ho.
– Nikdy mi prievan neprekážal, – hnevala sa, – ale v tomto dome mám k nemu osobitný vzťah… Nevedno, čo by sa stalo, keby buchli dvere.
Muž sa usmial neočakávane príjemne.
– Je taký pekný deň, že kostra v múre sa mi javí ako čosi nepravdepodobné. Možno preto, že sme sa tu ocitli tak odrazu. Iný dom, cudzí ľudia, noc so šumiacim morom a mesiac v splne – ako v rozprávke. Neopúšťa ma pocit neskutočnosti. Žiaľ, kostra je v múre.
Rozhodil rukami a zvážnel.
Halina podišla k nemu a jemne ho pobozkala na líce.
– Rýchlo sa umy! Studená voda je najlepší liek na rozihranú fantáziu. Počkám ťa dolu. Našla som mäsovú konzervu. Už som ju otvorila, ale – našťastie – nepostavila som ju na sporák. Poď už!
Rýchlo sa naraňajkovali. Do pracovne ani len nenazreli, akoby im to prikazoval nejaký nepísaný zákon. Potom vyšli do záhrady. Tadeáš zamkol vonkajšie dvere a odložil kľúč do vrecka.
Ráno bolo skutočne nádherné. Lúče slnka boli príjemné, lebo od mora fúkal vetrík. O chvíľu sa ocitli na mieste, z ktorého sa v noci pozerali na more. Malá kôlňa teraz vôbec nevyzerala tajomne, záhrada hýrila farbami, bola prekrásna, plná rozličných kvetov a kríkov, zaliata slnečnými lúčmi. Bolo v nej tak príjemne, že kostra v múre sa Haline zrazu zdala ako čosi úplne neskutočné, ako útržok večerného filmu, ktorý pominul a už sa nezjaví, ale zanechal v pamäti scénu plnú hrôzy.
Dolu pred nimi, za skalnou ostrohou, či skôr obrovským skaliskom, ktorého predná časť sa ponárala do mora, stred bol dopoly v piesku a zvyšok zanikal v chrbte vŕška, oddeľujúc prirodzeným spôsobom pláž pri sudcovej záhrade od susedných usadlostí na ľavej strane, stál neveľký motorový čln priviazaný o kôl mostíka.
– Je to náš čln? – spýtala sa Halina, ale okamžite sa opravila; – Je to čln tvojho strýka?
– Áno. Je veľmi starý, ale dobrý. Aspoň bol dobrý, keď som tu bol. Plavba týmto člnom po mori bola mojím najkrajším zážitkom z pobytu u strýka. Strýko ho opravil a staral sa oň ako o dieťa. Zobral ma so sebou na rybačku. Bola to moja prvá morská výprava. Odplávali sme azda dva kilometre od brehu a lovili sme ryby. Strýko chytil poriadny kus, ja som nechytil nič, ale spomínam ä na všetko, akoby to bolo dnes. Škoda, že nešiel člnom v to ráno, keď mu zlyhalo srdce. Možno by ešte žil…
Šli k pláži. Velikánsky pieskový oblúk pláže, kde len oko dovidelo – bol prázdny. Iba vo vzdialenosti niekoľko sto metrov práve vychádzal z vody na breh muž v čiernych plavkách.
– Nemožno povedať, žeby si tunajší ľudia priveľmi vážili to, čo majú pod nosom, – usúdila Halina; pod podošvami sandálov cítila suchý, sypký piesok. – Taký nádherný deň a na pláži ani živej duše okrem toho muža. – Zastala, vyzula si sandále, zobrala ich do ruky a šla naboso. Piesok bol teplý.
– Tunajší ľudia sa iste chystajú do práce a na nákupy a rekreanti, ak tu nejakí sú, ešte spia. Napokon niet tu takmer domov okrem našej uličky. Zdá sa, že tu bývajú samí starší ľudia. Nevidel som deti ani mládež. A ďalej sú polia. Pekný obraz: dve plochy, jedna vyššie – zelená, druhá nižšie – modrá. Keby som tu býval, zaručene by som odtiaľto v živote nevytiahol päty…
– Ja takisto…
Halina si rozopla ľahké plátenné šaty a vyzliekla si ich. Bežala k člnu. Šiel za ňou a pozeral sa na dve jasnočervené škvrny jej bikiniek. Bežala rýchlo, svižne, krútila šatami a sandálmi. Zrazu zastala a sklonila sa.
– Pozri, aká pekná mušľa!
– Je ich tu mnoho… – zastal pri nej a začal sa vyzliekať. Potom podišli k člnu, položili šaty na mostík spájajúci čln so zemou a nastúpili.
– Vieš ho naštartovať? – spýtala sa a rukou prešla po hladkom, nalakovanom stĺpiku zábradlia.
– Samozrejme. To nič nie je. Len aby motor bol v poriadku. Najprv ho však musíme odviazať a odtlačiť od mostíka.
Čln bol vklinený medzi kolmi a z oboch strán priviazaný farebnými nylonovými šnúrami, aby sa v prípade búrky nepoškodili boky. Palubu člna pokrývala celtovina; stiahli ju a položili na dno člna.
Mroček sa sklonil k motoru.
– Benzínu je dosť… – zamrmlal. Po chvíli motor zavrčal. – Odviažeme čln!
Šnúry vyhodili na mostík. Tadeáš prešiel na prednú časť člna a silno ho odtlačil nohou. Čln vyplával spomedzi kolov a ľahko sa zakolísal na vode.
– Ideme! – pridal plyn. Vystrekla neveľká fontána peny a čln vyrazil dopredu. Breh sa vzďaľoval.
Halina si sadla na prístavok. Jednou rukou sa držala operadla, druhou si odhŕňala vlasy.
– Nezabudni, že tvoja žena nevie plávať! – rozosmiala sa. – Neutop ma!
Vrčanie motora silnelo. Zadná časť člna sa mierne ponorila, predná sa zdvihla.
–  Neboj sa! – zvolal Mroček. – More je pokojné ako baránok. Napokon – nebudem vystrájať, vyplávame na more a o chvíľu sa vrátime. Čerstvý vzduch nás osvieži. Pri brehu sa vykúpeš, dám na teba pozor. Nádhera, však?
– Je tu báječne!
Zvesila z člna nohy a pozrela na breh, ktorý sa čoraz väčšmi vzďaľoval. Všade bolo pusto. Iba osamelý človek odpočíval na pláži. Ležal na piesku, ale z tejto vzdialenosti bol taký malý, že Halina nezbadala ďalekohľad, ktorý zdvihol k očiam. Pozoroval ich.
– Na dne člna je voda! – zvolala zrazu.– Zdá sa mi, že predtým tu nebola.
– V člne je vždy trochu vody. Iste pretiekla cez celtu, keď pršalo…
Napriek tomu stíšil motor a pozrel sa dolu.
– Vody pribúda! – skríkla Halina. – Vráťme sa! Muž sa chvíľu pozeral na vodu bublajúcu pod nohami.
Prudko skrútol kormidlo a čln sa obrátil k brehu. Boli asi kilometer od prístavu.
Halina prikrčila nohy. Vody ustavične pribúdalo. Čln teraz plával pomaly, hoci sa Mroček usiloval využiť motor, ako sa len dalo. Breh sa čoraz väčšmi približoval.
Ešte osemsto metrov… sedemsto…
Čln sa naklonil nabok.
– Dočerta! – zahromžil Tadeáš.
– Potápame sa! – skríkla. – Pozri sa…
Čln zastal a ponáral sa. Mroček skočil do vody a okamžite vyplával pri boku člna.
– Neboj sa, Halina… Skoč…
– Nieee!
Skočila, lebo predná časť člna sa odrazu zdvihla. More sa nad ňou zatvorilo. Nestačila vykríknuť druhý raz a napiť sa vody, lebo ju schytili mocné ruky a zdvihli na hladinu; počula pokojný Tadeášov hlas:
– Nemykaj sa… uvoľni svalstvo… neboj sa… doplávame… nie je to ďaleko… ľahni si na vodu… držím ťa… nepustím… pokojne… pokojne…
Hoci sa strach nepominul, v jeho hlase bolo čosi, čo v nej pritlmilo paniku. Pokojne ležala na vode a cítila, že sa jej nohy prepadávajú do bezodnej, chladnej priepasti, ale ruka, ktorá ju držala odspodu, im nedovolila klesnúť na dno.
– Pomaly pohybuj nohami… – prikazoval, – ľahšie sa udržíš na hladine…
Skúsila to. Pocit, že sa potápa, sa pominul.
Bože, myslela si, keby sme už boli… keby sme už boli na brehu… keby som už bola na zemi, na zemi
Mroček plával pomaly, ale isto. Fúkal vietor, cítil ho na tvári, a zdalo sa, že neveľké vlny ich unášajú od prístavu. Nespozoroval, že muž ležiaci na pláži vyskočil a bežal k brehu; stalo sa to vo chvíli, keď sa čln začal potápať. Teraz už videl jeho hlavu na hladine a počul krik.
– Niekto nám prichádza na pomoc! – povedal priamo do ženinho ucha, lebo hlavu si opierala takmer o jeho šiju. – Drž sa! Všetko bude v poriadku.
– Držím sa… – odvetila ticho a tuho si zahryzla do pery, lebo od strachu sa jej chcelo kričať. Zašepkala iba: – Nepusť ma…
– Neboj sa… neboj sa… už sme blízko…
Neznámy muž plával pekným, štýlovým crawlom, rýchlo sa približoval. Tadeáš teraz plával voľnejšie, no tuhšie objímal ženine plecia.
– O chvíľu bude všetko v poriadku… držíš sa statočne… 
Pred ním vyšplechla voda, ktorú muž zahrnul dlhou, do bronzová opálenou rukou. Už bol pri nich, zdvihol hlavu a pozrel sa na muža. Situáciu neposudzoval tragicky, lebo sa usmial.
– Položte na nás ruky… – prikázal zadychčaný.
– Skončil som záchranný kurz… Ničoho sa nebojte… nič sa vám nestane… K brehu už nie je ďaleko…
Halina sa ho kŕčovito chytila.
– Trochu voľnejšie, – upokojoval ju, – lebo nám obmedzíte pohyby. Ako sa cítite?
– V poriadku…– Mroček sa kyslo usmial.
– Azda by sme doplávali, ale aj tak je dobre, že ste tu…
Pomaly plávali a ťahali ženu po malých, trblietavých a pohyblivých vlnách ku pláži. Boli niekoľko desiatok metrov od brehu, keď neznámy prestal plávať.
– Už sa môžeme postaviť! – Chcel sa uvoľniť z Halininho kŕčovitého objatia, lebo ho tuho zvierala okolo šije.
– Nebojte sa… – stál po pás vo vode. – Poznám tu všetko ako vlastnú dlaň, odtiaľ je plytčina až po breh…
Šli, kladúc nohy na pieskové, trochu sa zosúvajúce dno; napoly viedli, napoly niesli Halinu, ktorá teraz skutočne oslabla a takmer zamdlela.
Keď sa ocitli na brehu, opatrne ju položili na piesok, ale zdvihla sa, opierajúc sa o lakeť.
– Ako sa cítiš? – muž si k nej kľakol.
– Už dobre… – zdvihla hlavu. – Ďakujem vám veľmi pekne…
Mroček sa narovnal a pozrel na neznámeho, ktorý stál o niekoľko krokov ďalej a usmieval sa.
– Aj ja vám ďakujem…
Tadeáš podišiel k nemu a podal mu ruku; neznámy ju s rozpakmi stisol.
– Nestojí to za reč… Dôležité je, že sa všetko dobre skončilo…
– Volám sa Mroček… a to je moja žena, – Tadeáš ukázal na Halinu. – Sme vám veľmi vďační…
– Naozaj to nestojí za reč… – Muž sa znovu usmial a ukázal biele zuby, ktoré kontrastovali s opálenou tvárou. – Napokon, je to moja povinnosť. MO
 je ostražitá.
Až teraz sa zasmial nahlas.
– MO? – Halina vstala. Mroček ju chcel pridržať, ale mu nedovolila. – Už mi nič nie je… Neviem plávať a naľakala som sa, to je všetko… – usmiala sa na neznámeho, ale bol to ostýchavý úsmev. – Vy ste milicionár?
– Áno. Prepáčte, že som sa nepredstavil. Volám sa Želachovski a som okresným veliteľom milície. Bývam v Porube a… keď je tak pekne ako dnes, pred službou zvyčajne sadnem na motorku a idem si zaplávať… – nedokončil a pozrel sa na more. – Vždy som pánu sudcovi závidel ten čln… Škoda, že sa potopil. Čo sa vlastne stalo? Nevšimli ste si, pán doktor?
– Vy ma poznáte?
– Mestečko nie je veľké… – Želachovski ukázal znova dva rady lesknúcich sa zubov. – Prirodzene, o vašom príchode som nemohol nepočuť. Keďže aspoň z videnia všetkých poznám, domyslel som sa… a okrem toho ten čln. Cudzí by sa ho predsa nedotkol… Čo sa stalo? Viem, že sudca sa o čln dobre staral. Bol k nemu pripútaný, ak to tak možno povedať. Zdá sa, že plávanie a ryby boli jeho jedinými záľubami.
– Zrejme aj čln bol k nemu pripútaný… podotkol Mroček. – Nechcel iného majiteľa. – Pokrútil hlavou. – Neviem, čo sa stalo. Na dne člna musela byť diera, lebo voda sa valila… Pravda, Halinka?
– Áno, prikývla. – Dno člna bolo spočiatku suché, potom začala pretekať voda.
– Nenarazili ste na niečo? Nepocítili ste nejaký otras?
– Nie.
– Čudné… – Veliteľ MO sa zamračil a na chvíľu zmĺkol.
– Aj mne sa to zdá čudné, – povedal Mroček. – Niečomu však nerozumiem. Prirodzene, diera mohla vzniknúť skôr. Čln sa mohol rozsušiť, na niečo naraziť… Veď bola búrka. Ale potom…
– Čo potom? – spýtala sa Halina.
– Nerozumieš? – muž mal ustaranú tvár. – Pred polhodinou stál pri mostíku. Keby tá diera vznikla predtým, čln by sa ponoril a naplnil vodou už v prístave… prv ako sme prišli.
– Potom sa muselo niečo stať, keď sme vyplávali, – pokračovala Halina. – Inak by sa čln nepotopil, však? Myslím, že všetky člny a lode sa potápajú preto, že niekde vznikne diera. Nevidím v tom nič čudné… iba… strašne som sa naľakala
– Áno, iste – Želachovski rýchlo nadviazal na jej slová. – Nepozreli ste sa, na ktorom mieste vznikla diera?
– Ani len netuším… – priznal úprimne Mroček.
– Väčšiu časť dna z paluby nevidno. Diera mohla vzniknúť pod prístavkom, vtedy to mohlo vyzerať tak, ako sme to videli: voda pretekala a otvor nebolo vidno, lebo sme nezodvihli záklopku a nepozreli sme sa dnu. Nezišlo mi to na um, napokon nebolo času. Chcel som čím skôr priplávať k brehu, lebo žena nevie plávať, navyše som sa trochu naľakal, hoci som sprvu nepredpokladal, že sa čln potopí tak skoro…
– Rozumiem, lenže…
– Vravte, pán veliteľ…
– Keďže nikto nebol svedkom tejto tragickej nehody, môžeme predpokladať, že váš strýko sa utopil približne na tom istom mieste, kde sa potopil čln… – povedal Želachovski. – Prirodzene, je to zhoda okolností…
– Tak ďaleko vyplával na more? – začudovala sa Halina.
– Dozvedel som sa, že plával ďaleko od brehu, pravda, keď voda bola teplá a more pokojné. Keďže tieto ranné „prechádzky“ trvali pätnásť-dvadsať minút, mohol odplávať od brehu niekoľko sto metrov…
Tadeáš sa pozrel na pokojné, belasé more, ticho šumiace na piesku. Kdesi hlboko pod trblietavou hladinou bol čln, v ktorom len pred chvíľou obaja sedeli. Po tejto zvlnenej hladine pred tromi dňami plával strýko Stanislav a zrazu pocítil, že…
Zachvel sa a pozrel na mladého dôstojníka.
– Kto ho vytiahol z vody? – spýtal sa.
– Ja spolu s mestským záchrancom… – odvetil pokojne a vecne Želachovski. – V prístave máme… – ukázal na vežu za stromami, – motorový čln. Nehľadali sme ho iba my. Pripojili sa aj vojaci pohraničnej stráže… Prepáčte, nie je to príjemný rozhovor, ale nespomínal by som to, keby ste sa nepýtali.
– Ešte raz vám ďakujeme… Úbohý strýko. Mal rád more. Nechcel odtiaľ odísť. A ostal…
– Čo sa dá robiť… – Želachovski zvážnel. – No dlhé roky bol šťastný, lebo mal blízko to, čo mal rád. Každému sa to nepodarí. Prirodzene, o nehode som musel spísať zápisnicu. Rozprával som sa s gazdinou, so susedmi a s pánom Goldsteinom, tunajším notárom, s ktorým sa strýko priatelil. Všetci hovorili viac-menej to isté. Ak to dovoľovalo počasie a ročné obdobie, strýko ráno vstal, vypil pohár mlieka a šiel na pláž; štvrť hodiny plával, potom sa naraňajkoval a šiel do práce. Čln používal zvyčajne na rybačku, ale niekedy aj ráno, keď bolo chladno a sychravo. Takto to robieval dvadsať rokov. Môžeme mu iba závidieť. Keď niekto má rád to, čo má poruke, nemusí po ničom túžiť… – dodal.
– Mali by sme sa už vrátiť, – navrhla Halina. – Už mi je lepšie. Ráno sme odišli po skromných raňajkách. Vykypelo nám mlieko… – vysvetľovala s úsmevom.
– Čln je asi desať metrov pod hladinou… povedal Želachovski a pozrel sa na more. – To nie je hlboko Včera som si ho pozrel. Pre poriadok, a aj preto, že patril vášmu strýkovi a bol blízko pri mieste nehody. Vlastne ani sám neviem, prečo som to urobil… Ach, áno, milicionárske škrupule… Zdal sa mi veľmi dobrý. Pozrel som si ho dôkladne, ale dieru ani štrbinu som nevidel. Prirodzene, keď sa nám ho podarí vytiahnuť, budeme môcť povedať o príčine nehody niečo konkrétnejšie, Bol už starý. Možno sa niečo pokazilo v trupe. Možno niečo iné… V každom prípade je dobre, že v tom mieste nie je hlboká voda. Dostanete ho naspäť na štátne trovy, – zasmial sa.
Halina, ktorá už šla k prístavu, kde boli jej šaty, za stala a obrátila sa k hovoriacemu. Mroček sa mu pozrel priamo do očí.
– Prepáčte, ale správate sa, akoby ste predpokladali, že – – zaváhal, – že tu nie je čosi v poriadku…
– Ale nie… Želachovski rozhodil rukami, akoby sa chcel ospravedlniť. – Ale tá zhoda okolností… Predvčerom som si pomyslel: „Aká škoda, že nešiel člnom. Aj keby zoslabol, odpočinul by si v člne a potom by sa vrátil na breh. Azda by ešte žil…“ To som si pomyslel, ale teraz viem, že som sa mýlil. Veď čln odvtedy nevyplával, teda môžeme predpokladať, že by sa bol potopil. Možno by sa stalo to isté, čo dnes. A potom… – Znova rozhodil rukami. – Predsa sa mi zdá, že je to zhoda okolností, hoci veľmi zaujímavá. Už ma nepotrebujete, však? Myslím, že ste si už odpočinuli…
– Ďakujeme vám… – Halina sa pokúsila o úsmev.
– Nevypijete si s nami šálku kávy? – Ani jej hlas nevyznel presvedčivo. Akoby chcela zmazať tento dojem, rýchlo dodala: – Jednoducho túžim po šálke kávy…
– Nie, srdečne ďakujem. Žiaľ, o štvrť hodiny musím byť v práci.
Aj napriek tomu šiel s nimi k prístavu, potom vyšiel s Mročkom na vŕšok. Halina šla pred nimi a zapínala si gombíky na šatách.
– Pekná záhrada… – chválil Želachovski. – Pán sudca mal rád kvety. Často som ho vídaval pri ružiach.
– Iste ste ho poznali… – ledabolo poznamenal mladý lekár.
– Áno, samozrejme, ale len služobne. Súkromne sme sa nestretávali. V podstate som tu cudzí, respektíve bol som cudzí, lebo pomaly si začínam zvykať…
Vyšli na chodník.
– Kúsok vás odprevadím a vrátim sa, už je najvyšší čas…
Nedokončil, lebo v uličke za hustou oponou kríkov ktosi naštartoval motor.
– To je doktorka Jasiňska. – Želachovski sa usmial, keď sa Mroček naňho spýtavo pozrel. – Pani Jasiňska je jedinou majiteľkou wartburga v mestečku, dobre poznám zvuk toho motora. Zaujímavá žena, navyše je riaditeľkou nemocnice a vašou susedou. Ale o tom už iste viete.
– Žena a riaditeľka nemocnice – to je zriedkavé! – Mroček zdvihol obočie.
– Áno… Dokonca o tom písali v novinách. Pred zjazdom zväzu žien uverejnili s ňou rozhovor. Ako sa vraví, vybudovala nemocnicu vlastnými rukami a vedie ju doteraz. Zaslúžilý človek. Napokon nie je taká stará. Tam za plotom je jej záhrada. Aj ona je veľkou pestovateľkou ruží. Zdá sa však, že so strýkom si nevymieňali skúsenosti. Viem, že sa nemali radi.
– Nemali sa radi?
– Šlo o akúsi starú záležitosť. Viem iba to, že sa nerozprávali. Niekoľkokrát som si to všimol, lebo občas sme sa stretávali na poradách o problémoch mestečka. Oni ako členovia mestského výboru a ja ako zástupca milície. Pravda, na verejnosti nikdy nedali najavo, že sa neznášajú. Prinajmenšom nikdy som o tom nepočul.
Došli takmer k verande.
– Už musím ísť…
Veliteľ sa uklonil a stisol Halininu ruku.
– Ešte raz vám ďakujeme za pomoc – Mroček sa naňho usmial.
Začuli tichý šramot a všetci sa obrátili ako na povel, pred domom stála Veronika a pieskom čistila hrniec od pripáleného mlieka.
– Dobrý deň, Veronika! – Halina k nej podišla.
– Ráno mi vykypelo… Ešte neviem zaobchádzať s týmto sporákom.
– Už je čistý, pani doktorka…
Veronika sa narovnala, s uspokojením sa pozrela na hrniec, potom preniesla pohľad na Halinu. V jej očiach sa zračila zhovievavosť, ale aj takmer nepostrehnuteľná veselosť.
– Dobrý deň, pán doktor. Dobrý deň, pán kapitán.
Želachovski jej kývol a ešte raz sa usmial. Zdá sa, že patril k ľuďom, ktorí sú nanajvýš spokojní so životom.
–  Skutočne, pekne ste ho vyčistili. V dôstojníckej škole som mal ustavične problémy s čistením zbraní. Škoda, že ste tam neboli…
Uklonil sa a odišiel smerom k moru. Mal atletickú postavu, hoci bol trochu zavalitý.
– Môžem urobiť raňajky? – spýtala sa Veronika.
– Priniesla som čerstvé pečivo, lebo som si myslela, že takto to bude lepšie, hoci ste mi povedali, aby som prišla neskôr.
– Dobre ste urobili… Ďakujeme… – Mroček prikývol a položil ruku na ženino plece.
6. Medzi štyrmi očami so zosnulým
Vyšli hore. Mroček sa pozrel na hodinky.
– Už je po deviatej. O dve a pol hodiny bude pohreb. Predtým musíme skočiť do mestečka. Azda tu len majú kvetinárstvo… Keby sme nezohnali kvety, bolo by to nepríjemné. Všetci by si to všimli.
Žena neodpovedala, skláňala sa nad otvoreným kufrom. Tadeáš, utierajúc si hlavu, podišiel k oknu. Zbadal opálenú mužskú postavu, ktorá vyšla na vŕšok a odbočila vľavo. Muž schádzal k moru. Chvíľu ho pozoroval. Potom sa stratil za piesočným chrbtom vŕška, zarasteným kríkmi.
– Som zvedavý, čo chcel. Veď povedal, že o chvíľu musí byť v práci, – šomral si mladý lekár. – Žeby aj ponevieranie sa okolo nášho domu pokladal za pracovnú náplň?
Halina sa narovnala, držala v rukách jednoduché tmavé šaty.
– Môžem v nich ísť na cintorín? – Nečakajúc na odpoveď, dodala: – Rozmýšľam, či sa skutočne tak rád kúpe, že je tu aj vtedy, keď má sedieť za písacím stolom, alebo či tu bol pre niečo iné. Pláva výborne, treba však povedať, že miesto, ktoré si vybral na kúpanie, je pomerne ďaleko od mestečka a blízko… pri nás.
– Ale prečo?
Mykla plecami.
– Musíš sa ho spýtať. Ja neviem… No ľutujem…
Nedokončila.
– Čo ľutuješ? – Mroček podišiel k žene.
– Ľutujem, že sme mu včera nezatelefonovali. Zdá sa, že je to slušný človek. Keby sme sa mu so všetkým zdôverili, možno by sme mali pokoj a situácia by vyzerala inak. – Pozrela sa mužovi priamo do očí. – Čo ste hovorili o tom člne? Prečo sa mu to zdalo také čudné? A tebe takisto? Vari… vari si myslíš…
– Človek vždy na niečo myslí… – znova podišiel k oknu. – Nechápem, – vravel akoby pre seba, – čo tu chcel. Tváril sa, že ho nič nezaujíma, ale ohliadal sa… Všimla si si to? A bol tu práve vtedy, keď sa čln potápal. Aj to je zhoda okolností? Samé zhody okolností…
– Kostra je však naozajstná, – prerušila ho a položila na posteľ šaty, potom podišla k mužovi, ktorý ešte stál pri okne a pozeral sa na belasý morský horizont. – Možno niečo vie…
– Ticho… – položil si prst na ústa a ukázal na dlážku. – Je tam, môže počuť… – znížil hlas do šepotu. – Prosím ťa, nezhovárajme sa o tej kostre, ak je čo len najmenší predpoklad, že to niekto môže počuť. Musím o tom porozmýšľať, Halinka. Možno máš pravdu… Najprv však pôjdeme na pohreb. Potom o všetkom pouvažujeme. Keby som len vedel, čo chcel na pláži tak zavčasu. Vravel, že bol na člne po strýkovej smrti. Snoril okolo, spytoval sa, rozprával sa s Goldsteinom a s Veronikou a iste aj s ďalšími susedmi. O tom sme nevedeli. Pravda, nepovedali nám to, lebo si mysleli, že to nie je dôležité. Ak niekto tragicky zahynie, milícia musí spísať zápisnicu. To je pochopiteľné. Ale prečo sa kapitán ďalej o to zaujíma?
– Myslíš, že sa zaujíma? To, že sa tu ráno zjavil, mohla byt zhoda okolností, je taký opálený, že iste ustavične vysedúva na pláži. A pláva výborne, však? Teda to, že práve vtedy bol nablízku, ma neprekvapuje. Ak si chce každý deň zaplávať, musí to urobiť pred službou. Iste sa nemôže kúpať, keď má povinnosti.
– Áno…
No Tadeáša nepresvedčila.
– Krk dám na to, že o chvíľu si sadne za kancelársky stôl a zabudne, že nás vôbec videl, – pokračovala Halina.
Bol to veľmi riskantný predpoklad a keby malo ostať pri slove, jej svetlá hlávka by sa okamžite skotúľala z pliec, lebo kapitán Želachovski teraz naozaj myslel na nich a nezdalo sa, že by v návale práce chcel zabudnúť na prišelcov z Varšavy. Šiel k moru. Po chvíli zastal, lebo na nohách pocítil príjemný, chladný dotyk vlny, ktorá ustúpila, ale vzápätí sa vrátila.
Želachovski sa obrátil. Medzi kríkmi na kopčeku vo vzdialenosti niekoľko sto metrov sa zaleskli poniklované riadidlá jeho motorky, ktorú tu starostlivo ukryl, lebo bol presvedčený, že nič tak neničí email ako slnečné lúče. Vedľa motorky si uložil uniformu a služobnú pištoľu v puzdre. Veliteľ to nepokladal za ľahkomyseľnosť, hoci ponechať zbraň na takom mieste bolo hrubým porušením služobných predpisov. Aj keď na toto miesto bol ľahký prístup, ráno tu nikdy nebolo ľudí. Navyše – ťažko možno vojsť do vody v uniforme a s pištoľou za pásom.
Pustil sa týmto smerom, ale zrazu zastal a poobzeral sa, akoby ho zadržala naliehavá myšlienka. Potom rýchlo vošiel do vody a plával pozdĺž brehu k skalnej ostrohe. Chvíľami sa pozeral na breh. Na vŕšku však nebolo živého tvora, navyše skrýval ho pred ľuďmi, ktorí mohli byť v záhradách.
Keď sa priblížil k prístavu, ponoril sa a vyplával pri krajnom kole mostíka. Chvíľu odpočíval ponorený po krk vo vode, držal sa ho rukou. Prstami druhej ruky prešiel po jeho povrchu. Kôl bol hladký, klzký, pokrytý riasami. Bolo nepravdepodobné, že by na niektorom z nich bol hrbolček alebo ostrý klin, ktorý by… V noci však bola búrka. Niečo sa mohlo odtrhnúť. Mostík je starý, kus dreva mohol…
Prestal o tom uvažovať a ponoril sa druhý raz. Voda sa za ním zatvorila. Chvíľu nehybne stál a pridržiaval sa kola. Slnko prenikalo až sem, takže všade okolo bolo jemné, zelenkavé svetlo; zbadal malú huspeninovitú medúzu. Opatrne ju odhrnul rukou a chvíľu sa na ňu pozeral, kým rozkolísaná a vtiahnutá do víru bezmocne neodplávala Potom sa vynoril, zhlboka sa nadýchal a znova sa ponoril Zdola bolo vidieť okraje mostíka a dva rady kolov. Všetko vyzeralo, tak ako malo vyzerať: hladké, jednoduché, obrastené tmavozelenými riasami.
Pozeral sa dolu. Piesok a na ňom tiene a prehĺbeniny… A jeho tieň – výraznejší, ale plynulý a pohyblivý. A čo je toto?
Priblížil sa ku dnu a načiahol sa po akomsi predmete. Bola to malá ružová mušľa. Pustil ju. Pomaly padala na dno. Bolo treba sa nadýchať. Už sa chcel odraziť nohou, ale zrazu čosi zbadal. Stopa putujúceho morského živočícha?…
Vyplával na hladinu. Niekoľkokrát sa zhlboka nadýchal, pritom sa usiloval, aby priveľmi nerozčeril hladinu, hoci mostík ho dobre skrýval pred očami každého, kto by sa teraz motal na okolí.
Vrátil sa na dno. Kde to bolo? Tam? Nie, tu!
Takmer poležiačky natiahol ruku.
Bola to priezračná nylonová šnúra; keby sa na nej nelomilo svetlo a keby nevrhala na piesok tieň, nebol by ju zbadal. Držal ju pevne v ruke. Vplával pod mostík.
Šnúra bola priviazaná o kôl. Trhol ňou. Nepovolila. Znova sa musel nadýchať. Vyplával, ale šnúru nepustil; po chvíli sa opäť ponoril. Šnúra sa ťahala do mora. Pomaly plával pozdĺž nej a prstami ju pridržiaval nad dnom. Plával desať, možno dvadsať metrov…
Zrazu prstami na niečo narazil. Na konci šnúry bol nejaký predmet. Držal ho v ruke a plával k prístavu, ťahajúc šnúru za sebou. Vynoril sa, poobzeral, a keďže nikoho nezbadal, vytiahol ruku nad hladinu a pozrel sa na predmet. Bola to veľká korková zátka z termosky, cez ktorú bola pretiahnutá šnúra.
Želachovski opatrne odviazal šnúru, zátku vsunul do plaviek a pod vodou pomaly plával k prístavu. V týchto miestach bola voda plytká; keby chcel, mohol ísť po prsia ponorený vo vode, ale plával tak dlho, pokým vzdialenosť medzi ním a prístavom nebola dostatočne veľká. Potom zamieril k brehu. Pokojne šiel k svojej motorke a mával rukami, v ktorých nič neniesol, a potriasal hlavou, aby si čo najskôr vysušil vlasy. Ktokoľvek by ho teraz pozoroval, videl by, že kapitán Želachovski nielenže nič nenesie, ale ani nepôsobí dojmom človeka, ktorý odhalil niečo prekvapujúce.
Šiel a pohvizdoval si, chvíľami podskakoval a dlaňami sa plieskal po hrudi a stehnách. Bol už takmer suchý, keď vyšiel na vŕšok. Obliekol si košeľu, nasadil čiapku, potom si rýchlo vyzliekol plavky. Keď si obliekol nohavice a sadol si, aby si natiahol ponožky a obul topánky, nebadane vsunul korok do vrecka nohavíc. Nevedel presne, prečo to robí. Nikto ho tu predsa nemohol vidieť. Kapitán Želachovski mal však pri sebe ďalekohľad a vedel, čo všetko ním možno vidieť aj na veľké vzdialenosti. Nebol to jediný ďalekohľad na svete a každý, kto má podobný a komu by sa zachcelo pozorovať veliteľa milície, mohol by spozorovať korkovú zátku, keby sa mu náhodou zjavila v zornom poli.
Takémuto človeku Želachovski nechcel poskytnúť nijakú šancu. Hoci ráno, keď sa pozeral na potápajúci sa čia, si ihneď pomyslel, že v náhodnej smrti sudcu Mročka je čosi nejasné. Až do chvíle, keď našiel korkovú zátku, bolo jeho podozrenie neurčité, iba ho nutkalo presvedčiť sa, či je skutočne všetko v poriadku. Teraz vedel, že to tak nie je. No okrem bezprostrednej príčiny, pre ktorú sa korková zátka uviazaná na nylonovej šnúre našla neďaleko prístavu – ešte ničomu ne rozumel. Navyše aj to bolo treba preskúmať.
Keď vytláčal motorku spomedzi nízkeho borievčia ktoré rástlo na vŕšku, usiloval sa usporiadať dojmy dnešného rána. Chýbali mu fakty. Napokon aj ten prekliaty korok môže byť bezvýznamný…
Kapitán si vzdychol. Naštartoval motorku a úzkym chodníkom, pozdĺž drôteného plota poslednej záhrady zišiel do uličky. Bývala tu doktorka Jasiňska, riaditeľka nemocnice v Porube. Neznášala sudcu Mročka, správala sa, akoby jej bol ľahostajný, dokonca si nepodávali ruky… Ďalej stál dom mŕtveho, v ktorom od včerajška bývali mladí Varšavania. Sympatickí, ale v ich správaní je čosi nezvyčajné. Znova nijaké fakty, iba dojmy. Keď vchádzal do uličky, pozrel sa smerom k domu za hustou oponou zelene. Vari niečo našli? Po príchode si iste prezreli celý dom. Možno niečo odhalili, o čom nechcú informovať milíciu. Ale čo odhalili? Ľudia často pre bezvýznamné príčiny zamlčujú aj nedôležité veci. Čo by sa však stalo, keby čln vyplával o kilometer ďalej na more? Prirodzene, mladý lekár by sa zachránil. Plával výborne. A ona? Iste by ju nenechal… Voľajako by azda doplávali… Inak by sa dnes hovorilo o dvoch pohreboch. Alebo iba o jednom?…
Obzrel sa a pridal plyn. V tejto uličke bývali aj iní ľudia: starý Goldstein, dobrý, prívetivý človek, žid, ktorého si vážili dokonca aj antisemiti. Priatelil sa s Mročkom. Nikoho však nepodozrieval, o ničom nepochyboval. Zrejme nevedel o svojom jedinom priateľovi nič také, čo by ho nútilo rozmýšľať o iných eventualitách. Na druhej strane uličky býva Skorupiňski so ženou; sú to jednoduchí a nenápadní ľudia. Prinajmenšom teraz. Muž predtým píjaval. Bol z toho prípad… Stará história.
Veliteľ minul rozostavaný doni. Vedľa lešenia velikánsky žeriav dvíhal nejaké bremeno a chlap, čo stál vysoko na streche, ukazoval, kde ho treba položiť.
Áno, Skorupiňski. Pamätal sa na ten prípad. Bolo to krátko po jeho príchode do mestečka. Tri roky nepodmienečne za ťažké ublíženie na tele v podnapilosti. Predsedom senátu bol Stanislav Mroček. Skorupiňski si odsedel celý trest. Teraz sa správa bezúhonne. Pracuje práve na tejto stavbe.
Námestíčko. Želachovski zabrzdil pri okraji chodníka.
Na veliteľstve bolo dusno a ticho.
– Čo je nového?
– Nič, šéf… – seržant Pacula rozhodil ruky, akoby sa ospravedlňoval, že ani v noci, ani ráno nikto z občanov sa nedostal do konfliktu so zákonmi. – Je pokoj!
– Chvalabohu! O chvíľu odskočím na pol hodiny, vrátim sa a znova odídem. Keby niekto telefonoval… – pozrel sa na hodinky, – prídem pred jedenástou…
Pacula prikývol a znova si sadol za stôl. Vzal pero a čosi písal.
Veliteľ otvoril sklené, mrežami chránené dvere a vošiel do svojej kancelárie. Odomkol skriňu pri stole a vytiahol z nej kožený kufrík. Pozrel sa dnu. Bolo v ňom všetko, čo potreboval. S kufríkom v ruke vyšiel z miestnosti, kývol seržantovi a o chvíľu už bol na chodníku. Kufrík pripevnil k zadnému sedadlu motorky a naštartoval. Kútikom oka zbadal smútočné oznámenie pri dverách súdu. Dnes je pohreb.
Odbočil do malej uličky, potom na hradskú a po chvíli sa ocitol na opačnom konci mesta, obchádzajúc malý rybársky prístav, v ktorom dva stožiare už z diaľky zvestovali návrat kutrov z rybolovu. Želachovskému zišiel na um údený úhor a pocítil hlad.
„Dnes som nič nejedol…“ uvedomil si so začudovaním. Zvyčajne raňajkoval v mliečnom bare. Dnes ráno vypil iba šálku kávy. „Musím si niečo zajesť, len čo to vybavím.“
Zišiel z cesty na širokú, brezovú alej, vedúcu k veľkej, dokorán otvorenej mrežovej bráne, za ktorou sa medzi kríkmi leskli biele i tmavé kríže, postavy kamenných anjelov a tabule náhrobkov. Cintorín.
Motorku postavil pred bránu a s kufríkom v ruke šiel k neveľkej kaplnke, na ktorej bol medený kríž.
Nebol tu nikto. Nejaká starenka v čiernych šatách sa vynorila z bočnej cestičky a premerala si ho ľahostajným pohľadom. Šla so zopätými rukami a šepkala si modlitbu. Minul ju a po troch kamenných schodoch vystúpil k dverám kaplnky. Boli zatvorené, ale povolili s tichým škripotom. Obzrel sa. Ani tu nebol nikto. Vošiel.
Ovanula ho vôňa sviečok, kvetov a vlhka, ktoré vytvárali charakteristický zápach cintorína, nevdojak pripomínajúci smrť, temno, ticho a opustenosť. Sňal čiapku a položil ju na najbližšiu lavicu. Sadol si na vedľajšiu a rýchlo otvoril kufrík. V kaplnke panovalo prítmie, cez ktoré sa predierali svetielka lampočky pred oltárikom a štyroch sviečok pri katafalku. Kapitán podišiel k nemu. Rakva bola zatvorená. Pritlačil, veko povolilo. S úľavou si vydýchol. Nazrel dnu.
Sudca Mroček oblečený v talári s reťazou, ktorá bola znakom jeho úradu, ležal so zatvorenými očami a s rukami prekríženými na hrudi.
Keby sa niekto pozeral na túto scénu, videl by, že Želachovski nadvihol mŕtvemu ruku. Nebolo tu však gesto rozlúčky dvoch starých priateľov. Neboli priateľmi, hoci veliteľ prechovával úctu k zosnulému predstaviteľovi spravodlivosti.
Pritlačil mŕtvemu k prstom malú hubku, po ktorej na nich ostali čierne škvrny. Po jednom ich prikladal na pripravený kartónik…
Ostali na ňom zreteľné odtlačky prstov. Obišiel rakvu a celú operáciu zopakoval s tou istou dôkladnosťou, pritom sa usiloval, aby ju skončil čo najskôr. Svoje náčinie položil k nohám mŕtveho, vytiahol vreckovku a poutieral mu prsty.
Veko rakvy zasunul na pôvodné miesto, a dával pozor, aby neurobil ani najmenší šramot. Podišiel k laviciam. Oba kartóniky a hubku vložil do kufríka a s úľavou si vydýchol. Podarilo sa.
Hoci konal v mene práva, a to, čo pred chvíľou urobil, mohol urobiť aj verejne, po prvé, nechcel, aby sa ľudia v Morskej Porube pozastavovali nad tým, na čo sú milícii odtlačky prstov mŕtveho sudcu, a po druhé, ešte sám dobre nevedel, na čo mu budú.
Zatvoril kufrík, podvedome si utrel čelo tou istou vreckovkou, ktorou pred chvíľou utieral prsty zosnulého, zobral čiapku a vyšiel z kaplnky. Prirodzene, nemusel to robiť tu, mohol zájsť na súd a tam zobrať odtlačky prstov. Naisto boli všade stopy po sudcových rukách: na zásuvkách, na fascikloch plných spisov. Neboli by to však čerstvé odtlačky. A kapitán Želachovski vedel, že stojí tvárou v tvár prípadu, ktorý sa len teraz začína. Pravda, nevedel, že v múre sudcovej pracovne leží kostra, ktorá v temnote vyciera zlaté zuby, a na hrudi má vyschnuté kvety. Také niečo ani len netušil, lebo aj dôstojník milície, ktorý má veľkú obrazotvornosť, nemôže žiť v sfére absurdných, šialených vízií.
Na veliteľstvo sa vrátil skôr, ako predpokladal.
– Kde je správa o smrti sudcu Mročka? – spýtal sa takmer ľahostajne seržanta Paculu. – Poslali už z nemocnice pitevný nález?
– Ešte nie… – Seržant nemotorne vstal a podišiel ku skrini. – Byrokracia… Pošlú ho o týždeň, možno skôr. Vari ho potrebujete?
– Nie. Spytujem sa iba pre poriadok.
– Veď vždy to tak býva.– Pacula mykol plecami. – Načas ho pošlú iba vtedy, keď sa pri pitve zistí, že niečo nie je v poriadku. A čo môžu zistiť? Utopil sa, úbožiak, a basta! Pohreb bude o dvanástej. Pôjdete?
– Patrí sa…
– V uniforme v tej páľave…
– Služba je služba… – mravoučne poznamenal Želachovski. – Idem sa domov prezliecť. Keby bolo čosi dôležité, zatelefonujte mi.
– Čo také sa tu môže naskytnúť? To nie je… – klepol prstom po knihe ležiacej na stole. Na farebnej obálke bola vystrašená tvár dievčaťa a tieň neviditeľnej ruky držiacej nôž. – Dokonalá vražda. Ešte som to nedočítal a nemôžem prísť na to, kto vraždil: lord, lokaj alebo doktor.
– Otravujete si dušu tragédiami vyšších kruhov… a navyše v službe. – Želachovski si vzdychol a podišiel k stolu. – Keď knihu prečítate, požičiam si ju.
– A čo vaša antiimperialistická duša, šéf?
– Po službe sa rád priotrávim…
– Do videnia!
Kapitán otvoril dvere a ovanula ho vlna horúčavy. Chýlilo sa k poludniu.
7. Závet sudcu Mročka
Hlina, ktorá ešte pred chvíľou tupo bubnovala o rakvu, sa teraz ticho sypala. Všetci nehybne stáli a Halina počula povzdychy ľudí zhromaždených okolo hrobu. Čakali. Kopček narastal. Napokon dvaja hrobári stojaci naboku a opierajúci sa o lopaty podišli k ďalším dvom, ktorí hádzali hlinu. Rýchlo, so zručnosťou získanou nekonečným opakovaním tých istých úkonov, vymodelovali obdĺžnikový pahorok. Nakoniec jeden z nich podišiel k stromu, zobral tabuľku pribitú na kolík a zatĺkol ju do čerstvého hrobu.
Stanislav Mroček…
Starý notár siahol do vrecka trochu ošúchaného čierneho obleku, vytiahol vreckovku a priložil si ju k očiam. Za ním stála Veronika oblečená v jednoduchých čiernych šatách, na ktorých nebolo nijakej ozdoby. Neplakala. Mala prísnu, nehybnú, takmer mŕtvu tvár. Iba oči jej sledovali pohyby lopát hrobárov. Teraz podišla dva kroky vpred, sklonila sa k tabuľke a položila pod ňu niekoľko veľkých červených ruží. Potom sa narovnala a mlčky ustúpila.
Naše ruže zo záhrady… – pomyslela si Halina a začervenala sa. Toto vedomie vlastníckeho práva, ktoré nemohla potlačiť, sa jej zdalo odporné. Ale nemusela to tak pociťovať… Tadeáš bol jediným strýkovým dedičom a život predsa vždy musí triumfovať nad smrťou. Pozrela sa na muža, ktorý podišiel k hrobu a vedľa skromných Veronikiných ruží položil nádhernú kyticu kvetov.
Ako na povel prichádzali ľudia pomaly k hrobu. Vence: jeden, druhý, tretí…
Nezabudnuteľnému kolegovi – Mestský výbor v Morskej Porube, Sudcovi Stanislavovi Mročkovi – zamestnanci Okresného súdu. Stuha tretieho venca sa ohla, takže bolo vidieť iba:… ému priateľo…
Zrazu pocítila neodolateľné nutkanie podísť k vencu a narovnať stuhu, hoci tieto nápisy ju ktovieako nezaujímali. Pozrela sa nabok: stáli tam traja požiarnici v pozlátených prilbách, parádnych uniformách a bielych rukavičkách. Vedľa nich traja školáci: uprostred chlapec so zástavou, takisto v bielych rukavičkách, a po oboch stranách dievčatá v bielych blúzkach a tmavomodrých sukničkách. Iste najlepšie žiačky. Čo mali spoločné so smrťou toho pána? A množstvo neznámych tvárí. Ale aj dve známe: žena, ktorá býva v susedstve. Tadeáš sa jej spytoval na strýkov dom, keď včera prvý raz prišli do uličky… A pri nej zaiste jej muž: zavalitý, silný chlap okolo päťdesiatky…
Znova sa pozrela na hrob. Kvetov pribúdalo, už takmer zakrývali čerstvo upravený pahorok… Stanislav Mroček… Zdá sa, že je dobre umrieť v lete. V zime by nedostal toľko kvetov.
Zošalela som?… pomyslela si. Čo všetko človeku nepríde na um v takých chvíľach…
Kútikom oka sa pozrela na muža. Na čele sa mu jagali drobné kvapôčky potu.
Prirodzene, čierny oblek a kravata v takej horúčave…
Jej pohľad zablúdil naľavo. Človek, ktorý prvý položil veniec, je azda starosta mesta, teda predseda mestského národného výboru. Ale starosta znie lepšie… Staré názvy sú oveľa krajšie… A žena vedľa starostu, ktorá s ním niesla veniec, je iste členka výboru: má zaujímavú, inteligentnú tvár. Ešte nie je stará, ale už ani mladá. Na tvári má vrásky, ale nie sú to vrásky staroby. O desať rokov sa zmenia v hlboké brázdy. Aj plecia jej trochu ovisnú. Pre ženu to veľa značí. Muž, aj keď už má vrásky a prešedivené sluchy, môže byť pre ženu veľmi zaujímavý… Som zvedavá, kedy ich budem mať aj ja…
Vysoká žena vedľa starostu sa poobzerala a o krok ustúpila, potom sa pretlačila pomedzi ľudí k aleji. Pohreb sa skončil. Časť zhromaždených už odchádzala.
Odpovedajúc kývnutím hlavy na úklony ľudí, vysoká žena pomaly kráčala pomedzi hroby k bráne.
Notár Goldstein si ešte raz utrel oči, odložil vreckovku a obrátil sa. Potom sa poponáhľal za ženou. Čoskoro ju dohonil a chvíľu šli mlčky vedľa seba.
Veliteľ milície, ktorý celý čas stál trochu v ústraní, napoly skrytý za kmeňom starého duba, rastúceho medzi dvoma kamennými náhrobkami, ich chvíľu odprevádzal pohľadom, potom sa znova pozrel na čerstvý hrob a ľudí stojacich okolo.
Medzitým sa Goldstein ozval tichým hlasom:
– Pani riaditeľka, chcem vám predstaviť toho mladého lekára, sudcovho synovca. Aj jeho žena pracuje v zdravotníctve, je dentistka. Myslím, že tu chcú ostať a…
Žena odpovedala, pritom sa naňho ani nepozrela. Mala nízky, hlboký, ale mäkký hlas a dôrazne oddeľovala slabiky ako veľká herečka.
– Samozrejme… Veľmi rada sa zoznámim s pánom Mročkom Veď viete, pán notár, že potrebujeme kvalifikovaných ľudí, ktorí chcú ostať v Porube natrvalo.
– Ďakujem, pani riaditeľka. Práve toto som chcel počuť… teda… – rýchlo sa poopravil, – vedel som, že mi poviete práve toto…
– Ale… teraz, práve dnes nie je najvhodnejšia chvíľa na akýkoľvek vecný rozhovor. Sme predsa na cintoríne a po pohrebe jeho strýka. Myslím, že ak doktorovi Mročkovi na nás záleží, sám príde do našej nemocnice. Pravda, nemôžeme mu poskytnúť lepšie podmienky, ako má vo Varšave. Dokonca sa obávam, že pre mladých ľudí zvyknutých na život v hlavnom meste, pobyt a práca v Porube sa môžu zdať trochu… jednotvárne. Najlepšie bude, ak sami prejavia záujem…
– Pani riaditeľka… – Notár zrýchlil krok a takmer jej zahatal cestu, takže musela zastať, ak sa s ním nechcela zraziť. Bol oveľa nižší ako ona Stál a dvíha! hlavu, aby sa jej mohol pozrieť do očí – Viete tak dobre ako ja, ako to bolo. Odvtedy však ubehlo mnoho rokov. A on už leží v hrobe… Potešilo ma, keď som vás uvidel na cintoríne. Bál som sa, že neprídete.
– Som v mestskom výbore a predseda poprosil všetkých, aby prišli…
– Rozumiem. Ale keby ste nechceli prísť, ostali by ste doma. A predsa ste prišli. Prečo? Ja viem prečo…
– Nechcem oživovať tie staré, naozaj staré záležitosti…
Pohla sa, akoby ho chcela obísť.
– Bol to môj priateľ… – notár sklonil hlavu. – Zomrel. Všetci raz zomrieme. Viem, pani riaditeľka, že si myslíte, že vám ukrivdil. Ja som ho však dobre poznal. Celý život do poslednej chvíle veril, že právo je silnejšie než akékoľvek ľudské city. Vtedy to neurobil preto, aby vám škodil… teda nemohol brať do úvahy, kto je predmetom súdneho konania. Ustavične mi vravieval, že dôležitý je čin, a nie naša mienka o ňom. Konal tak preto, lebo nemohol inak. O ňom však nechcem hovoriť. Pridlho žijem, a teda viem, že takéto krivdy môžu siahať až za hrob. Viem, že ste šľachetná, inteligentná žena. To nie je kompliment. Naozaj si to myslím. A viem, že jeho poslednou túžbou bolo, aby sa synovec presťahoval do Poruby. Preto vás prosím, aby ste… aby spomienka nesiahala k človeku, ktorý s vašou krivdou nemal nič spoločné… k jeho synovcovi.
Míňali ich skupinky ľudí i jednotlivci. Žena sa prísne pozrela na starého notára a pootvorila ústa, akoby chcela niečo povedať. No ozvala sa až po chvíli:
– Vari ma neupodozrievate… Pred chvíľou som vám predsa povedala, že potrebujeme kvalifikovaných ľudí. Mladý, schopný lekár má pre našu nemocnicu cenu zlata, ale nechcite, aby som…
Nedokončila.
– Prečo nie? Všetci vedia, že vy a nebohý Stanislav ste nenažívali v zhode. Každý to prijme ako pekné, ľudské gesto z vašej strany, ak z vlastnej iniciatívy…
Významne kývol hlavou a očami ukázal na približujúcich sa ľudí, ktorých žena nevidela, lebo bola k nim obrátená chrbtom.
– Predstavím vám ich… Azda neodmietnete…
– Pravdaže nie. Pán Goldstein, uvedomujete si, čo mi hovoríte?
– Prepáčte… nechcel som vás uraziť. Ale… odpusťte mi to. Priveľmi mi celá záležitosť leží na srdci.
Zdalo sa, že ho žena nepočúva. Pokračovala.
– Nie preto som sa teraz nechcela zoznámiť s doktorom Mročkom a porozprávať sa s ním o jeho zamestnaní v mestečku, že jeho strýko sa voči mne zachoval nehanebne nespravodlivo, ale preto, že…
Nedokončila, lebo notár s obratnosťou, ktorá prekvapovala pri jeho šedinách a prihrbenej postave, urobil dva kroky, a tak sa jej vyhol, že zrazu jej zmizol aj z dohľadu Obzrela sa.
– Dovolíte, pani riaditeľka… Toto sú Mročkovci, o ktorých sme sa pred chvíľou zhovárali, a toto je pani doktorka Jasiňska, riaditeľka okresnej nemocnice.
Vydržal prísny pohľad doktorky Jasiňskej. Bol napokon krátky a nikto mu nemohol rozumieť,
– Som rada, že sa s vami môžem zoznámiť… – podala Haline ruku. – Teda bola by som veľmi rada, nebyť smutných okolností, za akých vás dnes stretávam. Úprimnú sústrasť, pán doktor. Váš strýko bol… – znova na chvíľu odmlčala. Jasiňska zrejme nepatrila k ľuďom, ktorí vedia skrývať svoje pravé city, – bol váženým človekom a jeho smrť je nepochybne stratou, áno, nepochybne…
S úľavou si vydýchla.
– Ďakujem… – povedal Mroček a pobozkal jej ruku.
Chvíľu mlčali.
– Pán Goldstein mi povedal, že máte v úmysle ostať v Porube Ak je to naozaj tak poteší ma, keď sa prídete do nemocnice porozprávať. Podmienky, v ktorých pracujeme, sa isto-iste líšia od varšavských, ale chorí sú na celom svete rovnakí, však? Navyše ide aj o záležitosť úplne osobnú… – dodala zrazu iným tónom, – o ktorej sa chcem v vami pozhovárať, keď sme sa už zoznámili. Predtým som na to nemyslela, ale – ako sa vraví – okolnosti Často vplývajú na rozhodnutie človeka. Ak máte čas, povedzme teraz… Mám tu auto a…
– Aj my sme tu autom… ďakujeme za pozvanie…
– Pôjdem prvá a vy poďte láskavo za mnou. Nemocnica je kúsok za mestom. Do videnia, pán Goldstein.
Starý notár sa vďačne usmial.
– Do videnia, pani riaditeľka…
Využil chvíľu, keď sa Jasiňska obrátila, a žmurkol na mladých ľudí. Potom pomaly šiel k miestu večného odpočinku sudcu Mročka. Keď sa ocitol pri hrobe, privrel oči. Chvíľu nehybne stál. Zrazu sa strhol.
– Je ťažké lúčiť sa navždy so starým priateľom…
– Áno… – súhlasil Goldstein. Kapitán Želachovski stál vedľa neho a pozeral sa na tabuľku s menom zosnulého.
– Zdá sa, že ste vždy boli spolu, však?
– Áno… takmer vždy… – vzdychol si starý notár.
– Pracovali sme v tom istom dome, bývali na tej istej ulici, obaja sme boli sami. Viete, ako to je… Boli sme takmer rovesníci. Bol mojím jediným skutočným priateľom. Mal čestný charakter. Málo ľudí vedelo, aký čestný. Bol to najspravodlivejší človek, akého som poznal, navyše zbavený predsudkov… A my… – poklepal sa prstom po hrudi, – trpeli sme nepomerne viac než iní ľudia práve vďaka predsudkom a nespravodlivosti.
– To je pravda… – Želachovski si sňal čiapku a utrel z čela pot. – Našťastie, už dávno sa to pominulo.
– Ale pamäť ľudí dobrých i zlých žije oveľa dlhšie ako svedkovia tragédií. – Goldstein sa sklonil a narovnal stuhu na venci. – Som jedným z tých, ktorí sa zachránili v najväčšom zločine v dejinách ľudstva. Ale aj keď zomrú všetci ti, ktorí sa na to pozerali vlastnými očami, spomienka na tento zločin nezahynie. Ešte o tisíc rokov ľudia nezabudnú, že sa to stalo, budú o tom písať a myslieť na to, lebo tento zločin po celé veky bude najväčšou výstrahou…
Zmĺkli.
Po chvíli sa Želachovski spýtal:
– Boli ste spolu takmer každý deň, však? Aj v posledných týždňoch?
– Áno, prirodzene.
Starý notár sa pozrel na kapitána. Kapitán pozoroval dvoch vtákov, ktorí šantili na susednom kríži.
– Prirodzene… – Goldstein zdvihol obočie. – Prečo sa spytujete, pán veliteľ?
– Niečo mi zišlo na um… – prehodil takmer ľahostajne. – Rozmýšľam o tom, či… či sa vám pred smrťou nezdal napríklad trochu nervózny. Alebo či ste v jeho správaní nepostrehli niečo nezvyčajné.
– Nerozumiem vám…
– Nejde mi o nič konkrétne. Možno niečo povedal, čo zvyčajne nehovorieval…
– Nie… Trochu ma prekvapuje, čo hovoríte, pán kapitán. Ale mohol vravieť niečo nezvyčajné alebo sa čudne správať, keď nevedel, že zomrie? Veríte na predtuchy? Možno som vám zle rozumel.
Obrátil sa. Pomaly kráčali alejou k bráne.
– Či verím na predtuchy? Mal by som vám odpovedať, že nie. Ale aký by som to bol dôstojník milície, keby som nemal predtuchy? – usmial sa – Každý ich predsa máva. Ale nazvime tu inak: každý pociťuje istý nepokoj, občas aj vo vzťahu k javom, ktoré by nemali vyvolať nepokoj, lebo sú zdanlivo jednoduché. A predsa nás chvíľami čosi rozochvieva a nedá pokoj, hoci vieme, že tento pocit je nezmyselný. A keď nepokoj tohto druhu sa ukáže v istom zmysle pravdivý a situácia sa zvrtne ta, kam nás predtým hnala obrazotvornosť, vtedy hovoríme, že sme mali „predtuchu“. Ale neodpovedali ste mi na otázku.
– Na vašu otázku?
– Áno, spýtal som sa, či ste nespozorovali niečo nezvyčajné v správaní sa sudcu Mročka pred nešťastnou nehodou.
– Ako možno odpovedať na túto otázku? Správal sa normálne, najnormálnejšie. Možno bol trochu rozrušený z príchodu synovca. Chcel, aby sa tu usadil natrvalo.
– Počul som, že sa málo vídavali…
– Áno. Stanislav sa kedysi pohádal so svojím bratom, otcom mladého lekára. Rozprával mi o tom. Bol presvedčený, že jeho brat zle postupoval pri istej záležitosti. Azda to nebolo nič nezvyčajné, inak by som si to bol zapamätal. Zrejme nielen sudca, ale aj jeho brat bol tvrdohlavý. Možno šlo o nejaké rodinné záležitosti.
V každom prípade ho zriedkakedy spomínal…
– Podľa toho, čo o ňom viem, a viem toho málo… – Želachovski spomalil a sňal si čiapku, – bol to tvrdý človek
– Iste, iste… ale nemal zlý charakter. Jednoducho mal isté zásady, pokiaľ ide o život. Kto tieto zásady porušoval, ten podľa jeho mienky nebol plnohodnotným človekom, v každom prípade bol neschopným… No sudca mal dobré srdce. Mal zmysel pre rodinu, hoci nemal ženu, ani deti. Neskôr brat umrel. Mladý sa oženil, sudca šiel na svadbu a odvtedy hovorieval, že by ich chcel mať pri sebe. Bol presvedčený, že to bude znamenité východisko pre všetkých. Videl mnoho výhod v živote svojho synovca v Porube. Písaval mu. Táto myšlienka ho čoraz väčšmi zaujala. Chcel ich sem dostať za každú cenu a ustavične hľadal výhody, ktoré by ich presvedčili o perspektívach Morskej Poruby. Nedávno ma navštívil a spísal závet. Vy, pán kapitán, to môžete nazvať predtuchou… – letmo sa usmial, – ale ja viem, že vôbec netušil svoju náhlu smrť, a že poslednú vôľu nespísal preto… Jednoducho chcel tento závet ukázať mladým, keď prídu. Zostavil ho tak, aby trvalý pobyt v Porube bol pre nich čo najpríťažlivejší. Azda treba dodať, že závet bol v istom zmysle morálnym vydieračstvom. Prirodzene, neuvedomoval si to. Keď sa so mnou o tom zhováral, bol presvedčený, že vymyslel pekné prekvapenie pre synovca a jeho mladú ženu. Závet im chcel ukázať hneď po ich príchode, aby sa presvedčili že ak tu ostanú, zdedia dom a všetko, čo mal.
– Môžete mi prezradiť presný obsah závetu?
– Neviem, či rozhovor o ňom v tejto chvíli nie je úplne formálny. Sudca Mroček ma však nepožiadal, aby som ho zapečatil, dokonca ma ani nepoprosil, aby som zachoval diskrétnosť. Pokiaľ viem, nechcel zo svojej poslednej vôle robiť tajomstvo. Napokon už je po pohrebe, a klauzula prikazuje, že obsah závetu nadobúda platnosť po ukončení obradu. Zajtra ho chcem odovzdať zainteresovaným.
– Potom azda nič nebráni tomu, aby som si závet prečítal.
– Myslím, že nie… – odvetil Goldstein po krátkom zamyslení. – Pravda, oni prví by sa mali oboznámiť s jeho obsahom, ale vy ste úradnou osobou, navyše nezainteresovanou na dedičstve.
– Žiaľ… – Želachovski sa usmial. – Iba ak by sudca Mroček odkázal všetky svoje úspory terajšiemu veliteľovi milície. Obávam sa však, že na to zabudol.
– Máte pravdu. V závete nestojí nič také, – povedal starý notár.
Prišli k bráne. Želachovski podišiel k motorke.
– Pôjdete so mnou? – spýtal sa pochybovačne.
– Prirodzene! Ešte nie som taký starý a nemotorný, ako sa domnievajú mladí ľudia vo vašom veku. Len nechoďte rýchlo, mohli by ste ma stratiť… Či pôjdem s vami? Pravdaže! Vari chcete, aby som bežal za touto čertovskou mašinou?
Podišiel k motorke a zrazu znehybnel s rukou opretou o sedadlo.
– Čo? – spýtal sa Želachovski a usmial sa. – Rozmysleli ste si to? Potom prídem k vám o hodinu do úradu.
– Nie, nie! To nie. Idem s vami… Iba mi niečo zišlo na nm, pán kapitán…
– Čo také?
Goldstein pokrútil hlavou, ale nič nepovedal.
– Myslíte na moju otázku?
– Áno… Spýtali ste sa, či som si nevšimol niečo nezvyčajné… v Stanislavovom správaní.
– Áno, spýtal som sa… – Želachovski, ktorý zdvihol nohu, aby naštartoval motorku, znehybnel v grotesknej póze.
– Možno to nemá význam…
– Občas aj veci, ktoré nič neznamenajú, majú význam, hoci… – nedokončil. – Čo to bolo?
– Och, iba maličkosť. Večerievali sme raz u neho, raz u mňa. Máme, teda mali sme spoločnú gazdinú a chceli sme, aby mala čo najmenej práce, nemusela behať z domu do domu a variť to isté jedlo dvakrát. Navyše neboli sme labužníkmi… Ale o tom som nechcel hovoriť.
V predvečer jeho smrti sme sa stretli u Stanislava. Keď som ta prišiel, pocítil som zápach, akoby dačo horelo. Okamžite som mu to povedal, lebo som si myslel, že mu niekde vypadol oheň z cigarety. Odpovedal mi, že zápach sa Síri zo sporáka. „Dnes som spálil pekný kus svojej minulosti…“ povedal doslova. „Hŕbu nepotrebného papiera. Nebol by som rád, keby Tadeáš…“ a hodil rukou. Viacej už nepovedal, a ja, prirodzene, som sa na nič nespytoval. Nakoniec som sa upokojil, lebo v dome nič nehorelo – a prestalo ma to zaujímať. Tadeáš – to je jeho synovec. Ako vidíte, nebolo to nič mimoriadne. Pomyslel som si však, že sa spytujete na niečo podobné.
– To je zaujímavé…
– Myslím, že mu šlo iba o to, aby sa synovcovi – keď príde do Poruby a ubytuje sa uňho – nedostal do rúk nejaký papier, ktorý nemal vidieť. Azda išlo práve o toto. Veď každý z nás má svoje súkromné záležitosti, o ktorých sa nezveruje iným. Nie sú to často ani dôležité ani veľké tajomstvá. Veď poznáte ľudí… Malicherná vec sa môže stať najväčším, prísne stráženým tajomstvom.
– Aké to boli papiere? Nehovoril o tom?
– Nie. Nič o tom neviem. Počas nášho dlhoročného priateľstva, a môžem povedať – blízkeho priateľstva, nikdy nespomenul nijakú záležitosť, ktorú by pokladal za prísne dôvernú. Možno šlo o nejakú starú, bezvýznamnú ľúbostnú historku…
– Možno… – Želachovski si vzdychol, pochybovačne pokrútil hlavou a usmial sa. – Pravdepodobne sa to už nikdy nedozvieme. No od vás, pán notár, som sa do zvedel dve veci. Jednou z nich je to, že pred niekoľkými dňami spísal závet. Kedy to bolo presne?
– Viac-menej pred dvoma týždňami. Na závete je dátum.
– Áno, to možno ľahko zistiť…
– A druhá vec, pán kapitán?
No, druhá vec je likvidácia papierov, o ktorých si myslel, že sa nemajú dostať do rúk príbuzných. Hoci nikto z ľudí, čo ho poznali, nemal dojem, že sudcu Mročka dačo trápi, predsa spálil papiere a spísal závet viac-menej v tom istom čase. Aj jeho slová o tom, že papiere by sa nemali dostať do synovcových rúk, takisto možno vysvetľovať inak…
– Ako, pán kapitán? – spýtal sa notár. – Azda dobre nerozumiem vašim myšlienkam, ale som si istý, že sa… že sa jednoducho mýlite. Chcete spojiť niekoľko náhodných, zanedbateľných momentov a z toho vyvodiť všeobecný záver, ktorý… ktorý… – prerušil a pozrel sa na Želachovského. – Aký záver chcete vyvodiť?
– Ešte som nevyvodil nijaký záver, – odvetil kapitán.
– Jedno je však isté: či sudca Mroček zahynul tragicky, a pritom úplne náhodne vo vlnách mora, alebo…
– Alebo? – zopakoval Goldstein ako ozvena a zrazu ožil. – Čo to vravíte, pán kapitán?!
– Alebo… – pokračoval Želachovski, akoby nepočul jeho posledné slová, – spáchal napríklad samovraždu…
– Samovraždu? Stanislav? Vylúčené! Nikdy by to neurobil! Napokon, prečo by to mal urobiť?
– To neviem. Neviem ani, či ju vôbec spáchal. Som takmer presvedčený, že všetko sa udialo tak, ako sa povráva v mestečku. Nie som však úplne presvedčený. No ani to nie je najdôležitejšie. Keby sudca Mroček bol napríklad poštárom alebo učiteľom a mohli by sme predpokladať, že sa nešťastne zaľúbil, že ochorel na rakovinu, že sa ho zmocnila melanchólia alebo niečo podobné, potom, priznám sa, by som sa o prípad vôbec nezaujímal a nezaťažoval by som si ním hlavu. Mroček bol však sudca a cez jeho ruky prechádzali všetky dôležitejšie prípady zločinnosti v našom okrese. Teda keby som tvrdil, že jeho smrť nie je dielom náhody, musel by som viesť nezvyčajne namáhavé a dôkladné vyšetrovanie. Niekto ho mohol napríklad vydierať…
– Nezmysel!
– Áno, prirodzene, možno je to nezmysel… No aj tí najčestnejší ľudia a najsilnejšie charaktery majú rozličné psychické trhliny… Mohol vyniesť nespravodlivý rozsudok. Mohlo to mať pre niekoho tragické následky… V slabej chvíli ho mohol niekto prinútiť, aby klamal. Neviem. Zatiaľ neviem nič. A ak nepoznáme pravdu, existuje neohraničené množstvo možností… Teraz je pre mňa dôležité iba jedno: zistiť, či to bola náhoda. Ak to bola náhoda, s pokojným svedomím na všetko zabudnem… – zmĺkol a pozrel sa na Goldsteina. – Prirodzene, prosím vás o diskrétnosť, pán notár. Zdôveril som sa vám, lebo si myslím, že ako priateľ zosnulého mi pomôžete. Poznali ste ho najlepšie; možno ešte niekoľkokrát sa budeme musieť pozhovárať a pritom s vašou pomocou načrieme do minulosti. Nechcem, aby ste sa tomu čudovali. Preto som k vám úprimný. No neželal by som si, aby celé mesto vedelo, čo si o tom myslím.
– Pravdaže! Ako viete, v mojom povolaní je diskrétnosť nevyhnutná. Navyše za nič na svete by som nechcel, aby vznikli nejaké klebety okolo Stanislava. Som si však istý, že sa presvedčíte o neopodstatnenosti svojich predpokladov. Keby v nich bolo aspoň zamak pravdy, azda… azda by mi o tom povedal. A keby mi aj nič nepovedal, zistil by som, že má starosti. Ak poznáme človeka dvadsať rokov a denne sa s ním stretávame, vážne duševné záchvevy nemôžu ujsť našej pozornosti. To je vylúčené. Isto-iste sa mýlite…
– Budem veľmi rád, ak sa vaše slová potvrdia. Napokon ak mám byť úprimný, verím, že sa tak stane… No poďme!
Notár rezko vyliezol na zadné sedadlo. Motorka sa pohla; čoraz väčšou rýchlosťou sa vzďaľovala od brány a od čerstvého hrobu.
8. Aby sa nikdy nevrátil z mora!
Doktorka Jasiňska prešla po dlhej nemocničnej chodbe a zastala pred sklenými dverami, na ktorých bol veľký nápis:
RIADITEĽ
– Prosím… – pustila Halinu dopredu. Mroček šiel posledný a ticho zatvoril dvere. – Posaďte sa!
Chvíľu mlčali.
– Je tu pekne… – podotkol Tadeáš, aby prerušil ticho. – Prekvapilo ma, že je to taká veľká nemocnica. Predstavoval som si ju inakšie.
– Máme tu všetky oddelenia. Už roky bojujem proti zaužívanej praxi, že ťažšie prípady treba posielať do vojvodskej nemocnice. Obvodná nemocnica pre takú veľkú oblasť, akou je okres, nemá plniť iba úlohy ambulancie a pôrodnej sály, ale musí byť sebestačná… o tom som však nechcela hovoriť… Treba azda dodať, že ak sa rozhodnete ostať v Porube, vytvoríme vám prijateľné pracovné podmienky. Myslím, že naše ambulancie a operačné sály nie sú vybavené horšie ako v niektorých varšavských nemocniciach. No k tomu sa ešte vrátime… – Usmiala sa po prvý raz od stretnutia na cintoríne. Vzápätí však zvážnela.
– To, čo vám porozprávam, má súkromný charakter. Prirodzene, prítomnosť vašej ženy mi neprekáža, lebo nemám čo skrývať. Už dvadsaťpäť rokov som lekárkou a iba dvakrát som postupovala v rozpore s predpismi, ktoré platia v našom povolaní. Zdôrazňujem slová: „v rozpore s predpismi“, nie však s „lekárskou etikou“, lebo sa nazdávam, že som jej ostala verná v oboch prípadoch. Prvý raz takmer pred dvadsiatimi rokmi, druhý raz pred dvoma dňami…
Zmĺkla a zapálila si cigaretu.
– Tieto prípady sa týkajú mňa a vášho strýka.
– Môjho strýka?
– Áno. Možno to potrvá dlhší čas, ale myslím si, že ja mojou povinnosťou porozprávať vám aspoň o jednom prípade; druhý s ním súvisí a je jeho nepriamou príčinou. Začnem od začiatku… Do Poruby som prišla medzi prvými, vlastne vyslali ma sem, bola som vtedy mladá a nadmieru zaujatá prácou. Teraz sa už nestáva, aby mladých ľudí poverili vybudovať, dať do činnosti a viesť takúto veľkú inštitúciu. Vtedy bolo málo lekárov, no bolo treba oživiť neobývané územie pomocou takých ľudí, akí boli k dispozícii, a takých prostriedkov, aké boli poruke. Váš strýko prišiel krátko po mne. Mala som ho rada, bol trochu suchopárny, ale v tých časoch – plných bezprávia, improvizácie a chaosu, zdal sa mi výnimočným zjavom. Vďaka takým ľuďom, ako bol on, sme verili, že nakoniec tu zavládne poriadok a moc práva…
Na chvíľu zmĺkla, zhlboka si potiahla z cigarety a zahasila ju. Halina, sediaca naproti nej, si všimla, že aj napriek zdanlivému pokoju, ruka, ktorá sa zdvihla od popolníka, sa zjavne chveje.
– Skrátim to… Nemocničného personálu s akou-takou kvalifikáciou nebolo a ani som nepredpokladala, že mi ho skoro pošlú. Sama som musela vyhľadať dievčatá, ktoré chceli pracovať v nemocnici, organizovala som kurzy a sama som ich viedla, hoci v didaktike zdravotnej služby som nemala veľa skúseností. Chorých však pribúdalo a bolo treba sa o nich starať. Medzi dievčatami bola istá Kašubka, skutočne znamenité dievča, pochádzajúce z malej dedinky kdesi pri mori. Bola rodenou ošetrovateľkou a mala to, čo by sme mohli nazvať prirodzeným talentom, pokiaľ ide o styk s chorými. Asistovala mi pri operáciách, videla ťažké prípady, bývala u mňa a po istom čase si získala nielen moju dôveru, ale aj priateľstvo. Boli sme napokon takmer v tom istom veku. Mestečko bolo vtedy v ruinách a polovica nemocnice sa nedala využiť, teda skupinka ošetrovateliek bývala v dome, v ktorom teraz bývam a ktorý susedí s domom vášho strýka. Jedného dňa vošla do mojej izby a povedala mi, že ju navštívila mladšia sestra a že sa musí so mnou zhovárať. Dievča malo sedemnásť rokov a bolo v piatom mesiaci. Svoje tehotenstvo utajovala, pokým sa dalo, a keď pochopila, že to dlhšie nemôže skrývať, prišla k staršej sestre. Tá okamžite prišla za mnou a verila, že jej nejako pomôžem.
V dedinke, z ktorej pochádzali, nemanželské dieťa bolo pre rodinu väčšou hanbou ako krádež alebo vražda… Teraz sa už mnoho zmenilo, no vtedy prespanka bola v ťažkej situácii… Navyše dievča takmer zošalelo… Povedalo mi, že si zoberie život. Usilovala som sa ju presvedčiť. Nepomáhalo to. Sú to veľmi zavzatí ľudia. Iste by sa bola zmárnila, keď už raz prišla k záveru, že je to jediné východisko. Nechcem vás teraz o tom presviedčať, ale vskutku to tak bolo. Bol to iný svet, vzdialený od súčasného o tisíc rokov, hoci v skutočnosti uplynulo odvtedy iba dvadsať rokov. Preto mi postačil rozhovor, aby som sa rozhodla. Obe ma prosili o zákrok. Prirodzene, nesmela som to urobiť, ale som gynekologičkou a po dôkladnom vyšetrení dievčaťa som prišla k záveru, že bude veľmi jednoduchý. Pacientka bola zdravá, mladá a zdalo sa mi, že vskutku nemá iné východisko. Pravda, ako som už spomínala, bola v pokročilom štádiu, v piatom mesiaci… Jej sestre som však bola zaviazaná, okrem toho som vedela, že moje odmietnutie môže mať tragické následky. A to by som si nikdy neodpustila…
Znova nedokončila.
– Zomrela? – spýtal sa Mroček.
– Áno. Ste lekár a viete lepšie ako ktokoľvek iný, že takéto prípady sa stávajú po komplikáciách, ktoré nemožno vopred predvídať. Zákrok bol jednoduchý, ale z narkózy sa už neprebrala. Srdce zlyhalo. Ak mám byť úprimná, dodnes neviem, prečo. Neskoršie som mnoho ráz analyzovala priebeh operácie, ale odpoveď som nenašla. Pred operáciou som ju dôkladne vyšetrila. Bola som ešte mladá, hoci som zastávala vedúce miesto, ale chýbala mi skúsenosť v prípadoch tohto druhu. Napokon – pacientka mi umrela počas zákroku, ktorý som nesmela vykonať… Váš strýko sa v tom čase prisťahoval do našej uličky. Ako osídlenci znovuzískaného územia mohli sme si kúpiť na splátky pozemky a domy. Dva roky po oslobodení bolo mestečku takmer neosídlené. Na námestíčku stáli napoly zbúrané domy, v ktorých sa zahniezdili netopiere. Nebolo ľudí, ani materiálu na ich obnovu. Preto nasťahovanie sa ľudí, ktorí zaujímali vedúce postavenie, do rodinných domčekov tu vyzeralo inak ako v centrálnych oblastiach krajiny. Napriek tomu mestský výbor takmer nasilu prinútil vášho strýka nasťahovať sa do posledného voľného domčeka rok alebo dva roky po iných. Domček bol v bohapustom stave a strýko ho dával do poriadku takmer vlastnými rukami. Keďže som bola jeho susedkou, spriatelili sme sa…
– Prepáčte, pani riaditeľka… – zamiešal sa Mroček. – Strýko sa nasťahoval na Piastovskú až koncom štyridsiateho siedmeho roku?
Nechápavo sa naňho pozrela, zahĺbená do vlastných myšlienok.
– Ak sa dobre pamätám, bolo to na jar v štyridsiatom siedmom. Pomáhala som mu v záhrade. Naisto to bolo na jar… Ale vráťme sa k téme. Toho dňa som sa vrátila z nemocnice veľmi utrápená. V márnici ležalo mladučké, mŕtve dievča, ktoré mi dôverovalo, a pri ňom kľačala sestra, ktorá ma kedykoľvek mohla obviniť, že som spôsobila smrť, hoci bola pri zákroku a takisto vedela, že sa to stalo napriek všetkým možnostiam lekárskeho umenia. Musela som niečo urobiť. Šla som k vášmu strýkovi. Bol sudcom a zdalo sa mi, že aj mojím priateľom. Vypočul ma, potom ma prinútil, aby som to oznámila prokurátorovi. Sám mi vymeral tri roky väzenia nepodmienečne. Vymeral mi trest, hoci som ho o celej záležitosti presne informovala. Prirodzene, odvolala som sa na najvyššie orgány a napokon ma Najvyšší súd zbavil viny. Možno váš strýko postupoval podľa litery zákona, ale zdá sa mi, že duch zákona, ktorý spravuje ľudské veci, bol na mojej strane. Napokon Najvyšší súd vychádzal z tohto predpokladu… Pravdaže, odo dňa vynesenia rozsudku až dodnes sme sa už neschádzali a súkromne sme neprehovorili ani slova… Zrejme ma pokladal za svojho nepriateľa, a ja jeho takisto. Vtedy sa o prípade veľa hovorilo; hoci sestra mŕtvej pracuje v nemocnici dodnes, a ľudia na to už zabúdajú, mala som veľa nepríjemností. Na vidieku si možno udržať autoritu iba vtedy, ak o človeku nikto nič nemôže povedať… Našťastie vášho strýka pokladali za trochu neobratného človeka a prísneho formalistu. Hoci si ho vážili, nemal mnoho naozajstných priateľov a myslím, že verejná mienka bola od začiatku na mojej strane. Okrem toho – hoci teraz už môžem povedať, že boli chvíle, keď som ho nenávidela – vždy som bola presvedčená, že to bol čestný človek. A odrazu pred dvoma dňami som sa s ním opäť stretla… – na chvíľu stíšila hlas.
– Ležal v márnici a mňa poprosili, aby sme vykonali pitvu. Prirodzene, urobila som ju. Zdalo sa mi, že je to iba formálna záležitosť. Veď som vedela, že strýko sa utopil. Roky som ho vídavala cez okno. Neraz, keď vlny boli priveľké, vyplával s člnom niekoľko sto metrov od brehu, potom sa vrátil, vyšúchal sa uterákom a šiel na raňajky. Možno je to strašné, čo teraz poviem, ale vskutku som mu občas želala, aby sa z mora už nevrátil. – Zhlboka si vydýchla. – Teda urobila som pitvu. Váš strýko sa utopil, to je pravda… ale v jeho žalúdku som našla stopy po práškoch, ktoré – a to som takmer presvedčená – vypil v pohári raňajšieho mlieka. Strýko si vzal život, ale keďže bol človekom, ktorý vždy chcel byť príkladom pre iných, zamaskoval to pred ľuďmi, aby to vyzeralo na tragickú nehodu… Teda som sa rozhodla splniť jeho poslednú vôľu. Po zrelom uvážení došla som k názoru, že vám musím povedať pravdu.
Zmĺkla.
Aj Mroček a jeho žena mlčali. Napokon sa mladý lekár ticho ozval:
– Pred niekoľkými minútami ste povedali, že dvakrát ste porušili predpis. Naozaj ste nikoho neinformovali o výsledku pitvy?
Prisvedčila.
– Pravdaže, mala by som to oznámiť okresnému prokurátorovi; je však na dovolenke kdesi v Podhali… Museli by ho hľadať pomocou rádia.
– A milícia?
– Vedela som, že čoskoro prídete. Nebola som rozhodnutá, či vám to poviem. Spočiatku som vám to nechcela povedať, myslím si však, že som nakoniec urobila dobre. Vidíte, toto nie je Varšava: samovražda sudcu by podnietila more klebiet a dohadov. Čokoľvek by som povedala o správaní strýka voči mne, aj tak by ho pokladali za vzor pravdivosti a objektívnosti. A ja mám veľmi rada toto mestečko a som hrdá na… na nás všetkých, čo sme ho znovu vybudovali a oživili. Neviem, prečo si váš strýko zobral život, ale bez ohľadu na príčiny tohto kroku som presvedčená, že všetci, celý mestský výbor a zodpovední činitelia by tu neradi videli škandál a vyšetrovanie. Škandál by mŕtvemu nepomohol, ba poškodil by jeho pamiatku.
– Nerozmýšľali ste o inej alternatíve?
– O inej alternatíve? Nerozumiem vám. O akej inej alternatíve? Azda len nepochybujete, že som urobila pitvu poctivo. Môžem vám povedať, že o dobré meno vášho strýka dbám väčšmi… akoby som mala!
– Iste. Nebrali ste však do úvahy…
– Čo konkrétne?
– To, že strýko nemusel spáchať samovraždu.
– V tom prípade by som nenašla v žalúdku prášky. A môžem sa vám zaručiť, že…
– Je aj iná možnosť: niekto mohol bez strýkovho vedomia nasypať prášky…
– Čo? – zvolala doktorka Jasiňska a Halina postrehla, že zbledla. – Ako to?
– Prirodzene, netvrdím, že to tak bolo. Strýko mohol spáchať samovraždu. Neviem toho veľa o jeho živote, videl som ho iba niekoľkokrát a nikdy sme sa nerozprávali o jeho súkromných záležitostiach. No v konečnom dôsledku, ak človek zahynie a pitva potvrdí, že pre prášky stratil možnosť záchrany, môžeme pripustiť, že sa niekto takto o to pričinil.
Chvíľu sa naňho pozerala s naširoko otvorenými očami, v ktorých sa zrazu mihol záblesk pochopenia a potom výraz úprimného strachu, takže Mroček rýchlo dodal:
– Pravda, ešte ste mi nepovedali, aké to boli prášky, a či nemohol užiť takú dávku, ktorá by mu nedovolila vrátiť sa na breh, keby začala účinkovať, keď už plával. A musíme konštatovať, že to tak bolo. Keby strýko užil prášky náhodou, nešiel by, prirodzene, do vody, keby začal pociťovať následky ich pôsobenia ešte na brehu. Čo to bolo?
– Ukážem vám analýzu obsahu žalúdka. Podľa môjho názoru bola to zmes silných prostriedkov proti bolestiam vo veľkom množstve podaná v mlieku. Chuť mlieka sa takmer nezmenila; prostriedky začali pôsobiť viac-menej štvrťhodinu po použití. Následky: oslabenie činnosti srdca, celková malátnosť a ochabnutie. Za normálnych okolností by táto dávka nespôsobila smrť, ale zapríčinila by prinajmenšom dlhotrvajúcu slabosť a obmedzila by krvný obeh. Vo vode, pri značnom fyzickom vypätí, následky pre človeka v tomto veku musia byť tragické, tým skôr, že váš strýko odplával pomerne ďaleko a musel vynaložiť dosť síl a času na návrat…
– Rozumiem… – prikývol Mroček.
– Preto som odrazu myslela na samovraždu. Je totiž nepravdepodobné, že by sa také množstvo práškov dostalo do pohára mlieka náhodou. Rovnako sa mi nezdá, že by to urobil niekto zvonka. Keby ho niekto chcel otráviť, pripravil by mu jed a nie prostriedky, ktoré iba pri absolútne priaznivej zhode okolností a v takom krátkom čase mohli byť účinnými pri realizovaní vrahovho plánu. Strýko by musel vypiť mlieko v presne určenej hodine a vojsť do vody v rovnako presne určenom čase – prv než by pocítil účinok práškov; navyše musel by zotrvať vo vode pomerne dlho a ďaleko od brehu, aby sa všetko podarilo. Veď oslabnutie tohto druhu neprichádza odrazu, ale stupňuje sa z minúty na minútu…
– Podľa toho, čo mi tu hovorili, strýko dodržiaval pravidelný denný poriadok…
– Áno, to je pravda… – Haline sa znova zdalo, že v doktorkiných očiach postrehla strach. – A mlieko? Veď je nepravdepodobné, že by mu niekto pri raňajkách nasypal do mlieka také množstvo práškov a navyše ich zamiešal tak dôkladne, aby po nich neostali na pohári stopy – napríklad hrudky a usadenina, ktoré by vzbudili pozornosť pijúceho. Kto mal pristúp k mlieku? Iba mliekár a Veronika, ktorú azda nemožno upodozrievať, že… Dokonca aj keby chcela z nám neznámych príčin zabiť vášho strýka, ako mohla vymyslieť taký precízny plán, ktorý si nesporne vyžaduje znalosti o funkcii ľudského organizmu? A okrem nej kto?
– Nazdávam sa, že k mlieku majú prístup všetci, lebo stojí na verande… – Mroček aj teraz hovoril veľmi pokojne. – To je predsa iba otázka času. Ak ho niekto skutočne chcel zabiť, mohol si fľašu pripraviť a vymeniť ju. Je to jednoduché. Napokon fľaše s mliekom sa ničím od seba neodlišujú.
– Na to som nepomyslela… Ale to… to je predsa absurdné. Kto ho chcel zabiť? To je vylúčené! Táto hypotéza nemá zmysel, úplne…
– Neviem… Povedali ste, že to bol tvrdý a nepodplatiteľný človek, ktorý spravodlivosť staval nad všetko… – pozrel sa jej priamo do očí. – Boli chvíle, keď ste mu aj vy želali, aby sa nikdy nevrátil z mora. Povedali ste to pred chvíľou. Možno mu to želali viacerí ľudia a niekto z nich mohol dôjsť k jednoduchému názoru, že strýkovi treba pomôcť, ak sám neprejavuje ochotu utopiť sa.
– Mňa by ste nemali miešať do tohto prípadu… – namietala. – Prinajmenšom nemali by ste v jednej vete hovoriť o mne a o niekom, kto… – znova nedokončila. – Môžete mi veriť, že vždy som ho pokladala za čestného človeka, dokonca som ho ospravedlňovala v súvislosti s krivdou, ktorú mi spôsobil, hoci… hoci súkromne som mu to nevedela odpustiť. Preto som teraz chcela ochrániť jeho pamiatku. Bolo by odporné, keby ľudia začali o tom špekulovať. Myslela som, že mi budete za to vďačný…
– Naozaj som, pani riaditeľka. Viem, že ste mali tie najlepšie úmysly. Myslíte si však, že strýko, keby žil, by hodnotil pozitívne fakt, že akýkoľvek lekár zamlčuje výsledok akejkoľvek pitvy? Akýkoľvek lekár – akejkoľvek pitvy – pre akékoľvek príčiny?
– To závisí od tých príčin. Existujú motívy, ktoré ospravedlňujú formality tohto druhu.
– Motívy, ktorými ste sa spravovali v prípade toho dievčaťa, boli istoiste tými najľudskejšími. Zaručene by som postupoval takisto. Môj strýko bol však sudca a veril, že ľudia nesmú obchádzať zákony, ktoré sú zárukou spravodlivosti a spoločenského spolužitia. A práve to ma prekvapuje…
– Čo?
– To, že ak sa rozhodol pre samovraždu, urobil to takým komplikovaným spôsobom. Keby si chcel vziať život, mohol vyplávať na more a jednoducho sa už nevrátiť.
– Možno chcel umrieť, ale obával sa, že v poslednej chvíli sa ohlási pud sebazáchovy. Samovrahovia sa často zabezpečujú pred vlastnou slabosťou…
– Možno… – pripustil Mroček a vstal. – Je dobre že ste nám o tom všetkom porozprávali, hoci to vôbec neznačí, že som teraz múdrejší ako pred pol hodinou.
– Iste o tom poinformujete milíciu, však?
Chvíľu neodpovedal. Vzdychol si.
– Keď sme sem včera prišli, bol to pre mňa veľmi smutný deň, ale nepredpokladal som to. Zdá sa, že v malých, pekných mestečkách je plno malých, vôbec nie pekných tajomstiev. Žiaľ, málo som poznal strýka a málo viem o tom, čo robil, ako žil a čo bolo príčinou toho všetkého, čo sa tu zrazu prihodilo. Prirodzene, milícia by to mala vedieť, ale bude lepšie, ak im to oznámite vy. Postačí, ak poviete, že do pohrebu ste nechceli, aby sa strýkova smrť stala predmetom klebiet. Nie je to najlepšie vysvetlenie, ale naostatok je to pravda. Navyše nič ste nezatajili, lebo mojej žene a mne ste všetko vyrozprávali.
– Áno. Oznámim to. Som rada, že práve vy si to želáte, lebo… lebo takto ma zbavujete zodpovednosti, pokiaľ ide o pamiatku vášho strýka.
Vstala a podala Haline ruku.
– Ešte niečo, pani riaditeľka… – zastavil sa Mroček ešte pri dverách. – Ste si istá, že strýko sa nasťahoval do domu na Piastovskej ulici až v štyridsiatom siedmom roku? Prepáčte, že sa to spytujem druhý raz.
– V štyridsiatom siedmom? Áno, istotne. Aký to má význam, pokiaľ ide o tento prípad? – Začudovala sa veľmi.
– Neviem, – rozhodil rukami. – Možno okrem vás aj niekto iný chcel ochrániť strýkovu pamiatku pred klebetami a kadejakými dohadmi. Napokon – práve ja som jeho najbližším príbuzným a… – nedokončil a usmial sa neveselým, letmým úsmevom, – a takisto mám problémy. Do videnia. Ďakujem za úprimnosť. Nechcem vás okrádať o čas. Neviem, či tu ostaneme natrvalo, ale ak sa rozhodneme ostať, znova vás navštívime. Nemocnica je vskutku pekná.
– Budem veľmi rada, – odvetila nízkym, hlbokým hlasom, ktorý v tej chvíli zaznel ako zvyčajne – takmer rozkazovačne. – Ako som už povedala, mladí, kvalifikovaní, schopní ľudia majú v našich podmienkach cenu zlata.
9. Porúčam svojmu synovcovi…
Kapitán Želachovski vzal do ruky závet a preletel po ňom očami.
… všetok svoj hnuteľný i nehnuteľný majetok v Morské] Porube na Piastovskej ulici 8 porúčam svojmu synovcovi Tadeášovi Mročkovi, bytom vo Varšave na Konopníckej ulici 78, ak sa stane obyvateľom Morskej Poruby a zotrvá tu najmenej rok, vykonávajúc svoje povolanie v tejto oblasti. Keby synovec, ako aj jeho dedičia vo chvíli mojej smrti už nežili, mojou vôľou je, aby túto nehnuteľnosť užívala moja gazdiná Veronika Mačišová, a po jej smrti, aby sa predala a získané peniaze dali k dispozícii riaditeľstvu mestskej nemocnice v Morskej Porube na zakúpenie lekárskych nástrojov a pomôcok tak, ako to riaditeľstvo uzná za najvhodnejšie.
Môjmu priateľovi Jurajovi Goldsteinovi porúčam kostené šachy, ktoré nám toľko ráz poslúžili, a obraz, ktorý pokladá za najmilšiu pamiatku po mne. Zo sumy štyridsaťtisíc zlotých v hotovosti, ktoré sú uložené na vkladnej knižke, polovicu poukazujem svojej gazdinej Veronike Mačišovej ako výraz vďaky za dlhoročnú prácu u mňa, a druhú polovicu dávam k dispozícii notárovi Jurajovi Goldsteinovi, aby ju odovzdal synovcovi Tadeášovi Mročkovi vo chvíli, keď sa prihlási na trvalý pobyt v Morskej Porube. V opačnom prípade si želám, aby tieto peniaze odovzdal riaditeľstvu nemocnice na tie isté účely, o ktorých bola reč vyššie.
20. júna 1967 
Stanislav Mroček
Želachovski položil závet na stôl.
– Stručne: synovec dostane všetko, však?
– Áno, taká bola vola nebohého. Dostane všetko… ak sa sem presťahuje.
– Pán Goldstein, myslíte, že sudca informoval Mročka o závete?
– Pokiaľ viem, áno. Dokonca mi o tom hovoril. Napísal mu list, v ktorom ho informoval, že ak sa presťahuje do Poruby, môže dom pokladať za svoje vlastníctvo, lebo príslušný dokument už vyhotovil.
– Kedy to bolo?
– Okolo dvadsiateho štvrtého alebo dvadsiateho piateho júna… Prečo vás to zaujíma, pán kapitán?
– Či ja viem? Úprimne povedané, nemám nijaký osobitný dôvod. Hoci sudca Mroček si ma necenil vysoko a myslel si, že som primladý a chýba mi rutina, aby som mohol viesť okresnú milíciu, bol predsa človekom, ku ktorému som prechovával úctu, aj keď som s ním počas našich služobných stretnutí mnohokrát nesúhlasil. Radšej sa stopercentne presvedčím, či je všetko v poriadku. Nič mimoriadne, však?
– Áno, pravdaže… – notár vstal, akoby už bolo jasné, že rozhovor sa skončil. Kapitán mu podal ruku.
– Ešte niečo: vy ste telefonovali mladým Mročkovcom do Varšavy, aby ste im oznámili strýkovu smrť?
–  Nie… – odpovedal prekvapený notár. – Pokiaľ viem, nemajú telefón. V každom prípade Stanislav mi o tom nikdy nehovoril a nespomínam si, že by niekedy synovcovi telefonoval. Iste by mi o tom porozprával. Ako už viete, boli sme dôverní priatelia a vídavali sme sa každý deň, navyše pracovali sme pod jednou strechou. Tu by neušlo mojej pozornosti. Poslal som im telegram.
– Ďakujem… Do videnia. Budem rád, keď tento rozhovor ostane medzi nami. Položil som vám niekoľko otázok, ktoré iste nemajú väčší význam. Šlo mi iba o to, aby sa všetko dôkladne vysvetlilo. Do vide…
Zazvonil telefón. Notár zdvihol slúchadlo.
– Áno?… Pani riaditeľka… Áno, to som ja… Áno, pán veliteľ je u mňa.
Pozrel sa na Želachovského.
– Chce s vami hovoriť doktorka Jasiňska…
Želachovski sa poďakoval kývnutím hlavy a vzal slúchadlo z notárovej ruky.
– Želachovski, prosím… Áno, prirodzene. Ak si želáte, aby som prišiel… Dobre, prídem k vám o desať minút. Možno aj skôr…
Zložil slúchadlo.
– Do videnia, pán notár. Ďakujem… A nezabudnite…
Významne priložil prst k ústam, usmial sa a potichu zatvoril za sebou dvere.
Notár ostal sám. Chvíľu sa pozeral na zatvorené dvere. Vzal do rúk závet sudcu Mročka, starostlivo ho poskladal a vsunul do zásuvky v stole, ktorú zamkol na kľúč. Siahol po klobúku visiacom na vešiaku.
10. Pozrel sa do diery a…
Keď vošli do sudcovej pracovne, Halina sa ťažko zvalila do kresla.
– Ach, – vzdychala, – aký šialený deň… Najprv čln, potom pohreb, teraz tá lekárka… A včera v noci to… – očami ukázala na kelím, ktorý teraz dopoly zakrýval prisunutý stôl. Muž k nemu podišiel, odsunul ho a zdvihol okraj kelímu. Obdĺžnik čerstvej omietky označoval okraje zamurovanej diery. Mroček prisunul stôl na pôvodné miesto a sadol si vedľa ženy.
– Malý domček v malom mestečku… – ticho zanôtil. – Sám neviem, čo mám teraz robiť. Ničomu nerozumiem. Viem iba to, že niečo tu nie je v poriadku. Keby som mohol, najradšej by som odtiaľto ušiel.
– Ale nemôžeš! – zvolala. – Nemôžeš ujsť a nechať tu zamurovanú dieru, v ktorej sa skrýva kostra so zlatými zubami. Čo keby sme ho dnes v noci vyniesli v kufri do auta a odviezli niekoľko kilometrov odtiaľto a potom ho utopili vo vreci s kameňom? Nikto by sa u tom nedozvedel a urobili by sme všetkému koniec. A aj strýkovi dajme pokoj… Nech si odpočíva na cintoríne. Čokoľvek urobil alebo čokoľvek urobili jemu, nič neznačí. Nič sa nedá odčiniť, keď je mŕtvy. Už toho mám akurát dosť. Urobme niečo, preboha, skončime to!
– Vravíš: „Čokoľvek urobil alebo čokoľvek urobili jemu…“ No on nič neurobil, – odporoval muž. – Veď si počula, čo hovorila tá riaditeľka. Do Poruby sa prisťahoval v polovici roku 1947, vtedy chlapík už dávno nežil…
– Ako vieš, že nežil? Vieš iba to, že ušiel z vlaku. Možno sa v Porube skrýval a tvoj strýko ho…
V predizbe krátko, ale prenikavo zazvonil zvonček.
Mroček vyskočil. No Veronika ho zrejme predstihla, lebo počuli jej hlas na chodbe a onedlho aj klopanie na dvere. Tadeáš ich otvoril.
– To ste vy, pán kapitán…
– Prepáčte, že vás znova obťažujem… – povedal Želachovski a zasalutoval. Sňal si čiapku a poohliadal sa.
– Prosím, sadnite si! – Halina ukázala na kreslo.
– Ďakujem… Nikdy som nebol u vášho strýka. Veľmi útulný domček… Je tu pekne.
Mroček obišiel stôl a sadol si na voľnú stoličku.
– Máme na to trochu iný názor, – namietala Halina.
– Náš pobyt je priveľmi pestrý… A vôbec nie taký príjemný.
– Myslíte na príhodu s člnom a na rozhovor s doktorkou Jasiňskou?
– Už o tom viete?
– Mohol by som odpovedať, že Poruba je malé mestečko a skôr či neskôr sa všetci všetko dozvedia. No nezodpovedalo by to pravde. Pred pol hodinou mi telefonovala doktorka Jasiňska a informovala ma o rozhovore.
– Čo si o tom myslíte, pán kapitán? – spýtal sa Mroček.
– Ešte si nič nemyslím… No škoda, že ma neinformovala o výsledku pitvy okamžite. A vám vďačím za to, že ste v nej vzbudili dôveru ku mne…
– Pokladal som to za svoju povinnosť. Nepoznám tunajšie vzťahy, ale…
Mroček rozhodil rukami.
– Dobre vám rozumiem. Pravda, iste si uvedomujete, že sú iba dve možnosti: samovražda alebo vražda. Náhodu môžeme vylúčiť. V oboch prípadoch všetko, čo predchádzalo smrti vášho strýka, je dôležitejšie, ako sa nám zdalo ráno, keď sa stala tá… hm… zatiaľ nevyjasnená nehoda s člnom, na ktorom ste vyplávali na more.
Súhlasili.
– Preto budem rád, ak mi čo najpresnejšie odpoviete na niekoľko otázok… – Vstal a prechádzal sa po izbe, nakoniec sa oprel o stenu a pozrel sa na Mročka.
– Pán doktor, môžete si spomenúť, kedy telefonoval pán Goldstein a oznámil vám, že strýko je mŕtvy?
– Telefonoval? – zopakoval Mroček. – My predsa nemáme telefón. Zavedú nám ho tento rok, ale…
– Prepáčte. Teda o ktorej hodine ste dostali telegram?
– O… o… – Mroček sa obrátil k žene, – ty si ha prevzala, ja som nebol duma…
– Boli ste v práci?
– Nie, lebo bola nedeľa. V sobotu som odišiel na rybačku.
– Žena vás našla hneď?
–  Nie, – odvetila Halina, – nevedela som, kde je. Muž chodieva autom a často prenocuje, kde sa dá, ak nájde dobré miesto na rybačku. Netušila som, kde môže byť. Napokon – nehľadala som ho, lebo som vedela, že sa večer vráti.
– Iste ste boli s priateľmi alebo so známymi…
– Nie… – Mroček pokrútil hlavou a usmial sa.
– Patrím k „rybárom-samotárom“… Neznášam rozhovory pri rybačke a uloveného pstruha nezapíjam vodkou.
– V ktorom hoteli ste prespali?
– Nespal som v hoteli. Bol som pri jednom malom mazurskom jazere. Mal som so sebou prikrývku, jedlo a dve termosky. Bola pekná noc – nuž prespal som v aute. Sedadlá možno sklopiť. Neraz som takto spal. Dokonca je to praktické, lebo možno vyjsť k vode už na svitaní, keď ryby najlepšie berú.
– Ako to? A nikoho ste nestretli?
Mroček pokrútil hlavou.
– Nikoho známeho… V nedeľu ráno priplávala ku mne plachetnica a niekto sa ma spýtal na najbližšie mestečko. Bolo to akési dievča, ale nepoznal by som ho a pochybujem, že by ma ono spoznalo. Na hlave som mal veľký slamený klobúk. Nevydržím dlho na slnku s obnaženou hlavou.
– Kedy ste odišli z domu?
– V sobotu ráno. Nemal som službu v nemocnici. Vrátil som sa v nedeľu neskoro večer.
– Prečo sa na toto všetko spytujete? – spýtala sa Halina. – Čo má rybačka spoločné so strýkovou smrťou?
– Neviem… – Želachovski rozhodil rukami. – Pravdepodobne nič… Jednoducho chcem si preskúmať „bitevné pole“. Vyšetrovanie môže byť zdĺhavé a veľmi namáhavé. Možno neprinesie nijaké výsledky. Zatiaľ viem iba to, že strýko pravdepodobne užil silnú dávku omamujúceho a srdce oslabujúceho prostriedku. Každý deň vypil pohár neprevareného mlieka, potom si šiel zaplávať. Tento prostriedok si mohol do mlieka nasypať sám, ale takisto možno predpokladať, že niekto, komu záležalo na jeho smrti, sa ráno prikradol k fľaši mlieka, nasypal do nej prášky a keďže vedel, že sudca mlieku vypije a okamžite sa pôjde vykúpať, predurčil mu strašný koniec. Preto ma zaujíma, kde boli v nedeľu ráno všetci tí, ktorí sudcu nenávideli alebo nejako mohli využiť jeho smrť vo svoj prospech.
– Môj muž takmer navlas to isté povedal doktorke Jasiňskej… a teraz sa to pokúšate obrátiť proti nemu, – zvolala Halina. – Už mám po krk tohto prekliateho mestečka a ostatných hlúpostí! Myslíte, že môj muž zabil strýka, aby zdedil tento prekliaty dom s deravým člnom a s kostrou v múre? Môžete si byť istý, že nikdy by som tu nechcela bývať a nikdy mu nedovolím, aby…
– S kostrou v múre? – pokojne ju prerušil Želachovski. – Ako tomu mám rozumieť?
– Žena to povedala iba obrazne… Teda… – povedal Mroček a pokúsil sa o úsmev.
– Nie! Nie obrazne… – Navidomoči jej povolili nervy a už sa neovládala. – Treba mu povedať celú pravdu, inak ťa zajtra obviní, že aj mňa si chcel utopiť. Veď už to, že vieš plávať, a ja nie, postačí, aby nás obvinil. – Obrátila sa k Želachovskému. – Aby ste vedeli… áno, s kostrou v múre! – Rýchlo odsunula stôl a strhla kelím. – Pozrite sa! Bol to náš prvý objav…
Prievan pribuchol dvere, odpadla omietka, a tak sme sa zoznámili s vašou očarujúcou Purubou. Prosím, vyberte tehly a odneste si ho odtiaľ!
Želachovski sa pozrel na Mročka tak nedôverčivú, že mladý lekár sa usmial a prikývol.
– Je to pravda, pán kapitán… – povedal ticho.
– Je tam kostra muža. Bol zavraždený strelnou zbraňou. Má tri zlaté zuby v hornej čeľusti vpredu. Dokonca sa obávam, že viem, kto to bol, hoci vôbec netuším, ako sa sem dostal. Je však tu… Napokon, presvedčte sa…
Zo stola zobral ťažký nôž na papier a zaboril ho do omietky. Hľadal škáročku medzi tehlami. Želachovski ustúpil a nehybne stál, nakláňajúc sa trochu dopredu. Mroček podvážil tehlu, vysunul ju dopredu, potom ju chytil do prstov a vytiahol ju. Potom vytiahol ďalšiu.
– Prosím, pozrite sa! Hneď rozšírim otvor!
Kapitán sa priblížil a nazrel.
– Nič nevidím – povedal. – Nemáte baterku?
Mroček vytiahol ešte dve tehly, potom ďalšie dve a hodil ich na dlážku.
– Myslím, že teraz už… – Sám sa pozrel do otvoru a zdvihol obočie. – Halina! Pozri sa, nepoložili sme ho…
Rýchlo vytiahol všetky tehly. Pred nimi bola prázdna diera.
– No toto! – zašepkal Mroček. – Niet ho!
Žena si pretrela oči, potom nevládne spustila ruky.
– To je nemožné… – povedala ticho. Zrazu prenikavo zakričala: – To je nemožné!…
Priskočila k mužovi a vzlykajúc oprela si hlavu o jeho hruď. Objal ju a prekvapený sa pozeral do prázdnej diery.
Želachovski sa narovnal a siahal po čiapke.
–  Nechápem, prečo ste mi zahrali túto komédiu, – podotkol s úsmevom, – Je predsa jasné, že kostru v múre nemožno nájsť každý deň a kedy sa nám zachce. Nechápem, prečo vás to prekvapilo. Väčšmi prekvapujúce by bolo azda to, keby tam nejaká kostra skutočne bola.
– Ona tam naozaj bola! – zvolal Mroček takmer zúfalo. – Prisahám, že tam bola ešte dnes v noci. Sami sme ju zamurovali. Ja… ja takmer naisto viem, kto to bol: bol to ten esesák, ktorý bol v Porube starostom prvý rok po oslobodení. Strýko ho spomína vo svojom denníku. A ja… ja… – pustil ženu z objatia. – Prirodzene, môžem vám to dokázať. Vytiahol som predsa guľku a plombu zo zuba. – A aj zoschnutý kvet, ktorý držal v rukách.
Podišiel k stolu, otvoril zásuvku a víťazoslávne vytiahol kúsok papiera, v ktorom boli dva malé predmety.
– Prosím… – rozbalil papier a podal kapitánovi guľku a plombu. – Kvet mám osobitne… – podal mu jemný papier.
– Hm… – zamrmlal Želachovski. Opatrne zobral do prstov guľku a obrátil sa k stolu. – Nie som si istý, ale zdá sa mi, že je to guľka zo samopalu… azda sovietskeho… Prirodzene, to potvrdí až expertíza…
Oba predmety zabalil a vložil ich do bočného vrecka. Do druhého opatrne vsunul kvet zabalený do jemného papiera.
– Možno je to tak… – Mroček prikývol. – Pri úteku ho mohli poraniť, vrátil sa sem a… – zaváhal
– A sudca Mroček, človek, ktorý v tejto oblasti reprezentoval právo, ho potichu, nehovoriac nikomu ani slova, zamuroval vo svojej pracovni. Myslíte, že niekto tomu uverí? Navyše – zatiaľ som tu nevidel nijakú kostru…
– Musíte nám veriť! – tvrdila Halina a podišla k nemu – Toto všetko je šialené! Veď ak tu bol a teraz tu nie je, niekto ho musel vziať…
Pozrel sa na ňu, ale tentoraz sa nenútil k úsmevu.
– Aj vy ste videli kostru?
– Áno, prirodzene. Tak ako vás…
– Hm… – zamrmlal Želachovski. Znova siahol po čiapke. – Zatiaľ do videnia… Ak bude treba, ešte vás navštívim. Škoda, že nikto zo zainteresovaných nehovorí pravdu, alebo ju nehovorí okamžite. Zdá sa, že na objasnenie tohto prípadu predsa treba milíciu, však?
– Naozaj budeme šťastní, ak sa vám podarí objasniť pravdu! – povedala. – Urobíme všetko, čo je v našich silách…
– Aj vy, pán doktor?
– Áno… – prikývol Mroček. – Aj ja… Obávam sa však, že ste na falošnej stope, pán kapitán…
– Uvidíme…– Želachovski rozhodil rukami.
– Žiaľ, zatiaľ nemôže byť ani reči o nejakej stope. A inak škoda, že ste neprenocovali v nejakom hoteli v noci zo soboty na nedeľu. Mal by som o jednu starosť menej. A takisto škoda, že ste neustrážili tú kostru. Do videnia.
Ticho za sebou zatvoril dvere.
Pozreli sa na seba.
– Čo tým chcel povedať? – Halina sa pozrela na zatvorené dvere, potom preniesla pohľad na stenu.
– Neviem. Teda viem, ale ťažko sa mi o tom s tebou hovorí. Zdá sa, že pán kapitán nemá mnoho práce, zato však číta veľa detektívok. Teraz ide motorkou do mesta a keby mohol pustiť riadidlá, pomädlil by si ruky. Zdá sa mu, že je na stope nezvyčajne rafinovanej vraždy. Prirodzene, vinníkom som ja, všeobecne známy vrah a zlodej kostier.
– Nevrav hlúposti! – Podišla k stene a ešte raz sa pozrela do diery. Keď sa narovnala, tvár jej odrazu zvážnela.
– Tadeáš… – zašepkala, – Tadeáš, čo toto všetko značí? Bojím sa… Kde je tá kostra? Vari sa nám sníva?
– Žiaľ, to nie je sen… – podišiel k nej a položil ruky na jej plecia. – Chcel by som sa zobudiť a dozvedieť sa, že strýko žije, že sme vo Varšave, že až zajtra odchádzame do Poruby, kde… kde… – zaváhal, – nás čakajú milé, pokojné prázdniny.
– Milé, pokojné prázdniny… – povedala ticho a pustila sa do plaču.
11. Rozhovory na Piastovskej ulici
Kapitán Želachovski po odchode z domu číslo osem však neodišiel do mesta a vonkoncom nemal chuť mädliť si ruky. Pomaly šiel chodníkom pomedzi kríky, potichu otvoril bránku, potichu ju zatvoril, a keď sa ocitol na ulici, zastal pri motorke oprenej o obrubník. Chvíľu tam stál a utieral si čelo.
– Teraz často bývate na našej ulici, pán kapitán!
Obrátil sa a zbadal ženu za plotom susednej záhrady.
V jednej ruke držala záhradnícke nožnice a druhou ho privolávala k sebe. Podišiel k nej, za ňou stál muž oblečený v čiernych obnosených šatách, v ktorých bol na pohrebe.
– Áno, naozaj, – Želachovski sa usmial a rukou sa oprel o drôtený plot. – Mám tu nejaké povinnosti, pravda, nie je to nič mimoriadne… Máte pekné ruže…
Žena mávla nožnicami, akoby mu chcela naznačiť, že kvety nie sú ničím v porovnaní s tým, čo sa musí od neho dozvedieť. Aj muž podišiel k plotu; teraz stáli v polookrúhlom okienku vystrihnutom v hustej zimozeleni ako postavy z idylického obrázku. Ženin šepot však vôbec nebol idylický.
– Hneď po pohrebe som mužovi povedala: „Sudca Mroček bol dobrý človek, hoci veľmi uzavretý a možno až priveľmi spravodlivý, ale s jeho smrťou nie je všetko v poriadku.“ Naozaj som to povedala, pravda, Franek? – Nečakajúc na mužovo prikývnutie, pokračovala: – Pomyslela som si to, keď som vás tu videla prvý raz. Ale veď sa utopil, však? Nechceme sa vás vypytovať, božechráň, ale pre nič za nič sem podchvíľou nechodíte…
Stíšila hlas a pozorne sa pozrela na dôstojníka.
– No, nič mimoriadne sa tu nedeje… – Želachovski sa na ňu pozrel a usmial sa. – Musím iba vybaviť niekoľko formalít. Máte rada svoju záhradu, však? A iste v nej vysedávate od rána do večera, keď je pekne a muž odíde do práce. Zdá sa, že na stavbe pracujete od skorého rána… Začínate o šiestej? – obrátil sa k mužovi, potom sa znova pozrel na ženu.
– Nevšimli ste si niečo zaujímavé v to ráno, keď sa sudca utopil?
– Zaujímavé? – obrátila sa k mužovi. – Ako tomu mám rozumieť? Bola predsa nedeľa, ticho… Muž nebol v práci. Vstali sme a šli sme ku kvetom. Bola som práve na druhom konci záhrady a videla som sudcu ísť k vode.
– Bol sám?
– Pravdaže sám. Kto by ho tak zavčasu navštívil? Bolo sedem hodín, možno trochu menej, možno viac. Zašiel za vŕšok a viac som ho nevidela… nevideli sme… – rýchlo sa opravila.
– A predtým ste na ulici nevideli nikoho?
– Nikoho… Keby tu niekto bol, iste by som ho bola zbadala, iba ak by prišiel na svitaní… Potom som pracovala v záhrade, presne na tomto mieste. Toho roku je veľa chrobače a buriny. Chcela som ju vyplieť, aby mali kvety viacej svetla. Veronika to môže dosvedčiť. Práve šla k nemu, chvíľu sme si pohovorili cez plot. Bolo to však potom, keď odišiel…
– Rozumiem…– prerušil ju Želachovski.
– A mliekárku ste nevideli? Chodieva skôr, však? O piatej alebo o šiestej…
– Ach, nie… V nedeľu neskôr, lebo ľudia nejdú do práce a spia dlhšie. Práve vtedy, keď som vstala, šiel chlapec s mliekom a zastal pred bránkou.
– Chlapec?
– Áno. Mlieko rozváža žena z mliekárne… V nedeľu rozváža jej syn, lebo nemá školu. Je to dobrý chlapec, volá sa Vlado. Je to takmer ešte dieťa, má bicykel na troch kolesách a na ňom asi päťdesiat fliaš. Z mesta je to kus cesty…
– Videli ste ho?
– Pravdaže som ho videla. Franek, veď aj ty si ho videl, – obrátila sa k mužovi, ktorý presvedčivo prikývol.
– Práve sme vstali, – vysvetľoval zachrípnutým hlasom. – Žena vyniesla na balkón periny – a vtedy prišiel. Zavše postaví bicykel doprostred cesty a roznáša mlieko.
– Koľko bolo hodín?
–  Iste už po šiestej. Možno to bolo pol hodiny predtým, čo sudca odišiel na pláž, možno trochu menej, možno viac…
– Vlado má pre každého osobitnú fľašu?
– Nie… V debničke je päťdesiat fliaš, zaradom ich vyťahuje… – naklonila sa dopredu. – Čo sa stalo?
– Nič… nič… ďakujem vám… Len tak ma to zaujíma. Do videnia…
Ledabolo zasalutoval a odišiel k motorke.
– Vidíš! – dohovárala žena mužovi. – Iste krádež v mliekarni! Vravela som ti, že ten nový vedúci je ničomník. Ale že by Vlado kradol, to by som nikdy nepovedala. Vyzerá taký poriadny. Ale nemožno nikomu veriť…
– Netáraj! – Muž pokrútil hlavou, naklonil sa a pri svetle už zhasínajúceho dňa vzal niekoľko červíkov zo stopky bielej ruže. – Sudca vždy pil mlieko pred kúpaním…
– No teda! – zakryla si dlaňou ústa. – Vždy pil!
Pravda, len aby to nezvalili na teba.
– Na mňa?
– Veď ťa dal do väzenia.
– Nehnevám sa naňho. Zaslúžil som si, tak som sedel…
– Nedozvie sa veliteľ, že si v nedeľu nebol doma?
– Bol som v práci.
– Prečo sme mu to nepovedali?
– Čo ja viem? Človek sa bojí, ak už raz čosi vyparatil.
– Naozaj si bol v práci?
– A kde by som bol? – Pri posledných slovách sa však odvrátil a žena zrazu pocítila strach.
Zamyslený veliteľ šiel smerom k motorke, ale minul ju a podišiel k Mročkovmu autu, ktoré stálo niekoľko metrov od bránky. Pozrel sa k domu, a keď zistil, že v záhrade nikoho niet, naklonil sa, pretrel zablatené číslo a zapísal si ho do notesa.
Obrátil sa, lebo začul kroky približujúce sa po chodníku. Prichádzal notár Goldstein; v ruke držal aktovku.
Pozdravil.
– Tak neskoro z práce? – spýtal sa Želachovski.
– Áno, áno. Mám veľa povinností. Ľudia sa sťahujú, rodia, umierajú, píšu závety – a úrad je len jeden pre celý okres. – Goldstein oprel tašku o koleso auta, siahol do vrecka a vytiahol vreckovku, ktorou si utrel spotené čelo. – Už je načase… Čaká ma penzia. Ešte rôčik a prestanem chodiť do mesta… Veď sa mi už nechce… – Zrazu zosmutnel a ukázal na dom uprostred kríkov. – Pokým žil, chodievali sme spolu do práce, a spolu sme sa vracali. Už niekoľko dní sa mi zdá cesta na námestíčko oveľa dlhšia.
– Áno, je to smutné… – Želachovski odchádzal od auta. Goldstein vzal aktovku a pripojil sa k nemu.
– Dobre, že som vás stretol, pán notár, – kapitán zastal pri motorke. – Chcem sa s vami pozhovárať, ale – poobzeral sa, – nie na ulici. Ak ste unavený, rozhovor môžeme odložiť. Prídem večer, ak dovolíte…
– Ale nie! Prosím! Do večere, – notár sa pozrel na hodinky, – je ešte dosť času a pravdu povediac, po Stanislavovej smrti neviem, čo si mám večer so sebou počať. Prosím…
Mlčky šli k bránke na druhej strane uličky.
– Tu býva doktorka Jasiňska, však? – spýtal sa Želachovski a ukázal na susedný dom – posledný v rade, takisto zaclonený kríkmi.
– Áno, sme najbližší susedia… – prisvedčil notár.
Vsunul kľúč do zámky, odomkol bránku a pustil hosťa dopredu. – Je to veľmi milá žena, veľmi… Žiaľ, so sudcom Mročkom sa nestretávali, preto spoločenský život v našej ulici nebol taký harmonický, ako by mal byť. Škoda, veľká škoda. Teraz to už nemožno napraviť…
Keď sa ocitli vo veľkej pracovni, ktorá pripomínala kanceláriu a ktorej steny zakrývali police s knihami, notár ponúkol Želachovskému fotel.
– Vypijete si za pohárik?
– Veľmi rád, ale inokedy. Mám tu motorku, veď viete… – usmial sa. – Pán Goldstein, chcem sa s vami dôverne pozhovárať. Tentoraz mi skutočne záleží na absolútnej diskrétnosti.
Goldstein otvoril ústa. Kapitán zdvihol ruku.
– Viem, čo chcete povedať. Niekedy sa však človek môže podrieknuť. Teda chcem sa vás spýtať na istého človeka, ktorý tu žil po oslobodení. Ste jediným človekom, s ktorým sa o ňom môžem úprimne pozhovárať a hneď vám poviem prečo. Tento človek tu bol prvým starostom a…
– Ach, ten… – Goldstein prikývol. – Bol to esesák. V gete vyvraždil tisícky ľudí. Skrýval sa raz tu, druhý raz inde. Keby som bol vtedy v gete, iste by som ho bol hneď spoznal. Pravda, možno by som už nebol medzi medzi živými… Bol to prašivý pes… A ušiel. Prevážali ho do Varšavy a v noci ušiel okienkom z vagóna. Strieľali po ňom, ale zmizol bez stopy. Je v Nemecku? Našli ho?
– Nie… – kapitán záporne pokrútil hlavou, – pokiaľ viem, už nežije…

– Chvalabohu! Takých mali okamžite zastreliť ako besných psov a nedávať im nijakú šancu.
– Možno máte pravdu, ale zdá sa mi, že táto záležitosť sa ešte neskončila. Povedzte mi, nemal vpredu tri zlaté zuby?
– Áno, mal! – notár spozornel. – Určite mal! Mal nielen tri zlaté zuby, ale aj dosť bezočivosti. Azda viete, že takmer rok bol v Porube starostom a ja… ja… som mu každý deň podával ruku; on však vedel, kto som, a predsa bol ku mne taký milý! On, čo vyvraždil toľko židov!
– Preto som u vás, že i vy ste… Viete, získal som informácie, že tento človek, pravdepodobne ranený pri úteku, sa sem vrátil a niekto ho skrýval. Potom, keď umrel, tento človek naďalej skrýval jeho mŕtvolu. To značí, že jeho spoločníci tu ešte teraz bývajú a s nimi možno aj iní vojnoví zločinci, ktorí ho poznali a ktorým dôveroval. Teraz nemôžem zisťovať, kto čo robil v čase vojny, či tu nie sú ľudia s falošnými dokladmi a životopismi. Treba mať na zreteli, že Morská Poruba je malým mestečkom na hraniciach Poľska. Minuli roky, tváre zločincov zmenil čas podobne ako herca mení charakterizácia.
–  To je neuveriteľné! – zvolal notár. – To je neuveriteľné! Ale prečo s tým prichádzate za mnou?
– Po prvé, preto, že bývate v Porube od prvých dní po oslobodení, a po druhé, je veľmi pravdepodobné, že vy ste neboli jeho spoločníkom.
– Áno, rozumiem, – Goldstein prikývol. – To je strašné – povedal mŕtvym hlasom. – Viete, čo som si teraz pomyslel? Pripomenul som si všetkých tých, čo sú tu a… začal som v duchu hľadať, rozumiete? – zvýšil hlas. – A zrazu nikomu neverím. Nikomu! – Strhol sa. – Aj tamten bol veselý a milý, a naoko úprimný. Nikto nepredpokladal… Pán kapitán, prečo ste mi to povedali? Teraz… teraz…
Zmĺkol. Potom dokončil takmer pošepky:
– Ako tu mám žiť, keď každý, každý z tých, ktorí od začiatku so mnou pracovali, môže byť dravou šelmou? Vy, pán kapitán, ste si tým istý?
– Istotu nemám… Predpokladajme však, že niekto našiel mŕtvolu toho človeka, ukrytú tak, že v svojom úkryte mala ležať do súdneho dňa. Vari to neznačí, že tento človek sa sem vrátil k niekomu, komu dôveroval? Niekto sa oňho staral a po jeho smrti sa šikovne zbavil mŕtvoly, aby nevzbudil podozrenie. A zrazu po rokoch ktosi mŕtvolu nájde. A zahynie…
– Zahynie? – Goldstein sa k nemu naklonil.
– A vy… vy ste videli tú mŕtvolu?
Želachovski záporne pokrútil hlavou.
– Nevideli ste? Ako to…
Kapitán sa usmial a rozhodil rukami.
–  Niekto mi povedal, že ju videl. Kostru popísal veľmi dôkladne. Prirodzene, mohol získať poznatky, ako taká kostra vyzerá. To, čo mi povedal, nemusí byť pravda, možno takto chcel maskovať vraždu. No môže to byť pravda, hoci – priznám sa – všetko, čo som počul, vyznelo fantasticky… Táto rozprávka môže slúžiť ako prostriedok na zahladenie zvyčajnej, brutálnej vraždy pre majetok. Nepatrím k starým dôstojníkom milície, ale videl som už vraždy spáchané z takých malicherných pohnútok, že je to priam neuveriteľné… No zatiaľ ešte nič neviem, pán Goldstein. Mám k vám prosbu: pouvažujte a spomeňte si, s kým starosta kedysi udržiaval dôverné styky, kto sa s ním najčastejšie stretával a tak ďalej. Potom sa pozrieme na týchto ľudí. Pravda, môže to trvať veľmi dlho…
– Mnohí z tých, ktorí sem prišli na začiatku, už umreli alebo sa odsťahovali. Čo s tými? Navyše na všetkých si určite nespomeniem. Iste si uvedomujete, že sa tu prehrnula masa ľudí.
– Tým dajte pokoj… Ak mladý Mroček hovorí pravdu, tento človek musí byť v Porube.
– Mroček?! – notár sa znova strhol. – Teda myslíte, že Stanislav…
– Budem k vám úprimný. Sudca Mroček sa utopil následkom silnej dávky nejakého prostriedku, ktorý užil v raňajšom mlieku. Jeho synovec o tom rozpráva veľmi čudné veci. Na druhej strane však aj synovec je akýsi čudný: je lekárom, teda dobre sa vyzná v liekoch. Okrem toho na dva dni nemá alibi: bol na rybačke na nejakom neurčitom mieste v Mazursku, nikoho tam nestretol a nikto ho nevidel. Navyše strašne sa zamotáva. Chcel ma oklamať, nehovorí pravdu. Neviem prečo. Nebyť jeho ženy, a zdá sa, že je to slušné dievča, o tej kostre by som nič nevedel. Veľa nechýbalo a dnes ráno by bolo po nej. Nevie plávať.
Hodil rukou.
– Možno zachádzam priďaleko. Mnohým veciam ešte nerozumiem. Preto sa pýtam vás, či sudca nemohol spáchať samovraždu. Pravda, čoraz väčšmi sa mi to zdá nepravdepodobné. Ak mám byť úprimný, mladý Mroček sa mi nepáči. Historku n esesákovi si možno vymyslel. To by vrhlo svetlo na luhára. Možno je to inak. Preto hľadám pomocníka: pán Goldstein, bol by som rád, keby ste mi pomohli. Bývate naproti Mročkovi. Pozorujte ho. Ak niečo vyviedol, myslím, že sa prezradí, lebo je veľmi nervózny. Iste niečo podnikne. Takí, ako on, neznášajú nečinnosť.
– Čo môže urobiť?
– Neviem. Všetko je veľmi zamotaná. Ako vidíte, celý prípad sa rozbieha na dve strany. Nakoniec ho iste vysvetlíme. Prišiel som za vami, lebo sám nie som schopný viest pátranie. Roli ste sudcovým priateľom, teda verím, že mi pomôžete.
Notár vstal a podal mu ruku.
– Môžete sa spoľahnúť – povedal. – Nijaká kostra v múre, nijaký esesák mi nezabránia, aby som nehľadal pravdu. Ak sa však ukáže, že to nie je pravda a že mladý… to bude strašné! Keby Stanislav vedel… Mal ho veľmi rád a chcel ho mať pri sebe. Hlava mi ide puknúť od toho všetkého – len sa neprezraďte… – Želachovski siahol po čiapke. – Už musím ísť. Majte utvorené oči, pán Goldstein. Musel som vám všetko vyrozprávať, aby ste vedeli, čo chcem. Sú dve verzie, ktorých sa musíme držať. Obe sú protichodné. A žiadna z nich nemusí byť pravdivá. Pri oboch mi však môžete pomôcť. Vopred vám ďakujem a prepáčte, že som vás okradol o čas.
– Popravde pomoc pri pátraní je mojou povinnosťou do takej miery ako vašou, – dodal Goldstein. – Neviem však, či vám skutočne budem môcť pomôcť, no urobím všetko, čo je v mojich silách.
– Ďakujem – Želachovski zastal s rukou na kľučke. – A ešte je tu vaša susedka, doktorka Jasiňska. Viete, že zatajila predo mnou výsledok pitvy? Čudné… veľmi čudné.
Ešte raz sa usmial na starého notára a potichu zatvoril dvere za sebou.
12. Ryby zvábené svetlom
Kapitán zatvoril bránku, chvíľu nerozhodne stál a obzeral sa. Potom urobil dva kroky smerom k motorke. – A ešte je tu vaša susedka, doktorka Jasiňska, bránka na konci uličky. Na drôtenom plote visela biela tabuľka:
MUDr. VANDA JASIŇSKA
gynekologička
Zdvihol ruku k zvončeku, ale pustil ju a stlačil kľučku na bránke. Povolila. Poobzeral sa, potom pomaly vykročil k domu. Chýlilo sa k večeru. Kríky vrhali výrazné tiene. Chodník, po ktorom kráčal, bol fialovo sfarbený – odrážal farbu oblohy. Slnko skryté za stromami ? a už iste približovalo k obzoru.
Pri dverách do bytu bol druhý zvonček. Kapitán ho stlačil a čakal, pričom uvažoval, ako položí doktorke Jasiňskej otázku, ktorú mal na mysli. Počul kroky; zaškrípal kľúč a dvere sa otvorili. Na prahu stála pekná žena, ktorej hádal okolo tridsaťosem rokov. Bola pekná a mala veľké, modré oči, ktoré so začudovaním preleteli po Želachovského tvári a jeho uniforme.
– Dobrý večer, – pozdravil a usmial sa. – Je doma pani doktorka?
– Nie. Vráti sa neskoro… Telefonovala, že ju zdrží v nemocnici nejaký pôrod…
– Ďakujem… – Želachovski zaváhal. Žena zrejme chcela zatvoriť dvere a čakala, že urobí pohyb, ktorým by naznačil, že už nemá čo dodať. Kapitán však neodchádzal: – Chcem sa s ňou o niečom pozhovárať… – začal nerozhodne. – Môžem na chvíľku?…
Nečakajúc na pozvanie urobil krok dopredu a žena chtiac-nechtiac ustúpila a pustila ho dnu.
Predizba bola jasne osvetlená. Bolo tu niekoľko stoličiek a na stene visel obraz znázorňujúci poľovanie na slonov. Obraz bol starý a taký expresívny, že Želachovski sa chvíľu pozeral na poľovníka, ktorý mieril z húštiny na rozzúreného slona. Chobot zvieraťa bol takmer nad jeho hlavou. Zozadu útočili na zviera dvaja černosi.
Rýchlo odvrátil pohľad od obrazu.
– Ste nájomníčka pani doktorky?
– Áno. Bývam tu od začiatku…
– Kde pracujete?
– V nemocnici… – pozrela sa naňho začudovane,
– Som ošetrovateľka, ale dnes mám voľno…
– Rozumiem…
Neponúkla mu stoličku, teda stáli naproti sebe. Pozerala sa naňho úprimným, pokojným pohľadom modrých očí, v ktorých sa ešte zračilo prekvapenie. No kapitán mal zrazu dojem, že sa v nich zjavil akýsi iný výraz.
V tej chvíli si na niečo spomenul.
– Nie ste sestra dievčaťa, – na chvíľu zaváhal, – ktoré pred niekoľkými rokmi zomrelo za takých smutných okolností?
Neodpovedala. Až po chvíli to potvrdila prikývnutím.
– Poznali ste sudcu Mročka?
– Áno, poznala som ho. Vtedy som vypovedala pred ním… na súde…
– Neskôr ste sa nestretávali? Bol predsa susedom pani Jasiňskej, teda aj vašim…
– Áno… – povedala to veľmi ticho a nepresvedčivo.
– Nerozprávali ste sa?
– Nie! – odvetila rozhodne.
Kapitán sa chvíľu na ňu pozorne pozeral.
– Prečo?
Neodpovedala.
– Prečo? – zopakoval. – Veď vám neurobil nič zlé.
Ani teraz neodpovedala. Čakal.
– Pani doktorka, – zašepkala, – je najlepší človek na svete. Nebola to jej vina. Veď šlo o moju sestru. Vypovedala som to na súde. Povedala som, že sme na ňu naliehali. Porozprávala som im, čo by to pre ňu znamenalo, že by sa aj tak zmárnila. Vedela som to, lebo mi to povedala. Spolu sme prišli k doktorke a povedala som jej, že si chce vziať život. A pani doktorka súhlasila. Potom sa to stalo… Ale on to nechcel pochopiť. Akoby súd mal na starosti iba papiere a nesúdil živých ľudí. Bol ako kameň. Veď nie je dôležitý len čin, ale aj okolnosti. Vraždiť sa nesmie, ale keď niekto na vojne zabije nepriateľa, nielenže ho nezatvoria, ale ešte mu dajú aj metál, však? Keby na vojvodskom a potom na Najvyššom súde… neboli sudcovia, do rozmýšľajú ľudsky, možno by pani doktorka dnes nebola lekárkou. Keby šla do väzenia, bolo by po nej. Už by sa sem nemohla vrátiť. Odsúdený človek je… je… veď viete!
– Viem… – prikývol. – Ale sudca Mroček ju predsa neodsúdil do väzenia. Dostala podmienečný trest, však? To značí, že súd uznal jej čin ako priečiaci sa trestnému zákonníku, lebo spôsobila smrť. Vzala na seba riziko pre vašu sestru. A nevyšlo to. No súd tým, že ju odsúdil na podmienečný trest, dal jej možnosť vymazať ho ďalšou poctivou prácou, však?
– Ale po tomto rozsudku by ďalej nemohla viesť nemocnicu. Neboli ste tu, teda neviete, koľko urobila pre toto mesto. Nebyť jej, koľko ľudí by umrelo bez lekárskej pomoci!… Veď tu nič nebolo, iba samé ruiny! Pracovala dňom i nocou! ja som ju bránila, ja! A práve moja sestra umrela! Mohla som ju žalovať, ale bránila som ju! Toľké roky tu bývam a… a mám ju veľmi rada… – rozplakala sa.
– Rozumiem… – Želachovski rýchlo zmenil tému.
– Ak mám byť úprimný, neprišiel som preto. Viete, sudca Mroček už nežije, utopil sa pred niekoľkými dňami…
Žena zdvihla hlavu. Po lícach jej tiekli slzy, ale výraz tváre bol plný vzdoru.
– Nič ste nespozorovali v deň jeho smrti alebo predtým?
– Nie… – pokrútila hlavou. – Čo som mala spozorovať? – mykla plecami, akoby chcela naznačiť, že sudcu Mročka predsa stihol zaslúžený trest. Zdvihla hlavu a pozrela sa kapitánovi priamo do očí. – Nikto nič nevidel, lebo už by som tu vedela. Na tejto ulici sa všetci poznáme. Keby niekto niečo spozoroval, iste by si to nenechal pre seba.
– No, nevedno… – Želachovski sa usmial. – Keby chcel niečo zatajiť, iste by nič nerozprával.
– Pán kapitán, kto by niečo tajil?
– Neviem. Iba konštatujem… Do videnia… Povedzte, prosím, doktorke, že zajtra predpoludním prídem do nemocnice… Poviete jej to?
Prikývla. Potom ticho dodala:
– Poviem. Do videnia.
Podišla k dverám a otvorila ich. Želachovski zasalutoval, nasadil si čiapku, obrátil sa a… na prahu zbadal doktorku Jasiňskú.
– Vitajte, pán kapitán… – usmiala sa unaveným, trochu núteným úsmevom a podala mu ruku.
– Zaskočil som na chvíľu, lebo som bol u susedov…
– Ešte vždy ide o ten smutný prípad?
– Áno. A váš telefonát ma takisto… – pokrútil hlavou. – Je tu priveľký rozruch okolo jednej náhodnej smrti…
– Prosím, poďte ďalej…
– Nie, nie! Iste ste unavená a chcete si odpočinúť po toľkých hodinách práce v nemocnici. Možno ste ani neobedovali… Ak dovolíte, prídem zajtra do nemocnice. Chcel by som sa s vami pozhovárať o tej záležitosti… dobre?
– Prirodzene, kedy budete chcieť, pán kapitán. Do videnia…
Ešte jeden úsmev. Dvere sa za ním zatvorili. Šiel po chodníku a rozmýšľal. Na vlastné prekvapenie zrazu očami fantázie videl sudcu Mročka pol druha metra pod zemou, nehybného, so zatvorenými očami a prekríženými rukami… a s čiernymi končekmi prstov, zašpinených od mastného lepkavého prášku.
„Načo mi boli odtlačky prstov?“ – pomyslel si začudovane. Áno, bola to pravda. Odtlačky sudcových prstov nepotreboval. Načo ich teda vzal?!…
Premýšľal o tom, aj keď štartoval motorku. Urobil to azda iba preto, že ráno po nehode s člnom pocítil náhle nutkanie niečo urobiť. A mŕtvy sudca bol…
Motorka sa pohla. Želachovski zrazu prestal myslieť na Mročka. Čln? Áno, prirodzene…
Prešiel popri malej rozostavanej budove, no nevyšiel na cestu vedúcu na námestíčko, ale odbočil vľavo, k malému rybárskemu prístavu.
Vedľa kamenného nábrežia v nízkom domci za hrádzou svietilo svetlo. Želachovski zoskočil z motorky, podišiel k dverám, zaklopal a nečakajúc na odpoveď, vstúpil. Vysoký mladý muž s rozopnutou košeľou a v texaskách zdvihol hlavu a pozrel sa na kapitána.
– Ahoj, Janko, čo ťa sem priviedlo?
– Nočné dobrodružstvo… – Želachovski položil čiapku na stôl a vytiahol škatuľku cigariet. – Zapáliš si?
– Pred chvíľkou som dofajčil. Aké dobrodružstvo?
– Už som ti vravel – nočné. Na mori… – ukázal na prístroje na polici: masky a dvojité kyslíkové bomby spojené pásmi, – je všetko v poriadku?
Mladý muž prikývol.
– Chceš si so mnou zaplávať?
Znova prikývol.
– Ani sa nespýtaš, o čo ide?
– Aj tak mi to čo nevidieť povieš.
– Máš pravdu…
– Radšej zhas cigaretu, – prikazoval hostiteľ, – ak chceš ísť pod vodu. Nebudem ťa musieť vyťahovať a dávať umelé dýchanie.
– Neboj sa…
Ale napriek tomu kapitán zahasil. Pozrel sa na priateľa.
– Ale je to prísne tajné, rozumieš?
– Samozrejme. Prečo milícia schádza na morské dno? Azda nie preto, aby riadila premávku. Ryby poznajú smer…
– Naozaj… – Želachovski si vzdychol. – Milícia chce zostúpiť na morské dno a zistiť, prečo sa dnes ráno potopil čln. Príčiny sú nejasné… Čln je hlboko, asi desať metrov pod hladinou.
– Nebolo by lepšie urobiť to cez deň? – Mladý muž sa zdvihol, podišiel k polici a začal skladať výstroj. Jeho pohyby boli isté, opatrné, akoby skladal cenný porcelán. – Desať metrov pod hladinou za slnečného dňa a pri pokojnej hladine… je výborná viditeľnosť a nie sú problémy s lokalizáciou. V noci môžeme, po prvé, blúdiť, aj keď vieme, kde treba hľadať, a po druhé, viditeľnosť, prirodzene, nie je nijaká…
– Zoberieme si reflektor.
– Aj tak to nie je také ako pri dennom svetle. Musíš to robiť v noci?
– Azda áno… – prikývol kapitán po chvíli uvažovania. – Vlastne je to moja vina. Čln sa potopil ráno a mal som dosť času cez deň. No bolo treba vybaviť aj množstvo iných záležitostí, a po druhé, bol by som rád, keby nás nikto nevidel…
– Čí to bol čln?
– Sudcu Mročka, – povedal Želachovski.
– Hm…
Mladý muž sa už na nič nespytoval. Sadol si a preskúšal kyslíkové bomby. Kapitán sa mlčky prizeral. Po desiatich minútach mladý muž vstal.
– V poriadku. Prezleč sa.
– Plavky mám na sebe. – Želachovski si vyzliekol blúzu od uniformy a položil ju na posteľ.
– Nechám tu aj topánky a zvyšok… – Odopol si opasok s pištoľou a prevesil ho cez plece.
– Berieš si zbraň?
– Nepotrebujem ju, ale nechcem ju nechávať tu. Vezmem si aj doklady.
Po chvíli šli k malému motorovému člnu, kolíšucemu sa na vode neďaleko domčeka Zostúpili po štyroch kamenných schodíkoch a skočili do člna.
Čln sa pohol.
– Je to na úrovni posledných domov na Piastovskej, ak sa pozeráš z prístavu, – vysvetľoval kapitán.
Muž prikývol; čln vyšiel spoza hrádze, potom veľkým oblúkom vyplával na more. Vlnky sa kotúľali k brehu a zanikali na okraji pláže belejúcej sa v zimnom svite vychádzajúceho mesiaca.
– Ako ďaleko je to od brehu?
– Niekoľko sto metrov. – Kapitán sa pozeral do temnoty a na meniace sa svetelné body na brehu. – Približne tam, – ukázal pred sebou. Teraz plávali pozdĺž brehu. Motor pracoval na nízke obrátky, čln sa ľahučko kĺzal po hladine.
– Teraz poplávame asi päťdesiat metrov, – Želachovski sa zadíval na bod na vŕšku. Bol to borievkový krík. Zdalo sa mu, že čln sa potopil naproti nemu.
– Vypni… – prikázal po chvíli. Motor stíchol.
Muž siahol pod záklopku a vytiahol oceľovú kotvu uviazanú na červenej nylonovej šnúre.
– Máš pravdu. Tu bude asi desaťmetrová hĺbka. Hlbočina sa začína o pol kilometra ďalej… – ukázal na more. – Zakotvíme čln, aby nám neodplával.
Ponoril kotvu pod hladinu a pustil ju. Pätnásťkilové bremeno kleslo na dno ťahajúc za sebou rýchlo sa odvíjajúcu šnúru.
– Je tu dokonca len deväťmetrová hĺbka, – povedal. – Ak sa čln potopil na tomto mieste, nebudú problémy s jeho vytiahnutím.
– Teraz by som si ho chcel iba obzrieť… – pošepol kapitán a pozrel sa na breh. – Hovor potichu…
Mesiac sa ukázal v celej svojej nádhere a zrazu bolo jasno.
– Ideme…
Nasadili si prístroje, skontrolovali kyslíkové bomby a skĺzli cez okraj člna do vody.
Želachovski stlačil gombík reflektora. Pohybmi nôh a ľavej ruky sa posúval za svetlom. O chvíľu stál na tvrdom kamennom dne. Niekoľko krokov od neho svietil druhý kužeľ svetla. Jeho spoločník plával pomaly, asi dva metre nad ním, rozhŕňajúc rukami trblietavú temnotu.
Kapitán sa odrazil odo dna a priplával k nemu. Nič… Ani tu… Potom sa svetlo reflektora presunulo dolu po šnúre uviazanej o kotvu. Vyplávali odtiaľ štyri malé rybky, ktoré prilákalo svetlo. Mávol rukou. Zmizli ako vtáci. Zrazu pocítil dotyk ruky na pleciach. Zdvihol hlavu a cez sklo okuliarov zbadal obnažené rameno, ktoré čosi ukazovalo. Rameno sa vzdialilo, muž plával šikmo dolu.
Čln bol naklonený nabok. Želachovski sa zohol. Vedel presne, čo má hľadať. Pod nohami pociťoval klzké, riasami pokryté dno. Obišiel bok lode.
Nie tu… nie tu… Nakoniec svetlo reflektora znehybnelo. Na zadnej časti člna, na samučičkom dne zbadal okrúhly otvor. Želachovski priblížil k nemu tvár. Otvor bol vyrezaný rovnomerne. Kapitán podal priateľovi reflektor a siahol za gumičku plaviek. Vytiahol plochú korkovú zátku od termosky a priložil ju k otvoru. Potom ju z celej sily pritlačil.
Ustúpil. Korok takmer nebolo vidieť. Vytiahol ho a opäť schoval za gombičku plaviek. Svetlo namieril na spoločníka, ktorý zdvihol prst a ukazoval na tmavú hladinu nad nimi. Kapitán pokrútil hlavou. Mierne sa odrazil nohami a priplával k palube člna. Kužeľ svetla chvíľu blúdil, potom sa zastavil na chrómovanej rúčke záklopky. Želachovski ju zdvihol a pozrel sa do podpalubia. Tma.
Spoločník sa postavil vedľa neho a pridržiaval záklopku kolenom Znova preplávali dve medúzy: bieločervené, pokojné, malé, priesvitné dáždničky… Svetlo reflektora preskočilo dolu a obaja sa naklonili, akoby predpokladali, že nájdu niečo zaujímavé. A predsa nebolo treba nič predpokladať. Ten, kto tak Šikovne vymyslel jednoduchý a istý spôsob potopenia člna, naisto bol natoľko prefíkaný, že nenechal po sebe nijaké stopy.
Želachovski sa naklonil ešte viac a niečo vytiahol. Vrece naplnené… Čím naplnené?
Dotkol sa ho prstami, pocítil niečo tvrdé; potiahol ho k sebe. Zdvihlo sa a v ostrom svetle reflektora padlo na palubu. Želachovski rozviazal povraz. Vsunul ruku do vreca a zachvel sa.
Keď sa narovnal a ukázal predmet spoločníkovi, kužeľ svetla sa prudko zamihal.
Kapitán držal v ruke lebku, ktorá sa usmievala zlatými zubami, ligotajúcimi sa v priezračnej, rozvlnenej vode.
13. Začínam sa zamotávať…
Plávali v úplnej tme. Želachovski sa obzrel. Pod nimi, pod hladinou pokojných vôd, ležal potopený čln. Jeho čertovský náklad teraz spočíval pri kapitánových nohách.
Inštinktívne sa sklonil a prstami sa dotkol drsného, vodou presiaknutého predmetu. Vrecúško sa pohlo, živo sa triaslo v rytmickom vrčaní motora. Svetlá prístavu sa čoraz väčšmi približovali.
Po niekoľkých minútach sa znova ocitli v domci na brehu mora.
– Dočerta… – zamrmlal mladý muž, keď zatvorili za sebou dvere a Želachovski opatrne položil vrecúško na koberček pri posteli.
– Videl si… – kapitán sa usmial nervóznym úsmevom. – Keby si tam nebol aj ty, azda by som tomu neveril… – Znova sa usmial, ale jeho úsmev už bol o niečo prirodzenejší. – Lebka desať metrov pod hladinou! Navyše viem, kto to je… teda kto to bol!
– Ten nebožtík? – mladý muž ukázal očami na vrecúško.
– Áno. Zomrel, keď som mal desať rokov a keď som býval päťsto kilometrov odtiaľ. Nemal som ani tušenia, že vôbec existoval, až… dnes… Dnes som sa o ňom zhováral s dvoma ľuďmi, potom s ďalším človekom. A aby bolo všetko ešte čudnejšie, musím sa ti priznať, že som pochyboval o existencii tejto kostry. Napokon, hoci nikto okrem teba o tom nevie, nedávno som sa pozeral do podpalubia člna. Kostra, ani vrecúško s akýmkoľvek obsahom tam pred štyridsiatimi ôsmimi hodinami, po smrti sudcu Mročka, neboli. Možno tam nebol ani korok, alebo bol pritlačený veľmi dôkladne, takže som nezbadal pretekajúcu vodu. Rozumieš, v čom spočíva celý nápad?
Položil korok na stôl. Mladý muž ho zdvihol a letmo si ho obzrel.
– Myslím, že áno: korok presne zapadol do otvoru a bol priviazaný nylonovou šnúrou ku kolu. Keď čln vyštartoval, šnúra sa napla a vytrhla ho. Do člna pretekala voda, ale ten, čo bol na palube, to hneď nezbadal, až vtedy, keď už vyplával ďaleko od brehu. Jednoduchý nápad.
– Dal by sa patentovať… – Želachovski sa znova usmial, ale jeho oči boli vážne. – Chcel by som sa stretnúť s jeho vynálezcom.
– To si myslím… – Mladý muž si pričesával krátku čuprinu. – Nerozumiem však…
– Čomu?
–  Prečo korok nevyplával na hladinu, ale ostal na dne. Našiel si ho na dne, však? Vravel si mi…
– Áno. Nemyslel som na to, – kapitán vzal korok a poobracal ho v prstoch. – Jasné… – rozlomil korok na dve polovice. V strede vo vyhĺbenej jamke bola olovená guľka.
– Myslel na všetko… Dobre vypracovaný a dokonale realizovaný plán. Nijaké chyby… Nijaká improvizácia…
– Aký plán?
– Keby som presne vedel, aký, už by som tu nebol. Ale vidím detaily a čo-to sa mi črtá v súvislostiach, hoci na druhej strane začínam sa zamotávať… Nechápem, prečo by mal Mroček…
Zmĺkol.
– Čo? – spýtal sa mladý muž neskrývajúc zvedavosť.
– Ach, nič, len si tak hútam… Azda by som nemal toľko hovoriť, keď viem toho tak málo. Ďakujem ti… A nikomu ani slova. Veď vieš…
Mladý muž mykol plecami, potom ukázal na vrece pri posteli.
– Dúfam, že mi tu nenecháš tento poklad. V krajnom prípade možno spať aj v takejto spoločnosti. No keď nemusím…
– Neboj sa, zoberiem to… Vrecúško by som tu nenechal za nič na svete!
Podali si ruky. Kapitán opatrne zdvihol vrece a mierne ním potriasol. Držal ho pred sebou oboma rukami a cez mokré plátno niti! vypukliny lebky.
– Úbohý Yorick… – usmial sa.
– Kto? – mladý muž zdvihol obočie. – Dokonca vieš, ako sa volal, naozaj?
– Pravdaže viem! – kapitán sa usmial a podišiel k dverám.
14. Jednoduchý plán doktora Mročka
Sedeli naproti sebe v pracovni mŕtveho, do ktorej prvý raz vstúpili včera popoludní; vtedy ani netušili, že po dvadsiatich štyroch hodinách sa tu znova ocitnú unavení, vydesení, na pokraji nervového zrútenia. Halina už neplakala, ale na tvári jej ostali stopy po udalostiach z posledných hodín.
– Už nemám síl ani sa napudrovať… – podotkla s letmým úsmevom, keď zbadala mužov prísny pohľad, – azda prvý raz v živote mi nezáleží, ako vyzerám.
Mroček prisunul cigaretu k popolníku, porozhŕňal množstvo ohorkov a usilujúc sa opanovať chvenie ruky, prihášal ju nezvyčajne dlho a dôkladne.
– Musíme odtiaľ odísť, – rozhodol zrazu. Vstal.
– Zošalel si! – vyskočila a postavila sa naproti nemu. – Veď by si okamžite pomyslel, že…
– Kto?
– Tea milicionár!
– Nech si myslí, čo sa mu páči! Keby sme teraz odišli, na svitaní by sme už boli vo Varšave. A mohol by som sa na všetko vykašlať. Nakoniec je to iba okresný veliteľ milície v zastrčenej diere… Nemá proti mne nijaké dôkazy a nikdy ich mať nebude. Navyše hneď po príchode zatelefonujem priateľom. Poznám dosť ľudí, však? Voľajako si poradím s tým kapitánom. Čosi iné je tento kúsok sveta a čosi iné Varšava. Tam sa môžem okamžite na niekoho odvolať, keby nás z niečoho obvinil. Okrem toho – vo Varšave sa budeme inak cítiť…
– Ale ako vysvetlíš náhly odchod? Veď je tu množstvo vecí, ktoré…
– Nemusím nikomu nie vysvetľovať. Po príchode napíšeme list starému notárovi a požiadame ho, aby dal do poriadku naše záležitosti; v liste naznačíme, že tunajšie podmienky nám nevyhovujú a že posledné udalosti ťa natoľko pobúrili, že sa už nikdy nevrátime do Morskej Poruby a že je to naše posledné rozhodnutie. A koniec, moja drahá! Uvidíme. Uvidíme, či nám niekto zabráni odtiaľto odísť. Som zvedavý, na základe čoho to môže urobiť. Ideme, Halina!
Prikývla.
– Dobre… – šepla. – Ale až zajtra. Dnes si všetko dôkladne premyslíme, porozprávame sa, aby náš odchod vskutku nevyzeral ako útek. Nezabúdaj, že sme ho informovali o kostre v múre…
– Ty si ho informovala, – opravil ju takmer zlostne, ale vzápätí hodil rukou. – To nie je dôležité… Je to jedna z tých vecí, ktorým nerozumiem, ktoré ma desia a na ktoré vôbec nechcem myslieť…
Podišiel k stene a odclonil kelím. Diera, do ktorej ledabolo poukladali tehly a pozametali omietku, zívala prázdnotou.
– Tadeáš… – ozvala sa žena, – nemôžeme odtiaľto odísť!
– Prečo? – spýtal sa prísne, ale v jeho hlase už nebola predchádzajúca istota.
– Lebo nijaké známosti nepomôžu, aby sme mohli rozumne vysvetliť fakt, že sme odtiaľto ušli a pritom sme vedeli, že:
strýko nezahynul náhodne – povedala nám to predsa lekárka, ktorá robila pitvu…
tá kostra bola čerstvo zamurovaná v pracovni a potom zmizla…
čln sa potopil ako na objednávku…
a ten milicionár o tom vie, ako aj o tom, že my to vieme, však? Bojím sa, že nám nepomôžu nijaké známosti a že nás sem znova pritiahnu. Lenže potom to bude horšie a on stratí k nám dôveru. Skutočne by sme sa stali podozrivými.
– Prečo, Halina? Pouvažuj o tom, čo hovoríš! Sme obyčajní, náhodní svedkovia, ktorí sa zamiešali do akejsi záhadnej aféry. Povedali sme všetko, čo vieme a čo sme videli. A nemusíme sa, preboha, zaoberať vyšetrovaním. To nie je naša starosť. Ak milícia bude od nás chcieť dodatočné informácie, niekto príde za nami. Alebo nás predvolajú na milíciu vo Varšave. A my predsa nemáme čo dodať a tajiť! Tento prípad patrí milícii, teda nech s* ním zaoberá. Už mám toho dosť! Spočiatku som nechcel ísť na milíciu, ale práve ty si uznala za vhodné oznámiť kapitánovi všetko, čo si o tej kostre vedela. Priznám sa, teraz som spokojný, že sme sa rozhodli nikdy sa sem nevrátiť. Vôbec nezáleží na tom, čo si pomyslia ľudia v mestečku a čo o nás potárajú. Teraz napíšem list notárovi… alebo bude azda lepšie, ak pokojne zájdeme k nemu do úradu a večer – najlegálnejšie, ako sa len dá, odídeme do Varšavy. A basta!
– Dobre… – povedala ticho, ale nie veľmi presvedčivo; v hĺbke duše bola šťastná, že odtiaľto raz navždy odídu a že zakrátko sa ocitnú vo svojom útulnom byte na Konopnickej ulici. – Už je neskoro. Je takmer desať hodín. A ani sme nevečerali. Niečo pripravím a ľahneme si…
Usmiala sa, podišla k nemu a pritúlila unavenú hlavu na jeho hruď.
– Neznepokojuj sa, maličká! Všetko sa dobre skončí! – Pohladkal ju po vlasoch. – Naozaj, niečo si zajeme. Dnes som úplne zabudol, že človek nie je živý iba zo samého strachu… – rozosmial sa. – Pomôžem ti…
Podišli k dverám vedúcim do kuchyne. Zrazu však zastali a započúvali sa do prenikavého zvonenia telefónu, ktoré sa rozliehalo vo večernom tichu.
Mroček podišiel k telefónu.
– Áno, prosím… – v jeho hlase nebolo nervozity, ale Halina, ktorá ho dobre poznala, vedela, že sa premáha, aby vyzeral pokojne. – Čo?… Nie, kdeže! Ešte nespíme. Naopak, žena chce pripraviť večeru… Áno, azda je to varšavský návyk. Doma zvyčajne chodievame spať neskoro… Prosím?… V tomto čase by sme vás nechceli vyrušovať… – pozrel sa na Halinu a zdvihol ruku, súčasne vystrúhal grimasu, ktorá naznačila, že nevie, ako má odrieknuť pozvanie. – Áno, ďakujeme, ale… Rozumiem, závet… Máte ho doma? Možno bude dobre, keď sa s ním oboznámime dnes, lebo zajtra večer chceme odísť… – nedokončil. – Prosím? Áno? Prídeme, možno o chvíľu, lebo iste zavčasu vstávate… áno, ďakujeme…
Zložil slúchadlo.
– Čo chcel? – spýtala sa takmer ľahostajne. Priložila si dlane k sluchám. – Napokon, nemusíš mi nič hovoriť. Už takmer nič nevnímam… Myslela som, že sa napijeme čaju a pôjdeme spať… Ak sa mi podarí zaspať…
Znova myslela na to, čo ju prenasledovalo od chvíle, keď kapitán odišiel z tejto pracovne. Bála sa odtiaľto odísť, a predsa vedela, že ak ostane ešte niekoľko dní, môže sa naozaj ocitnúť na pokraji psychického zrútenia. Kde je tá prekliata kostra? Hoci sa to zdalo úplne nemožné, predsa zmizla! Niekto tu bol v ich neprítomnosti, vytiahol ju z diery a dieru opäť zamuroval. Ale kto?
Bolo to veľmi nepravdepodobné, neskutočné, aby to dokázal pochopiť zdravý rozum. A predsa… diera bola prázdna.
– Goldstein nás pozýva na večeru, – povedal Tadeáš.
– Chce nám prečítať strýkov závet.
– Veď obsah závetu poznáme. Strýko nám predsa napísal…
– Áno, ale informácie sú niečo iné ako závet, ktorý nám Goldstein musí odovzdať alebo prečítať. Neviem, ako sa to robí. Zatiaľ som nemal nič do činenia so závetom…
– Ach, bože… a ja… – prihladila si vlasy, – nie som ani učesaná. Myslela som, že si ľahneme…
– U Goldsteina nebudeme dlho. Napokon takto si zjednodušíme mnoho vecí. Vybavíme, čo treba, a možno budeme môcť odísť už zajtra ráno.
– Povieš mu, že odídeme?
– Áno… no poprosím ho o diskrétnosť.
– Potom môžeme odísť už dnes, – pritlačila si ruky k sluchám. – Bože, hlava mi praskne…
– Dnes? – Muž chvíľu stál s prižmúrenými očami.
– Dobre, ale musíme sa prichystať pred návštevou.
Ešte šťastie, že mám dosť benzínu. Teraz pobalíme veci a odnesieme ich do auta, potom pôjdeme ku Goldsteinovi a po návšteve vyrazíme. Poverím ho, aby sa zaoberal záležitosťami súvisiacimi s dedičstvom. Myslím, že je to všetko, však? Prosím? – znova privrel oči.
Pozrela sa naňho, potom si pritlačila dlane k sluchám; takmer nevnímala, čo jej hovorí.
– Áno… – pokračoval menej presvedčivo. – Teraz, keď už kostra nie je v múre, nevidím dôvod, pre ktorý by sa sem nenasťahoval, komu sa len zachce. My tu už nebudeme a nikdy sa ani nevrátime. Milícii sme povedali všetko čo sme vedeli. Máme čisté ruky.
– Áno – prikývla – Poďme už dnes.
Pobozkal Halinu a chytil ju za ruku. Po vŕzgajúcich schodoch vyšli na poschodie. Horúčkovité balili, ledabolo hádžuc veci do kufrov.
Kufre preniesli k autu. Halina sa vrátila do domu. Tadeáš vyložil kufre na strechu auta, pripevnil ich remeňmi a poponáhľal sa za ňou. Našiel ju v kuchyni. Bola bledá, ale už sa učesala, aj pery si pretrela rúžom. Strhla sa.
– Poďme! Bála som sa… sama…
– Čoho si sa bála?
– Napríklad človeka, ktorý odniesol kostru…
– Áno… – Vyšli na tmavú verandu, potom Tadeáš zamkol vonkajšie dvere a kľúč vložil do vrecka. – Nemôžem tomu uveriť… akoby som sníval a čakal, kedy sa zobudím. – Pevne ju chytil pod pazuchu a vykročili k bránke. – Toto všetka sa predsa nemohlo stať v skutočnosti…
– A navyše nám! – Letmo sa usmiala. – Nám, najobyčajnejším ľuďom na svete, nám, čo nevyhľadávame dobrodružstvá…
Tadeáš otvoril bránku. Ocitli sa v úzkej, tmavej a prázdnej aleji. Prešli cez cestu a zastali pred bránkou. Mroček chcel práve zazvoniť. No prv, ako sa dotkol zvončeka, bránka sa otvorila.
– Prosím, prosím… – povedal Goldstein a ustúpil, aby mohli vojsť.
15. Nie je také jednoduché znova zložiť kostru!
Na veliteľstve prikázal kapitán službukonajúcemu milicionárovi, aby ho v nijakom prípade nikto nevyrušoval, potom sa zamkol do kancelárie, položil na stôl vrece a chvíľu uvažoval, čo má urobiť s jeho čudným obsahom.
Vyberal z vreca kosti a opatrne ich ukladal na stôl.
Po niekoľkých minútach bolo vrece prázdne.
Čoskoro však zistil, že zložiť kostru z kostí, čo ležali na stole, bolo nad jeho sily. Jedno však bolo istá: mal pred sebou práve tú kostru, ktorú spomínali Mročkovci.
Otvoril skriňu, vyprázdnil niekoľko políc a opatrne na ne uložil kosti. V tomto provizórnom hrobe musia prečkať do rána.
Pripálil si cigaretu a utrel spotené čelo. Ráno dá kosti na expertízu. Pravdepodobne sa dozvie, kedy tento človek zahynul, možno sa mu podarí určiť, v akých podmienkach ležala kostra dlhé roky. Neboli to však otázky, na ktoré bolo treba čo najskôr odpovedať.
Zamkol skriňu, kľúče vložil do vrecka a prešiel do susednej miestnosti.
– Idem domov, – oznámil službukonajúcemu milicionárovi. – Ešte nie je tak neskoro, do polnoci iste budem čítať… Zobuďte ma, iba ak sa prihodí niečo nezvyčajné…
– Dobre, šéf…
– Dobrú noc… – usmial sa a odišiel. Bola sparná noc. Azda sa znova chýlilo k búrke. Naštartoval motorku a vyrazil.
Býval neďaleko. Motorku postavil pred dom, v ktorom bola na prvom poschodí jeho garsónka. Svietilo sa iba v niekoľkých oknách. V malom okresnom mestečku chodievajú ľudia zavčasu spávať, veď sa tu okrem sobášov krstín a pohrebov nedeje nič zaujímavé. A predsa… Vo vrecku nahmatal kľúč.
Otvoril vonkajšie dvere a vyšiel na schodisko. Na odpočívadle zastal. Nezažal svetlo, lebo dobre poznal každý stupienok, navyše rád chodieval potme.
Kapitán chvíľu nehybne stál.
Ovládol ho akýsi čudný, neurčitý pocit. Niečo tu nebolo v poriadku… Ale čo?
Potichu vyšiel po niekoľkých schodoch a zastal pred dverami svojho bytu. Vytiahol kľúč a vsunul ho do zámky.
Čo to bolo? Niečo, čo dnes počul, čo naoko nemalo nijaký význam a čo nemalo byť vypovedané. Nemalo?
Vošiel do bytu a ticho zatvoril za sebou dvere. Áno, bola to nejaká veta. Veta, ktorú dnes niekto povedal, ktorá tkvela za hranicami vedomia, no bola takmer dešifrovateľná, ale súčasne zahalená tmou. Ale kto?… Kde?… Kedy?…
Vošiel do izby. Sadol si na diván. Čo to bolo? Čo to bolo? Čo to bolo?
Zobral papier a nohou prisunul nočný stolík. Takmer kaligrafickým písmom napísal:
1. Prvá, pre mňa najdôležitejšia eventualita: sudcu Mročka mohol niekto zavraždiť. Ak sa to naozaj stalo – kto prichádza do úvahy?
a) František Skorupiňski, sudcov sused, robotník na stavbe – alebo jeho žena – alebo obaja.
Motív: sudca ho kedysi odsúdil do väzenia. Možnosť pomsty. Myšlienka na pomstu mohla Skorupiňskému zísť na um preto, že boli susedia. S. dobre poznal sudcove návyky, bez ťažkostí mohol – nikým nepozorovaný a „krytý“ ženou – niečo nasypať do fľaše s mliekom, ktorá stála na verande.
A výhrady? Skorupiňski nevyzerá na chlapíka, ktorý by dokázal tak dôkladne namiešať prášky, aby sudcu neotrávil a aby mu pritom dovolil vyplávať na more. Zdá sa, že na to treba vzdelanejšieho človeka, s väčšími poznatkami z medicíny. No, nikdy nevedno… Navyše nevidím spojitosť medzi Skorupiňským a kostrou…
Želachovski na chvíľu prižmúril oči, potom siahol po druhom papieri a rýchlo napísal:
Prípad kostry:
Ak je pravda to, čo hovoria Mročkovci, potom…
1. kostru našli včera večer…
2. zamurovali ju minulej noci…
3. a potopila sa spolu s člnom, čo značí, že v noci alebo ráno ju niekto odmuroval, vo vreci preniesol do člna, a stenu zamuroval nanovo. Toto všetko sa muselo udiať v dome, v ktorom spali Mročkovci. Popravde – ich spálňa je hore… Boli veľmi unavení celodenným cestovaním a zážitkami z večera a z noci. Možno spal! takzvaným kamenným spánkom… Kostru však musel odmurovať človek, ktorý videl a vedel, že ju objavili… Veľké riziko a otázka: prečo neznámy človek odmuroval kostru a prečo ju preniesol do člna?
Mohol to urobiť Skorupiňski? Azda áno…
2. Doktorka Jasiňska alebo jej ošetrovateľka-podnájomníčka, alebo obe.
Motív vraždy u Jasiňskej podobný eventuálnemu motívu Skorupiňského: pomsta. Prirodzene, je tu oveľa väčšia, možno povedať dokonalá znalosť omamujúcich prostriedkov a ich pôsobenia. Mohla prášky nasypať do mlieka takisto bez ťažkostí ako Skorupiňski. Takisto bola jeho susedkou, ale z druhej strany.
A ošetrovateľka? Motív trochu prepiaty, pokiaľ ide o vraždu, hoci badať, že sudcu nemala rada. Domnieva sa, že Jasiňskej, ktorú si veľmi váži, veľmi ukrivdil, je presvedčená, že sudca bol pôvodcom tejto krivdy. Povedala, že Jasiňska mnoho nocí preplakala a podobne. Aj ona bez ťažkostí mohla vymeniť fľaše s mliekom, a keďže je už dlhé roky ošetrovateľkou, dokonale sa vyzná v liekoch.
Úvahy: Prečo doktorka Jasiňska zatajila výsledok pitvy? Prirodzene, vrhá to na ňu podozrenie. Na druhej strane však, prečo o tam rozprávala Mročkovcom? Veď ju nikto k tomu nenútil. Strach? Psychické zakolísanie? Navyše – prípad kostry: neviem si predstaviť, ako sa doktorka Jasiňská a jej podnájomníčka prikrádajú k domu, odmurovávajú kostru, ako dieru nanovo zamurovávajú a ako nesú kostru do člna. Prečo?
3. Tadeáš Mroček – synovec zosnulého. Lekár, teda takisto sa vyzná v liekoch a podobne. Nevedno, kde bol v nedeľu ráno. Odišiel v sobotu, teda teoreticky mohol prísť do Poruby, auto zaparkovať niekde medzi kríkmi na odľahlom mieste a tak ďalej, a potom vymeniť fľaše. Nebýval tu, ale pred niekoľkými rokmi bol u sudcu zopár dní a iste si všimol, že strýko vedie pravidelný spôsob života a vždy si vypije pohár mlieka, kým si vyjde zaplávať. Prirodzene, on by najskôr mohol preniesť kostru do člna. Ale prečo by mal kostru odmurovať? Pravda, mal dôvod zabiť strýka. Zdedil by dom… no zdedil by ho aj bez toho. Strýko ho mal rád. Chcel ho mať pri sebe. Možno sa mu nepozdávala Poruba, ale niekoľkotisíc zlotých za tento dom. Možno sa chcel zbaviť ženy. Nevie plávať. A čo s člnom?
4. Halina Mročková, žena či spoločníčka? Obeť? Alebo jednoducho náhodne zamiešaná do prípadu podobne ako muž? Možno sú nevinní.
Možno sú všetci nevinní!
Po krátkom uvažovaní prečiarkol poslednú vetu. Nie, niekto konal za kulisami tejto tragédie. Navyše sudca Mroček nezomrel prirodzenou smrťou, v múre bola kostra, výsledok pitvy sa nedostal na milíciu pred pohrebom. Ide však aj o to, či bol pravdivý. Veď všetko závisí od doktorky Jasiňskej. Chcela sa mu pomstiť tak, že vymyslela historku o samovražde? Možno sudca umrel najprirodzenejšou smrťou… Treba urobiť exhumáciu telesných pozostatkov… No Jasiňska mu mohla prášky nasypať po smrti. Potom by všetci boli bezradní. Nikto nemôže bojovať s lekárom-znalcom.
– Dočerta! – zamrmlal Želachovski. Uvažoval.
5. Veronika – gazdiná – mohla bez ťažkostí vymeniť fľaše s mliekom. A motív?… Poznala obsah závetu? Bolo to pravdepodobné, lebo sudca mohol urobiť konspekt, mohol ho nechať na stole a odísť do práce. Upratujúca žena vidí mnoho vecí. Ak poznala obsah závetu, bal to motív k vražde? Bol to pravdepodobný a dostačujúci motív k vražde? Navyše, ak potopenie člna akokoľvek súvisí so sudcovou smrťou, ťažko možno predpokladať, že by Veronika vyrezala do člna dieru, zapchala ju korkovou zátkou, šnúru priviazala o stĺp v prístave a podobne. To nebola ženská robota! V každom prípade to nebola robota takej starej ženy, ako je gazdiná. Keby gazdiná chcela Mročka zabiť, aby získala peniaze, iste by použila iné, jednoduchšie prostriedky, ktoré by spôsobili smrť.
Áno, vyzerá to tak, že niekto zo siedmich ľudí, ktorých si zapísal na papier, vedel oveľa viac, ako vypovedal. Bol niekto z nich vrahom? Prirodzene, zatiaľ nevedno, či sudcu Mročka skutočne zavraždili.
Želachovski napísal na papier:
Na čo si nemôžem spomenúť?
Chvíľu nehybne sedel takmer s bolestne sústredeným výrazom tváre. Čo to bolo? Čo blikalo ako červené svetielko?…
Vzdychol si a potichu povedal:
– Zatiaľ to odložím…
Zobral ďalší papier:
1. Kostra v múre… Mroček a jeho žena tvrdia, že ju videli. Dali mi guľku a plombu zo zuba. Prirodzene, všetko mohli nafingovať, ale… ak je to pravda? Potom:
a) ako sa kostra dostala do múru?
b) ako zmizla?
c) súvisí to so smrťou starého Mročka? Zajtra si musím dieru obzrieť ešte raz. Boli tam nové tehly… videl som…
2. Čln:
a) kto do člna položil kostru?
b) kto urobil tú dieru?
Mohol to urobiť aj sudca, keby chcel spáchať samovraždu. To by však bolo absurdné… Musel to urobiť niekto iný. Hypotéza: Ten, čo otrávil Mročka, nevedel, aké bude počasie, teda či bude plávať, alebo pôjde člnom. Zabezpečil sa tak, aby sa Mroček v oboch prípadoch ocitol vo vode, navyše omámený práškami. Dobre. No je tu aj druhá hypotéza: Mladý Mroček zavraždí strýka a je strojcom nástrahy s motorovým člnom. Súčasne sa však chce zbaviť ženy; keď už strýko zahynul, realizuje druhú časť plánu – vezme ženu do člna, pritom vie, že sa čln potopí a že žena nevie plávať. Prirodzene, ťahal ju k brehu, ale čo by sa stalo, keby som tam nebol? Povedal by, že robil, čo mohol, ale blízko pri brehu už nevládal… Áno, to je pravdepodobné. No prečo by mal mladý Mroček rozsievať smrť v svojej rodine? Zajtra zatelefonujem do Varšavy, aby zistili, kto to je a ako žije…
Odložil papier a vyzul si topánky. Áno, urobil všetko, čo mal. Bol u Goldsteina a mohol predpokladať, že už zajtra mu povie niečo zaujímavé. Poznal tu všetkých ľudí… Navyše vďaka svojmu pôvodu mal výnimočný dôvod, aby odhalil spoločníkov kata lodžského geta…
Zajtra sa musí porozprávať s doktorkou Jasiňskou.
Vyzliekol si košeľu. Zrazu zmeravel. Jeho tvár úplne zmenila výzor. Pretrel si rukou čelo.
– Konečne… – povedal nahlas, rýchlo podišiel k divánu a začal si navliekať ponožky. – Skutočne! To je čudné, však? Odkiaľ to mohol vedieť?
16. Roztržitosť nepatrí k mojim najväčším nedostatkom…
Keď si sadli v pracovni starého notára za stôl prikrytý bielym obrusom, vošla Veronika.
Všetci mlčali, Halina sa na ňu letmo usmiala. Gazdiná sa jej odvďačila takmer veselým úsmevom. Postavila na stôl fľašu, utrela si ruky do zástery a povedala:
· Na zdravie… Potrebujete ešte niečo? – posledné slová patrili Goldsteinovi.
Potom, nevšímajúc si ich „ďakujeme“, odišla a ticho zatvorila za sebou dvere.
– Skôr ako vám prečítam poslednú vôľu zosnulého a porozprávame sa o jej realizovaní v živote, — povedal starý notár, – vypijeme si po poháriku…
· Ja naozaj… – odporoval Tadeáš.
Siahol po fľaši.
– Nie, nie! Nechcem nič počuť! Ak mám byť úprimný, nevyzeráte najlepšie a toto vám urobí dobre. Bol to únavný, odporný deň… A ten človek… veliteľ… Bol u mňa a hovoril prekvapujúce veci. Šokovalo ma to. Áno, je to správne slovo, ale teraz si myslím, že… No, najprv sa posilníme… Sám som ju vypálil. Má už desať rokov. Prosím, veľmi vás prosím, ochutnajte…
Mroček váhavo pokrútil hlavou.
– Ešte dnes chcem prejsť autom kus cesty, teda… No žene pohárik iste urobí dobre! – usmial sa na Halinu, ktorá mu odpovedala neprívetivým úsmevom.
– Jeden ani vám nezaškodí, pán doktor! – Goldstein mu nalial. – Nie je silná… Treba sa trochu posilniť…
Mroček sa pozrel na neveľký pohárik naplnený červenou tekutinou a hodil rukou.
– Jeden mi naozaj neublíži…
Zdvihli poháriky.
– Na zdravie milých hostí! – zazdravkal notár. Zdvihol pohárik k ústam, dotkol sa perami okraja, potom ho položil. Tváril sa veľmi príjemne.
Halina, ktorá podobne ako jej muž vypila tekutinu na dúšok, sa zrazu zvalila na operadlo fotela. Pohárik jej vypadol z bezvládnej ruky a odkotúľal sa.
Mroček sa pokúšal vstať; trochu sa zdvihol a rukou si siahol na hrdlo.
– Čo je to? – zvolal zachrípnuto. – Vy… vy…
Zachvel sa a bol by spadol, keby ho Veronika, ktorá potichu vošla do miestnosti, nepridŕžala a neposadila do fotela.
Notár sa naklonil nad Mročkovcami, s uznaním dvakrát kývol hlavou, potom z Tadeášovho vrecka vytiahol kľúče od auta. Bez slova ich podal Veronike. Obaja rýchlo vyšli z izby. Notár vzal zo stola veľké nožnice omotané izolačnou páskou. V predizbe zastal a chvíľu počúval. Potom kývol hlavou a vyšiel na verandu. Veronika kráčala za ním. V záhrade pri drôtenom plote bol vysoký rebrík; zahaľovali ho konáre starej brezy. Nad ním sa tiahli drôty pouličného osvetlenia. Notár vyšiel na rebrík a prestrihol drôt. Uličku zahalila tma.
Veronika otvorila bránku, podišla k autu, nastúpila a naštartovala. Notár súčasne otvoril bránu. Auto potichu vošlo do záhrady. Notár zamkol bránu. Metlou zahladil stopy po pneumatikách. Auto zmizlo v malej kôlni na konci záhrady.
Veronika kôlňu zamkla, kľúč vsunula do zástery a obaja ako tiene sa vrátili do domu. Zaškrípali dvere, potom nastalo ticho.
Notár odhrnul záves. Za ním boli tehly a murárske náčinie. Veronika odtiahla kelím. Zjavili sa dve diery vo výške človeka, čerstvo obhodené maltou.
– Tak! – Goldstein sa sklonil nad postavami vo foteloch, pozrel sa na hodinky a usmial sa. S Veronikou neprehovoril ani slova. Kývol na ňu.
Podišla k nemu so širokým leukoplastom a nožnicami. Odstrihla z neho dva veľké kusy a notár ich prilepil Haline a Tadeášovi na ústa; leukoplast vyhladil rukou, akoby pedantnosť bola dôležitejšia ako nevyhnutnosť ponáhľať sa.
Veronika rýchlymi a presnými pohybmi poviazala nohy a ruky sediacich. Potom spoločne preniesli najprv Tadeáša a neskôr Halinu do dier a tam ich posediačky opreli o stenu.
Goldstein sa sklonil, vzal kelňu a rozmiešal maltu. Veronika mu podala tehlu. Notár ju položil pri prikrčených Tadeášových nohách. Diera sa zapĺňala.
Mroček otvoril oči. Takmer súčasne sa prebrala aj Halina.
Tehly, ktoré notár rýchlo ukladal, im už siahali takmer po prsia.
– Á, dobrý večer! – povedal notár a rozotrel maltu takmer pri Mročkovom nose. – Pritvrdo ste spali. .
Tadeáš vydával neartikulované zvuky.
– Ach, nie, nemusíte mi odpovedať. Viem, že vás tu prekvapuje. Priznávam, že situácia je trochu nezvyčajná. Hneď vám všetko vysvetlím, budem však stručný, lebo keď položím poslednú tehlu, nebudete ma dobre počuť a z pochopiteľných príčin by som nerád kričal.
Veronika, ktorá zamurovávala Halinu, sa usmiala.
– Váš strýko musel umrieť, lebo našiel Bruna. Nepoznali ste Bruna? Bruno Heidel, môj priateľ z SS. Lenže ja som bol trochu múdrejší. Spolu sme pracovali v tábore. Bol tam istý žid s rodinou. Dokonca, hanba sa priznať, trochu sa na mňa ponášal. Presvedčil som sa, že je tam so všetkými príbuznými. Zomrel, chudák. Jeho príbuzní takisto. Všetci v ten istý deň. Doklady som zobral zo zvláštneho oddelenia a pre každý prípad som si ich odložil. Zišli sa mi, ako vidíte. Psychológia, to je veľká veda, viete? Nikomu totiž nezišlo na um, že by sa dôstojník SS po vojne „prerodil“ na žida. Zdá sa, že nikto si to nevie predstaviť…
Položil ďalšiu tehlu. Tadeáš sa naňho pozrel nehybnými očami. Nasledujúca tehla mu siahala po bradu.
– Žiaľ, Bruno nemal šťastie. Prišli sme sem všetci traja: on, jeho žena a ja. Spoznali ho. Keď utiekol z vlaku, dostal sa k nám úplne vyčerpaný. Zomrel na druhý deň. Bola zima a more zamrznuté… Bruno bol veľký a ťažký. No v dome vedľa nikto nebýval. Úbohého Bruna sme teda zamurovali rátajúc s tým, že…
Opatrne priložil ďalšiu tehlu. Tadeášovi bolo vidieť už iba oči a čelo.
– … tam ostane do chvíle, pokým sa Nemci nevrátia na zem, ktorú ste nám zhabali. Žiaľ, starý Mroček ho náhodou odhalil. Bolo to šťastie v nešťastí, že so správou o svojom objave prišiel za mnou. Navyše mi prikázal, aby som o tom nikomu nehovoril. Dôveroval mi. Bol som predsa žid. No nedôveroval schopnostiam mladého kapitána Želachovského. Bál sa, že vyplaší eventuálneho Brunovho spoločníka. Prirodzene, Mroček hneď zistil, že je to Bruno, a pochopil, že ho musel pochovať človek, ktorý bol takisto Nemec. Napokon Veronika položila mŕtvemu na hruď kvety. To bola chyba, hoci pochopiteľná, lebo Veronika ho vskutku mala rada. Mroček chcel pátrať na vlastnú päsť. Pravda, nemohli sme dopustiť, aby k tomu došlo, lebo nikdy nevedno, ako sa prípad skončí, keď sa niekto začne prehrabávať v minulosti a zisťovať napríklad vierohodnosť dokladov. Rozhodli sme sa teda, že Mroček musí umrieť. Musel však umrieť tak, aby jeho smrť pokladali za nešťastnú náhodu. Potom ste prišli vy a múr ešte nebol suchý. Objavili ste miesto Brunovho večného odpočinku. Situácia bola znova veľmi nepríjemná. Bola to azda najhoršia hodina v mojom živote, keď som musel dieru odmurovať a vybrať z nej Bruna, pritom som vás mal nad hlavou. Našťastie sa to podarilo a kostru sme položili do člna. Čln sme pripravili na potopenie už vtedy, keď sme sa rozhodli, že sa Stanislava zbavíme. Po vypití pohára mlieka mohol vyplávať sám alebo na člne. Keby sa čln nepotopil, mohol sa po niekoľkých hodinách zobudiť na mori. Musel som vymyslieť spôsob, aby sa potopil s člnom. Pokiaľ ide o vás, situácia bola takmer taká istá. Žiaľ, mlieko vám vykypelo. Inak by ste sa s člnom ocitli na dne mora. V člne bola kostra…

Notár zodvihol poslednú tehlu, ale nevložil ju do diery, zrejme chcel dokončiť príbeh… Videl iba Tadeášove oči.
– Potom sa zjavil ten okresný Sherlock Holmes v uniforme. Predstavte si, on vás podozrieva! Zajtra, keď vaše auto rozoberieme a zakopeme v záhrade, poviem mu, že ste odišli, budú vás hľadať, no nenájdu… Možno vytiahnu čln a objavia kostru. Vskutku to bude zábavné… Do hláv milicionárov to vnesie absolútny chaos, však? Je tu ešte niekoľko maličkostí, ktoré…
Nedokončil. Klopanie na dvere sa opakovalo: nebolo silné, ale energické.
Notár sa pozrel na Veroniku, ktorá stiahla na stenu kelím. Rýchlo uložili pod stôl vedierka s maltou, kelne, papier, na ktorom boli zvyšky mokrej malty…
Notár si utrel ruky a podišiel k dverám.
– Kto je?…
– To som ja, pán Goldstein… – bolo počuť pritlmený hlas. – Chcem sa s vami chvíľku porozprávať…
Notár otvoril dvere.
– Môžem?… – spýtal sa kapitán. Kým mu človek stojaci za prahom stihol zastať cestu alebo niečo povedať, vošiel do pracovne.
Veronika ustúpila k stene. Kapitán ju hneď nezbadal. Teraz sa opierala o kelím.
– Chcem vám položiť jednu otázku, pán Goldstein…
– Prosím… – notár sa úprimne usmial, – pýtajte sa, pán veliteľ.
– Teda ide mi o to, ako…
Zrazu prerušil. Niekde, v neurčitom priestore, sa ozval pritlmený chrapot.
– Čo to bolo? – Želachovski zdvihol obočie.
– Čo to bolo? – notár sa znova usmial. – Nemal by som vám to prezradiť, lebo nemám povolenie, ale ako vidíte – chovám norky. Áno, norky. Čoskoro pôjdem do penzie a…
Znova čosi zachrčalo, tentoraz však výraznejšie.
– Norky? – spýtal sa Želachovski. – Zdalo sa mi, že zvuky doliehajú odkiaľsi zblízka…
Chcel sa obrátiť k stene, ale vtom Veronika, ktorá stála za ním, zodvihla kladivo.
– Prosím vás… – povedal zrazu notár.
Tadeáš sa s vypätím všetkých síl vrhol dopredu. Kelím sa zavlnil.
„Starý notár“ bleskurýchle vytiahol z bočného vrecka pištoľ a namieril ju na kapitána.
Želachovski ho udrel zospodu po ruke; zarachotil výstrel a guľka sa zavŕtala do povaly. Pokým omietka padla na dlážku, kapitán už držal pištoľ v ruke.
– Nehýbte sa… – Želachovski nespúšťajúc oči z notára strhol kelím. V diere zbadal tvár, ľavou rukou vybral tehlu… Potom to už bola iba otázka času. Notár a Veronika, ktorí stáli pod stenou s rukami nad hlavami, sa mlčky pozerali, keď vyberal tehly a uvoľňoval Tadeáša.
– To sú spoločníci toho esesáka! – skríkol mladý Mroček len čo si strhol leukoplast z úst. Rýchlo vytrhával tehly, ktoré Halinu oddeľovali od sveta žijúcich. – Ako sa cítiš?
Zdvihla k očiam zdrevenenú ruku. Pery sa jej chveli, ale neplakala. Prekvapenými očami sa pozerala na dvojicu ľudí pod stenou.
– Zavraždili môjho strýka! – vysvetľoval Mroček.
– A aj nás chceli zabiť. Sám mi to povedal, keď nás omámil, poviazal… Myslel si, že to už nebudeme mať komu prezradiť… Sú to Nemci, esesáci… obaja.
– Predstavte si, že som sem prišiel iba preto, že ste sa podriekli… – kapitán sa usmial. – Trápilo ma to celý večer a našťastie som si na to spomenul v pravý čas. Spomenul som si na vaše slová: „nijaká kostra v múre mi nezabráni hľadať pravdu“. A ja som vám predsa nepovedal, že kostra bola v múre.
– Teda tak, pán kapitán… – notár rozhodil rukami. – Každý sa môže pomýliť…
– Áno, áno, spomenul som si… Roztržitosť však nepatrí k mojim najväčším nedostatkom… – prikývol Želachovski skromne, ale hrdo, jeho tvár zrazu zmeravela: – Bože, – zaúpel ticho. – V kúpeľni som nechal tiecť vodu!

